Mahmud Abas: "Palestinci smo partner za pogajanja z Izraelom"
Zunanji odnosi
2006-05-16 - 17:24
Poslance Evropskega parlamenta je v torek opoldne na slavnostnem delu seje nagovoril palestinski predsednik Mahmud Abas. Poudaril je, da palestinski sogovornik za mirovna pogajanja z Izraelom obstaja in zavrnil enostransko reševanje odprtih vprašanj. Dejal je tudi, da bi morali novi palestinski vladi "dati priložnost, da sprejme osnovne pogoje mednarodne skupnosti".
Predsednik Abas je v svojem govoru uvodoma dejal, da prenaša sporočilo palestinskega ljudstva predstavnikom celine, "s katero smo v večnem sosedstvu na obalah starega morja in delimo zgodovino neprekinjenih, različnih in prepletenih odnosov. Delimo pa tudi cilje za skupno prihodnost tesnejših stikov prek Sredozemlja, z mostovi, ki bodo okrepili sodelovanje na različnih področjih ter omogočili ploden dialog teh starih civilizacij, ki bo dal pomen človeškim vrednotam, zavrnil skrajne poglede okrepil naše zgodovinsko sosedstvo in prispeval k miru, razvoju in napredku sredozemskega območja".
Abas je nato pojasnil, da so Palestinci že od leta 1948 in 1967, ko so bili ob ustanovitvi države Izrael in po šestdnevni vojni prisiljeni v izgnanstvo, sprejeli realistično politiko za povrnitev samoodločbe. V tem obdobju so se palestinski predstavniki srečevali z izraelskimi mirovniki v evropskih mestih. S tem, ko so leta 1988 sprejeli resolucije Združenih narodov o priznanju Izraela in odločitev o sodelovanju v mirovnem procesu in oblikovanju lastne države na petini ozemlja zgodovinske Palestine, je palestinski narod naredil pogumen korak in želi, da proces temelji na partnerstvu, "ki je zavezano k reševanju problemov, posledic dolgega in krvavega konflikta; partnerstvo, ki razume legitimne skrbi druge strani in postavlja temelje za novo ter drugačno prihodnost med Palestinci in Izraelci" .
Palestinski predsednik je poudaril, da je bila izraelska zavrnitev načela partnerstva in vztrajanje pri enostranskih dejanjih - gradnja naselij in obmejnega zidu - največji udarec mirovnemu procesu, kar je ustvarilo nove predsodke ter ustavilo pogajanja, kasneje pa stopnjevalo s poskusi fizične odstranitve palestinskih oblasti. Kljub temu je sam, potem ko je bil po smrti dolgoletnega voditelja Jaserja Arafata izvoljen za palestinskega predsednika, dosegel sporazum z različnimi palestinskimi skupinami o ustavitvi terorističnih napadov in dosegel, da je izraelski umik z območja Gaze potekal mirno. Ob tem se je zahvalil za pomoč opazovalcev EU pri vzpostavitvi mejnih nadzornih točk.
Predsednik Abas je prepričan, da je obup zaradi izraelske politike eden od vzrokov za zmago Hamasa na parlamentarnih volitvah januarja letos, vendar je prenos oblasti potekal mirno in s pomočjo demokratičnih procesov se javno mnenju med Palestinci vedno bolj nagiba k rešitvam, ki bi spoštovale mednarodne sporazume in obveznosti glede mirovnega procesa, ki jih je sprejela prejšnja vlada. "Vlado sem pozval, naj dopolni svojo politično platformo, da bi spoštovala te obveznosti. Smo v stalnem dialogu, ki ga nameravamo še razširiti. Tovrsten pristop potrebuje podporo mednarodne skupnosti. Novi vladi je treba dati priložnost, da se prilagodi osnovnim zahtevam mednarodne skupnosti. Ukinitev pomoči palestinskim oblastem bo poslabšala gospodarski položaj in socialne razmere ter razbila mrežo institucij, ki jih je Evropska unija pomagala vzpostaviti. Želel bi se zahvaliti "kvartetu", ker je sprejel odločitev o nadaljevanju pomoči Palestincem z mehanizmom, ki ga bo oblikovala EU in vnovič pozivam Izrael, naj sprosti dohodke, pobrane z našimi davki in carinami."
Na koncu je Abas dodal: "Izraelska vlada vnovič ponavlja, da nima palestinskega partnerja za mirovna pogajanja. V preteklosti se je s tem izgovorom izognila svojim obveznostim in nadaljevanju pogovorov. Skrbi nas prihodnost miru v naši regiji, saj bi uresničitev izraelskih načrtov o dokončni razmejitvi razbila geografsko povezanost palestinskih ozemelj in jim odvzela vodne vire, kar bi povzročilo nove napetosti in konflikte. Od mednarodne skupnosti zahtevamo, da takoj ukrepa in prepreči nove konflikte, ki bi negativno vplivali tako na regijo kot ves svet. (...) Trditev, da ni palestinskega partnerja, je neutemeljena. Ustavne pristojnosti, ki jih imam in naša temeljna zakonodaja mi daje pogajalska pooblastila in sem se pripravljen takoj vrniti za pogajalsko mizo, da bi dosegli sporazum, ki bo končal ta dolgotrajni spor. Svojo zavezanost sem v telefonskem pogovoru predstavil tudi izraelskemu premierju Ehudu Olmertu, ko sem mu čestital za izvolitev. Prepričan sem, da boste podprli prizadevanja palestinskega ljudstva, da bi dosegli svojo svobodo v neodvisni državi, v Sveti deželi, na mejah iz leta 1967, v sosedstvu Države Izrael."
20060512IPR08056
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
