13.6.2008
PREDLOG RESOLUCIJE
k vprašanjema za ustni odgovor B6‑0162/2008 in B6‑0163/2008
v skladu s členom 108(5) poslovnika,
ki ga predlaga Carmen Fraga Estévez
v imenu skupine PPE-DE
o krizi v ribiškem sektorju zaradi povišanja cen dizelskega goriva
Resolucija Evropskega parlamenta o krizi v ribiškem sektorju zaradi povišanja cen dizelskega goriva
Evropski parlament ,
–
ob upoštevanju člena 108(5) svojega poslovnika,
A.
ker se ribolovni sektor Skupnosti zaradi nenehnega višanja cen goriva sooča s hudo krizo; v zadnjih petih letih so cene narasle za več kot 300 %, od januarja 2008 pa za več kot 40 %,
B.
ker v nasprotju s cenami goriva cene ribiških proizvodov že dvajset let ostajajo enake, pri nekaterih proizvodih pa so celo znatno upadle, samo od začetka leta do 25 %, kar je posledica množičnega uvoza, ki je rezultat nezakonitega ribolova,
C.
ker v ribolovnem sektorju v nasprotju z drugimi sektorji gospodarske dejavnosti cene dizelskega goriva ni mogoče upoštevati pri prvi prodaji, saj zaenkrat ribiči ne morejo sami določati cen,
D.
ker je nenehno slabšanje tega kriznega stanja kljub načrtom za prestrukturiranje in zaporednim gospodarskim prilagoditvam povzročilo, da številna podjetja z gospodarskega vidika niso več zmožna preživeti, mnoga pa so v zelo tveganem položaju, kar povzroča pogoste proteste v številnih državah članicah,
E.
ker so se 28. maja 2008 tri evropske organizacije, ki so predstavnice ribiškega sektorja - Europêche, AEOP in Cogeca - sestale s komisarjem za ribištvo in mu predstavile zahteve tega sektorja,
F.
ker je rešitev problema mogoča le s sprejetjem resnih kratkoročnih, srednjeročnih in dolgoročnih ukrepov,
1.
poziva Komisija, naj poleg drugih državnih ukrepov nemudoma uvede pravilo, ki bo državam članicam omogočalo prilagajanje stroškov podjetij in delavcev s pomočjo zmanjšanja socialnega bremena podjetnikov in delavcev na ribiških ladjah ter tistih, ki so na kopnem neposredno povezani z ribiškim sektorjem;
2.
v povezavi z zakonodajo Skupnosti na področju državnih pomoči:
a) poziva države članice, naj nemudoma izplačajo individualne pomoči de minimis , do največ 30.000 evrov na podjetje, po zakonodaji Skupnosti namenjene podjetjem, ki zanjo zaprosijo ali so zaprosili;
b) poziva Komisijo, naj izvede revizijo omenjene uredbe in naj vsoto poviša na 100.000 evrov na ladjo, in ne na podjetje, ter tako raven dovoljene pomoči približa pomoči v drugih sektorjih gospodarske dejavnosti;
c) opozarja države članice na nove smernice Skupnosti na področju državnih pomoči v ribiškem sektorju in ribogojstvu, ki omogočajo davčne olajšave in zmanjšanje stroškov dela za ribiške ladje Skupnosti, ki plujejo izven njenih voda, ter jih poziva, naj te izjeme nemudoma upoštevajo pri ladjah, ki za to zaprosijo;
3.
opozarja, da se poleg porasta cen dizelskega goriva ena od aktualnih pritožb flote v zvezi z nižanjem cen njihovih proizvodov osredotoča na masiven uvoz poceni ribiških proizvodov, ki so posledica nezakonitega ribolova; zato poziva, naj:
a) se okrepi in izboljša nadzor nad uvozom proizvodov, ki so posledica nezakonitega, neprijavljenega in nereguliranega ribolova, pri čemer je treba nujno začeti izvajati prihodnjo uredbo, ki vzpostavlja sistem Skupnosti za preprečevanje, ugotavljanje in eliminacijo tovrstnega ribolova, katere predlog je že sprejel Evropski parlament in je zdaj v obravnavi v Svetu;
b) se okrepi in izboljša higiensko-sanitarni nadzor ribiških proizvodov, ki izhajajo iz tretjih držav, da bi zagotovili uporabo enakih ukrepov pri uvoženih proizvodih kot pri proizvodih Skupnosti;
c) se spremeni uredba o skupni ureditvi trgov za ribiške proizvode in proizvode iz ribogojstva, da bi omogočili večjo udeležbo ribičev pri določanju cen in povečanje dodane vrednosti njihovih proizvodov ter da bi se vsako povišanje cen dizelskega goriva, ali vsaj del, odrazilo v ceni rib pri prvi prodaji;
d) se izboljšajo in povečajo informacije o izvoru ribiških proizvodov, predvsem pa naj se zagotovi in nadzira obvezna uporaba informativne nalepke v vseh primerih ter naj se preganjajo goljufije pri teh nalepkah;
4.
vztraja, naj se v vseh državah članicah začnejo izvajati načrti za prilagoditev flote in naj predvidijo potrebna sredstva za financiranje prostovoljne prenove flote. V ta namen:
a) vztraja, naj Komisija oblikuje prednostna merila za tiste dele flote, ki jih je kriza najbolj prizadela;
b) meni, da je nujno treba preoblikovati nacionalne operativne programe Evropskega ribiškega sklada;
5.
poziva Komisijo, naj oblikuje posebne predloge za izboljšanje stanja v območjih, ki so najbolj odvisna od ribolova;
6.
poziva, naj se na prihodnjem Svetu ministrov za ribolov, ki bo 23. junija, prednostno obravnava to vprašanje in se sprejmejo ukrepi za rešitev te krize;
7.
naproša svojega predsednika, naj to resolucijo posreduje Komisiji in državam članicam ter evropskim organizacijam, ki predstavljajo ribiški sektor.
