Zaščita živali pri zakolu
Kmetijstvo
2009-05-06 - 17:33
Evropski poslanci so v sredo s 367 glasovi za, 97 proti in 45 vzdržanimi glasovi sprejeli uredbo, ki postavlja skupna pravila pri zakolu živali in se pri tem zavzema za dosledno preprečevanje trpljenja živali ob hkratnem spoštovanju verske svobode, saj nekatere religije predpisujejo obredni zakol.
V klavnicah EU je vsako leto zaklanih skoraj 360 milijonov prašičev, ovac, koz in goveda ter več kot štiri milijarde perutnine, več kot 330 milijonov piščancev, starih en dan, umre v vališčih, letno pa je usmrčenih tudi približno 25 milijonov živali, vzrejenih za krzno. Obvladovanje nalezljivih bolezni prav tako lahko zahteva zakol na milijone živali.
Ravnanje z velikim številom živali tem povzroča nepotrebno trpljenje, ne zgolj med rejo in prevozom, ampak tudi v času zakola ali usmrtitve ter z njimi povezanimi dejavnostmi. Skrb za izboljšanje dobrega počutja živali v evropski družbi se izboljšuje tako med potrošniki kot med proizvajalci.
Nova uredba bo zamenjala sedaj veljavno direktivo, ki ni bila spremenjena, odkar je leta 1993 začela veljati, čeprav je v tem času prišlo do tehnološkega napredka pri načinih omamljanja, zakola in usmrtitve živali. Zakonodaja tako predvideva enotnejšo uporabo pravil o zakolu živali po vsej Uniji.
V poročilu, ki ga je pripravil poslanec Janusz WOJCIECHOWSKI (UEN, PL), Parlament predlaga vrsto dopolnil. Z njimi naj bi se natančneje opredelila pravila in postopki ob zakolu, obenem bi se odpravile nepotrebne administrativne ovire in zagotovilo, da bodo tudi živali, katerih meso bo uvoženo v EU, zaklane v skladu z evropsko zakonodajo.
Omamljanje pred zakolom
Poslanci podpirajo določilo, da bi morale biti vse živali zaklane na način, ki povzroči takojšno smrt, ali pa morajo biti pred zakolom ustrezno omamljene. Izjema bi veljala za zakol v skladu z verskimi obredi, ki pa bo moral biti izveden v klavnici. Z enotno evropsko izjemo za obredni zakol naj bi odpravili sedanje različne razlage in obseg izjem, ki jih določajo nacionalne zakonodaje.
Zmanjšanje nepotrebnega trpljenja
Ker živalim omejitev gibanja povzroči velik stres, Parlament predlaga, da bi jih bilo pred zakolom dovoljeno privezati ali kako drugače imobilizirati samo takrat, ko bo oseba, odgovorna za omamljanje in zakol že pripravljena na izvršitev naloge. Prav tako bi se morala izkrvavitev začeti takoj po omamljanju, da se žival med postopkom ne bi vnovič zavedla.
Poslanci so tudi potrdili seznam znakov za ugotavljanje stanja zavednosti ali čutenja živali, ki so merilo stopnje učinkovitosti omamljanja pred zakolom.
Jasnejše pristojnosti
Za zagotavljanje upoštevanja pravil uredbe bodo odgovorni nosilci dejavnosti, torej klavnice kot pravne osebe in ne posamezni zaposleni. Določiti bodo morali pooblaščenca za dobro počutje živali za vsako klavnico, ki bo pristojen za nadzor skladnosti s pravili in bo poročal neposredno nosilcu dejavnosti.
Poenostavljeni postopek pridobivanja dovoljenj bo veljal za manjše klavnice, kjer se zakolje do 1000 glav velike živine ali 150.000 glav perutnine na leto. Parlamentarci tudi nasprotujejo oblikovanju referenčnih nacionalnih središč, ker imajo države članice že na voljo ustrezne organe, kot je veterinarska uprava.
Uvoz v skladu z uredbo in mobilne klavnice
Parlament tudi zahteva od Komisije, naj s svojim nadzorom zagotovi, da so meso in mesni izdelki iz tretjih držav, naprodaj na notranjem trgu, v skladu določbami uredbe. Predlaga inšpekcijske veterinarske preglede v klavnicah tretjih držav, s katerimi bi ugotovili, ali so živali zaklane pod pogoji, kot jih glede njihovega dobrega počutja predvideva uredba.
Komisija naj bi najkasneje do konca leta 2012 pripravila tudi predlog predpisov o uporabi mobilnih klavnic v Uniji, ki bo zagotovil, da se v teh sprejmejo vsi ukrepi za to, da se ne ogroža dobrega počutja živali. Mobilne klavnice zmanjšujejo stres, ki ga živalim povzročata ravnanje in prevoz pred zakolom, in na ta način tudi zmanjšujejo tveganje za slabšo kakovost mesa.
Poročilo: Janusz Wojciechowski (A6-0185/2009) - Zaščita živali pri usmrtitvi Postopek posvetovanja Razprava: torek, 5. maj 2009 Glasovanje: sreda, 6. maj 2009
20090505IPR55108 Poročilo: Janusz Wojciechowski (A6-0185/2009) - Zaščita živali pri usmrtitvi
-//EP//TEXT REPORT A6-2009-0185 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
