9.12.2009 B7-0194/2009 PREDLOG RESOLUCIJE k vprašanjema za ustni odgovor B7‑0230/2009 in B7‑0231/2009
v skladu s členom 115(5) poslovnika
o potrebnem izboljšanju pravnega okvira o dostopu do dokumentov po začetku veljavnosti Lizbonske pogodbe, uredba (ES) št. 1049/2001
Michael Cashman
v imenu skupine S&D
PE432.815v01-00 B7‑0194/2009 Resolucija Evropskega parlamenta o potrebnem izboljšanju pravnega okvira o dostopu do dokumentov po začetku veljavnosti Lizbonske pogodbe, uredba (ES) št. 1049/2001
Evropski parlament ,
– ob upoštevanju Pogodbe o Evropski uniji (PEU), Pogodbe o delovanju Evropske unije (PDEU), Listine Unije o temeljnih pravicah ter njihovih določb, ki so začele veljati 1. decembra 2009,
– ob upoštevanju vprašanj Komisiji in Svetu z dne 9. novembra 2009 o potrebnem izboljšanju pravnega okvira o dostopu do dokumentov po začetku veljavnosti Lizbonske pogodbe, uredba (ES) št. 1049/2001 ( O–0123/2009 – B7–0231/2009 , O–0122/2009 – B7–0230/2009 ), ter razprave na plenarnem zasedanju 15. decembra 2009,
– ob upoštevanju člena 115(5) svojega poslovnika,
A. ker Unija „posameznika postavlja v središče svojih dejavnosti z vzpostavitvijo državljanstva Unije in oblikovanjem območja svobode, varnosti in pravice“ (preambula Listine o temeljnih pravicah) in ker ima „vsak državljan Unije in vsaka fizična ali pravna oseba s prebivališčem ali statutarnim sedežem v eni od držav članic [...] pravico dostopa do dokumentov institucij, organov, uradov in agencij Unije, ne glede na nosilec dokumenta“ (člen 42 Listine o temeljnih pravicah),
B. ker Lizbonska pogodba spreminja pravno podlago uredbe o dostopu do dokumentov, hkrati pa tudi pravni okvir, v katerem se bo uredba uporabljala, zlasti kar zadeva odnos med institucijami Unije in njenimi državljani Mnenje pravne službe EP z dne 10. oktobra 2009, odstavek 3.
,
C. ker bi moral ta odnos odslej temeljiti na demokratičnih načelih, očrtanih v novem naslovu II Pogodbe EU, kjer je določeno, da „Unija [...] spoštuje načelo enakosti svojih državljanov, ki so deležni enake obravnave s strani njenih institucij“ (člen 9), ter da ima „vsak državljan [...] pravico sodelovati v demokratičnem življenju Unije. Odločitve se sprejemajo kar najbolj odprto in v kar najtesnejši povezavi z državljani.“ (člen 10(3)),
D. ker je gonilo popolne integracije Evropske skupnosti v Evropsko unijo ter odprave medvladne ureditve, ki je vse doslej veljala na področju pravosodnega in policijskega sodelovanja v kazenskih zadevah, pripravljenost držav članic „okrepiti demokratično in učinkovito delovanje institucij“ (preambula PEU),
E. ker bi morale vse institucije, organi, uradi in agencije EU, in ne le Parlament, Svet in Komisija (ki jih že zavezuje člen 255 predhodne Pogodbe ES), v skladu s tem novim pravnim okvirom odslej „pri svojem delu kar najbolj upoštevati načelo javnosti delovanja“ (člen 15(1) PDEU),
F. ker sta v skladu z novo Pogodbo EU in sodno prakso Sodišča Evropske unije Kot je zapisano v sodbi v zadevi „Turco“ (združeni zadevi C-39/05 P in C-52/05 P), pomeni preglednost tesnejše sodelovanje državljanov v postopku odločanja in večjo zakonitost v upravi ter njeno učinkovitejše in odgovornejše ravnanje v razmerju do državljanov v demokratičnem sistemu.
javnost delovanja in udeležba civilne družbe nujna pogoja za spodbujanje dobrega upravljanja institucij EU ter posledično „učinkovitosti postopka odločanja“,
G. ker bi morale institucije EU (in predstavniki držav članic, kadar nastopajo kot člani Sveta) pred zakonodajnim postopkom, med njim in po njem zagotoviti večjo preglednost, da bi državljanom EU in nacionalnim parlamentom omogočili celostno razumevanje, kdo kaj počne in zakaj,
H. ker institucije EU „dajejo državljanom in predstavniškim združenjem [...] možnost izražanja in javne izmenjave mnenj glede vseh področij delovanja Unije“ ter „vzdržujejo odprt, pregleden in reden dialog s predstavniškimi združenji in civilno družbo“ (člen 11(1) in (2) PEU),
I. ker bi morali biti načeli javnosti in preglednosti delovanja vodilni načeli ne le v postopku odločanja, temveč tudi pri načinu priprave besedila in vključevanja vseh informacij, potrebnih za preverjanje izpolnjevanja načel sorazmernosti in subsidiarnosti, kar je v interesu državljanov EU, nacionalnih parlamentov in sodstva;
J. ker bi bilo treba sprejeti dolgo pričakovane pravne, finančne in operativne ukrepe, da bi zagotovili jasen in pravočasen dostop do vseh dokumentov, povezanih s posameznim zakonodajnim postopkom, najsi pripadajo notranjim službam ali zunanjim interesnim skupinam; ker bi lahko dostop do teh informacij omogočiti na medinstitucionalnem spletnem mestu, kjer bi bili povezani notranji registri institucij (kot je prenovljeno spletno mesto EUR-LEX, ki ga upravlja OPOCE); ker bi bilo treba ustrezno spremeniti notranja pravila, treba pa bi bilo tudi hitro skleniti zavezujoče medinstitucionalne sporazume na podlagi člena 295 PDEU,
K. ker nove pristojnosti Evropske unije, zlasti Evropskega parlamenta, na področjih, kot so mednarodni sporazumi o policijskem in pravosodnem sodelovanju v kazenskih zadevah, zahtevajo okrepitev pravnega okvira v zvezi s členoma 4 in 9 Uredbe (ES) št. 1049/2001, tako da bo ustrezno zagotovljena varnost EU, hkrati pa bo Evropskemu parlamentu kot predstavniku evropskih državljanov omogočen popoln nadzor,
1. meni, da bi bilo treba, potem ko je začela veljati Lizbonska pogodba, nujno posodobiti Uredbo (ES) št. 1049/2001, tako da se:
(a) razširi njeno področje uporabe, da bo zajela vse institucije, organe, urade in agencije EU, ki še niso zajete, kot so Evropski svet, Evropska centralna banka, Sodišče Evropske unije, Europol in Eurojust;
(b) spremenijo določbe, ki se nanašajo na zakonodajne in nezakonodajne postopke, v skladu z novimi opredelitvami v pogodbah;
(c) na podlagi nedavne sodne prakse Sodišča Evropske unije posodobijo pravila, ki urejajo zlasti ravnanje z notranjimi dokumenti, vključno z mnenji pravnih služb, v zakonodajnem postopku, dokumenti in informacijami, ki se nanašajo na delo predstavnikov držav članic v vlogi članov Sveta, varstvom osebnih podatkov in tržnih interesov ter vsebino baz podatkov institucij;
(d) odobri zadosten dostop do razpoložljivih informacij v institucijah EU, ki bo omogočil objektivno oceno izvajanja pravil EU v državah članicah;
(e) ob doslednem upoštevanju demokratičnih načel in pravne države ter javnega in zasebnega interesa določiti splošna načela in omejitve v zvezi z dostopom do tajnih dokumentov z oznako „strogo tajno“, „tajno“ ali „zaupno“ („Top Secret“, „Secret“ ali „Confidential“), da bi zaščitili najpomembnejše interese EU (zlasti javno varnost, obrambo in vojaške zadeve);
(f) opredelijo načela, ki bi jih lahko oblikovali z medinstitucionalnimi sporazumi v skladu s členom 295 Pogodbe o delovanju EU z namenom usklajenega izvajanja nove uredbe o boljši pripravi zakonodaje;
2. obžaluje, da kljub jasnim pozivom z dne 11. marca 2009:
– Komisija ni pripravila spremenjene različice svojega zakonodajnega predloga KOM(2008)0090 in je 2. decembra 2009, dan po začetku veljavnosti Lizbonske pogodbe, odobrila sporočilo ( KOM(2009)0665 ), s katerim je zgolj posodobila pravno podlago prvotnega predloga brez vsebinskih sprememb;
– Svet ni začel nobene politične razprave ali sprejel konkretnih ukrepov v skladu s predlogi EP (med katerimi nekateri temeljijo na določbah nove pogodbe) ter se je omejil zgolj na minimalno prilagoditev svojih notranjih pravil;
3. poziva sedanje in prihodnje predsedstvo Sveta, naj nemudoma začne medinstitucionalni dialog na politični ravni z namenom najpozneje do 30. junija 2010 pripraviti novo ureditev dostopa do dokumentov;
4. naroča svojemu predsedniku, naj to resolucijo posreduje Evropskemu svetu, Svetu, Komisiji in parlamentom držav članic.
