Vprašanje za ustni odgovor O-000212/2011
za Svet
Člen 115 poslovnika
Michèle Striffler
v imenu Odbora za razvoj Zadeva: Politika EU o biomasi ter njenem učinku na razvoj
Svet Evropske unije je aprila 2009 sprejel direktivo o vzpostavitvi skupnega okvira EU za spodbujanje uporabe energije iz obnovljivih virov (Direktiva 2009/28/ES). Namen tega zakonodajnega akta je do leta 2020 doseči 20-odstotni delež energije iz obnovljivih virov v končni porabi energije v EU ter 10-odstotni delež energije iz obnovljivih virov v porabi energije za promet v vsaki državi članici;
Cilj te direktive je močan porast proizvodnje in uporabe biomase za energijo (določena je celo zahteva o podvojitvi deleža biomase do leta 2020), vendar ne vsebuje trdnega okvira, ki bi zagotovil trajnostno proizvodnjo in uporabo biomase za energijo. Poleg tega ima lesna biomasa lahko škodljive posledice za gozdove v državah v razvoju, saj bi lahko njena uporaba privedla do preobrazbe pragozdov, mokrišč itd. v plantaže surovin za biogorivo.
S katerimi ukrepi namerava Svet zagotoviti, da bo biomasa, uporabljena za energijo, trajnostno pridelana in skladna s trajnostnim upravljanjem gozdov, tako v EU kot zunaj nje?
Kako bo EU s politiko o biomasi izpolnila zahteve, ki jih je sprejela Komisija v okviru prostovoljnih sporazumov o partnerstvu o izvrševanju zakonodaje, upravljanju in trgovanju na področju gozdov (FLEGT), zaveze glede podnebnih sprememb v okviru zmanjševanja emisij zaradi krčenja in degradacije gozdov v državah v razvoju (REDD) ter zaveze iz deklaracije o biotski raznovrstnosti in razvojnem sodelovanju iz Nagoje?
Kako bo Svet zagotovil skladno politiko za zaščito gozdov in povečanje njihove odpornosti na podnebne spremembe z razvojnimi merili, ki preprečujejo negativne podnebne, okoljske in socialne posledice zaradi uporabe in proizvodnje biomase za energijo?
Ali ima Svet informacije o tem, koliko biomase za proizvodnjo energije se že uvozi in iz katerih regij se bo uvažala v bližnji prihodnosti?
