USTNO VPRAŠANJE H-0493/09
v času vprašanj, na delnem zasedanju januarja 2010
v skladu s členom 116 Poslovnika
predložila
Iliana Malinova Iotova
za Komisijo
Zadeva: Sprejem in nastanitev zapornikov iz ameriškega zapora Guantanamo v državah Evropske unije
Bolgarska javnost je zelo zaskrbljena zaradi zahteve, da bi morala Bolgarija sprejeti zapornike iz ameriškega zapora Guantanamo. Bolgarska vlada je o tem prejela uradno prošnjo Združenih držav Amerike. Zaskrbljenost izvira iz dejstva, da ni podatkov o morebitnih sporazumih med Združenimi državami Amerike in Evropsko unijo glede meril in sprejetih ukrepov za izvedbo tega procesa.
Prepričani smo, da s tako odločitvijo preti Bolgariji in vsaki od držav Evropske unije, ki sprejema zapornike iz Guantanama, nevarnost terorističnih napadov.
Kakšne konkretne obveznosti je sprejela Komisija glede sprejema in nastanitve zapornikov iz ameriškega zapora Guantanamo v državah Evropske unije po zaprtju tega zapora?
Ali se Komisiji ne zdi potrebno objaviti sporočila o tem, kako in pod kakšnimi pogoji bo to potekalo, če je te obveznosti sprejela?
