VPRAŠANJE ZA USTNI ODGOVOR Z RAZPRAVO O-0011/06
v skladu s členom 108 Poslovnika
predložitev:
Karin Riis-Jørgensen
in
Elizabeth Lynne
, v imenu skupine ALDE
za Komisijo
Zadeva: Ukrepi EU proti trgovini z ljudmi in razglasitev dneva proti trgovini z ljudmi
Boj proti trgovini z ljudmi je upravičeno ena prednostnih nalog EU, za preprečevanje tega problema pa je bila sprejeta vrsta ukrepov. Direktiva Sveta 2004/81/ES o dovoljenju za prebivanje, izdanem prebivalcem tretjih držav, ki so žrtve nedovoljene trgovine z ljudmi, in okvirni sklep Sveta o boju proti trgovanju z ljudmi 2002/629/JHA sta med glavnimi instrumenti, skupaj s programom Daphne, za ukrepanje proti nezakonitemu priseljevanju in organiziranemu kriminalu.
Lahko Komisija navede, katere države članice že ravnajo v skladu z Direktivo Sveta 2004/81/ES o dovoljenju za prebivanje, izdanem prebivalcem tretjih držav, ki so žrtve nedovoljene trgovine z ljudmi, in kako (trajanje dovoljenja, pogoji za njegovo pridobitev itd.)?
Okvirni sklep Sveta o boju proti trgovanju z ljudmi 2002/629/JHA določa, da morajo države članice akt začeti izvajati do 1.8.2004 in da mora Svet do 1.8.2005 na podlagi pisnega poročila Komisije pripraviti ocenjevalno poročilo o njihovih ukrepih. Je Komisija pripravila to poročilo? Če ne, zakaj? Katere države članice izvajajo sklep in kako? Katere ga ne in zakaj?
Bo EU ukrepala in zagotovila, da bodo Konvencijo Sveta Evrope o ukrepih proti trgovini z ljudmi in konvencijo ZN na isto temo ratificirale vse države članice?
Evropski parlament je v svojem nedavnem poročilu o trgovini z ljudmi predlagal razglasitev dneva proti trgovini z ljudmi, da bi povečali ozaveščenost o tej temi, ter uvedbo brezplačnih telefonskih linij za pomoč. Se Komisija strinja, da bi te pobude uresničili letos?
Evropski parlament je tudi pozval k zbiranju podatkov o trgovini z ljudmi. Katere pobude bo Komisija sprejela na tem področju? Bo pripravila predlog uredbe o statističnih podatkih Skupnosti o trgovini z ljudmi, kot je to naredila za selitve in mednarodno zaščito, ali pa bi se strinjala z razširitvijo področja uporabe zadnje pobude, da bi ta vključevala tudi trgovino z ljudmi?
Kako namerava Komisija zagotoviti, da bosta Eurojust in Europol dejavneje udeležena v boju proti trgovini z ljudmi, in izboljšati delovanje policije na nacionalni ravni?
UL L 261, 6.8.2004, str. 19. UL L 203, 1.8.2002, str. 1.