7.9.2005
PREDLOG SKUPNE RESOLUCIJE
v skladu s členom 103(4) Poslovnika, ki ga vlagajo:
– Gerardo Galeote, João de Deus Pinheiro, Françoise Grossetête in Markus Ferber, v imenu skupine PPE-DE
– Herbert Bösch, Edite Estrela, Luis Manuel Capoulas Santos, Heinz Kindermann in Rosa Miguélez Ramos, v imenu skupine PSE
– Vittorio Prodi, v imenu skupine ALDE
– Eva Lichtenberger, v imenu skupine Verts/ALE
– Ilda Figueiredo, Pedro Guerreiro, Willy Meyer Pleite, Helmuth Markov in Dimitrios Papadimoulis, v imenu skupine GUE/NGL
– Liam Aylward, v imenu skupine UEN
in ki nadomesti predloge naslednjih političnih skupin:
– PPE-DE (B6‑0458/2005)
– ALDE (B6‑0462/2005)
– PSE (B6‑0466/2005)
– UEN (B6‑0467/2005)
– GUE/NGL (B6‑0471/2005)
– Verts/ALE (B6‑0472/2005)
o naravnih nesrečah (požarih in poplavah) to poletje v Evropi
Resolucija Evropskega parlamenta o naravnih nesrečah (požarih in poplavah) to poletje v Evropi
Evropski parlament ,
–
ob upoštevanju členov 2, 6 in 174 Pogodbe ES,
–
ob upoštevanju svoje resolucije z dne 5. septembra 2002 o poplavah v Evropi, resolucije z dne 13. januarja 2005 o izidu konference v Buenos Airesu o podnebnih spremembah, resolucije z dne 14. aprila 2005 o suši na Portugalskem in resolucije z dne 12. maja 2005 o suši v Španiji,
–
ob upoštevanju Kjotskega protokola k Okvirni konvenciji Združenih narodov o spremembi podnebja (UNFCCC) iz decembra 1997 ter njegove ratifikacije s strani Evropske skupnosti 4. marca 2002,
–
ob upoštevanju poročila Komisije o podnebnih spremembah in razsežnosti na področju voda v Evropi,
–
ob upoštevanju uredbe 'Forest Focus',
–
ob upoštevanju sporočila Komisije o Evropski gozdarski strategiji,
–
ob upoštevanju predloga Komisije o prihodnosti programa Life+,
–
ob upoštevanju novega Evropskega kmetijskega sklada za razvoj podeželja (FEADER),
–
ob upoštevanju sporočila Komisije o zmožnosti odzivanja EU v primeru nesreč in kriz,
–
ob upoštevanju sporočila Komisije o izboljšanju ukrepov civilne zaščite,
–
ob upoštevanju člena 103(4) svojega Poslovnika,
A.
ob upoštevanju spremenljivosti evropskega podnebja, uničujočih požarov in katastrofalnih poplav, ki so poleti 2005 povzročili žrtve in uničenje po vsej Evropi, vključno z državami članicami, državami kandidatkami ter neposrednimi sosedami EU; ker je orkan Katrina v zveznih državah ZDA Louisiana, Misisipi in Alabama povzročil nezaslišano razdejanje,
B.
ker je na ducate ljudi v prizadetih državah - gasilcev, vojaškega osebja, civilistov in prostovoljcev - izgubilo svoja življenja v boju s sovražnim ognjem in poplavami,
C.
ob upoštevanju velike škode, ki so jo povzročile nesreče v Evropi, vključno s škodo na sto tisoč hektarjih gozda ter mešanega rastlinja, vinogradov, oljčnih nasadov, sadovnjakov, hiš in kmetijske infrastrukture na Portugalskem, v Španiji, Franciji in Grčiji,
D.
ker so nekateri primeri požarov povezani s poletno sušo ter visokimi temperaturami, kakor tudi z zapuščanjem podeželja, neprimernim vzdrževanjem gozdov, sajenjem neprimernih drevesnih vrst ter z znatnim odstotkom kriminalnih dejavnosti,
E.
ker je drastična in huda suša, ki je prizadela jug Evrope pripomogla k izgubi vlažnosti zemlje, kar je povečalo nevarnost nastanka gozdnih požarov in njihovo silovitost, ker je bilo v prejšnjih letih zabeleženih veliko sušnih obdobij in povečano število gozdnih požarov v južnih regijah Evrope, kar je še dodatno okrepilo dezertifikacijo v številnih regijah ter prizadelo kmetijstvo, živinorejo in gozdne vire,
F.
ker predstavljajo podnebne spremembe enega izmed pomembnih izzivov 21. stoletja, saj ima v veliki meri negativne posledice na svetovno okolje, gospodarstvo in družbo, vključno s pogostejšim pojavljanjem in večjo intenzivnostjo ekstremnih vremenskih pojavov po vsem svetu; ker so cilji Kjotskega protokola bistven pogoj globalne strategije o podnebnih spremembah, je treba določiti nadaljnje cilje za obdobje po letu 2012,
G.
ob upoštevanju gospodarske in socialne škode, ki so jo povzročili požari in poplave lokalnemu gospodarstvu, proizvodnji in turizmu,
H.
ker takšni požari predstavljajo skupno in ponavljajočo se težavo po vsej južni Evropi in ker sestava gozdov in podnebje tega dela Evrope povzročata, da je to eno izmed najobčutljivejših področij Evropske unije,
I.
ker so bile v zadnjih štirih letih države srednje, vzhodne in severne Evrope že drugič prizadete zaradi silovitih poplav, ki so neposredno prizadele na tisoče družin, njihovih hiš, drugih zasebnih lastnin, kakor tudi javno infrastrukturo in kmetijstvo,
J.
ker so imele države članice, zlasti kohezijske države, kakor tudi države prosilke ter sosede, težave pri odpravljanju hudih naravnih nesreč brez pomoči ostalih, in ker je jasno, da potrebujejo vzajemno pomoč in sodelovanje,
K.
ker seže vpliv požarov in škode, ki so jo povzročile poplave, v veliko primerih čez notranje meje, je zato bistvenega pomena okrepiti skupna sredstva za boj proti naravnim nesrečam ter mehanizme Skupnosti za civilno zaščito,
L.
ker politika za razvoj podeželja ne zadošča pri reševanju težav; s presenečenjem ugotavlja, da v okviru novega Evropskega kmetijskega sklada za razvoj podeželja (EAFRD) ne bo več možnosti za financiranje pomoči kmetom za izgradnjo požarnih pregrad,
M.
ker sporočilo Komisije o Evropski gozdarski strategiji ne predlaga posebnih ukrepov za boj proti požarom, čeprav so glavni faktor propadanja evropskih gozdov,
N.
seznani se s sporočilom Komisije o upravljanju tveganja in kriznem upravljanju v kmetijstvu, kakor tudi s sporočili o zmožnosti odzivanja EU v primeru nesreč in kriz ter o izboljšanju operacij civilne zaščite,
1.
izraža svojo solidarnost in najgloblje sočustvuje z družinami tistih, ki so v tem tragičnem poletju izgubili življenje, ter s prebivalci iz prizadetih območij; izraža spoštovanje zavzetosti gasilcev in civilistov, ki so tvegali svoja življenja pri gašenju požarov;
2.
meni, da posledice teh nesreč niso zgolj na nacionalni ravni in da je potrebna resna zaveza na evropski ravni;
3.
pozdravlja solidarnost, ki so jo EU in njene države članice izkazale prizadetim regijam, tako v državah članicah kot v državah kandidatkah, in pomembno pomoč, ki je bila ponujena oblastem teh regij in njihovim službam za storitve v nuji;
4.
izraža svojo zaskrbljenost zaradi naraščajočega števila hudih naravnih nesreč, ki jih strokovnjaki v veliki meri pripisujejo podnebnim spremembam;
5.
ponovno izraža mnenje, da je Kjotski protokol še naprej glavno orodje globalne strategije za ustavitev podnebnih sprememb; poziva Komisijo, da zagotovi spoštovanje sklepov, sprejetih v Kjotu in kasneje; razume te skrajne vremenske razmere kot še en znak potrebe po smeli svetovni akciji za ustavitev podnebnih sprememb;
6.
soglaša, da je nujno potrebno spremeniti pravila Solidarnostnega sklada, tako da bodo le-ta jasno vključevala pomoč prebivalstvu, prizadetemu zaradi nesreč, kot so suše ali gozdni požari;
7.
opozarja na Solidarnostni sklad v proračunu EU in upa, da bo Komisija hitro sprostila potrebna sredstva, ki bodo državam kandidatkam in tretjim državam pomagala pri hitrem odzivu na posledice poplav, potem ko bodo zadevne države članice vložile zahteve za pomoč, vključno s predpristopno pomočjo;
8.
poziva Komisijo, da še naprej sodeluje z nacionalnimi oblastmi pri podpori prizadetemu prebivalstvu, zmanjševanju vpliva požarov in poplav na okolje, omogočanju javne pomoči za obnovo proizvodnega potenciala v prizadetih območjih, ponovnem odpiranju novih delovnih mest in sprejemanju ustreznih ukrepov za kompenzacijo socialnih stroškov, ki izhajajo iz zmanjšanja števila delovnih mest in drugih virov prihodka;
9.
poziva Komisijo in države članice, da si prizadevajo za tesnejše sodelovanje pri ukrepih civilne zaščite v primeru naravnih nesreč, da bi preprečili in zmanjšali njihov katastrofični učinek s omogočanjem potrebnih orodij za zgodnje opozarjanje, usklajevanje in logistiko, še posebej s sprostitvijo dodatnih sredstev za civilno zaščito za večje nesreče in ustanovitvijo skupne mejne enote za civilno zaščito;
10.
poziva Svet, naj ne spregleda potrebe po dolgoročnih naložbah v ukrepe za preprečevanje takšnih nesreč in/ali za omejevanje škode;
11.
poziva Komisijo, da opravi natančno analizo vzrokov, posledic in vpliva požarov tega poletja, še posebej na evropske gozdove, da predloži predloge za razvoj politike Skupnosti za obvladovanje gozdnih požarov, ter da pripravi skupni gasilski protokol; poziva, naj ponovna pogozditev prizadetih območij temelji na spoštovanju njihovih biopodnebnih in okoljskih lastnosti, uporabljajoč tiste vrste in sorte, ki so bolj odporne na ogenj in sušo ter prilagojene lokalnim razmeram;
12.
obžaluje odločitev Sveta, da ukine pomoč kmetom za izgradnjo požarnih pregrad, ter poziva k ponovni začetku tega financiranja; poudarja potrebo po razvoju politike glede učinkovitega preprečevanja gozdnih požarov in potrjuje, da mora Komisija spodbujati nadzorne in preprečevalne ukrepe, zlasti v okviru uredbe "Forest Focus" in nove gozdne strategije Evropske unije, da bi gozdove Skupnosti zaščitili pred požari in zlasti financirali primerne ukrepe za preprečevanje gozdnih požarov, kot so protipožarne preseke, gozdne poti, dostopne točke, vodne točke in programi upravljanja z gozdovi;
13.
priporoča ustanovitev evropske opazovalne službe za sušo, dezertifikacijo, poplave in druge posledice podnebnih sprememb, ki bo zbirala informacije in zagotovila učinkovitejši odgovor;
14.
poziva h krepitvi gozdne politike na ravni EU, da bo imela večjo težo v večfunkcijski vlogi evropskega kmetijstva, z dvema ciljema: ohranjanje in zaposlovanje podeželskega prebivalstva ter odločna in znatna razširitev pogozdenih območij;
15.
poziva Komisijo, naj v ustrezne finančne instrumente kot upravičene stroške vključi možnost sofinanciranja tehnične opreme, vključno z letali, za preprečevanje in boj z gozdnimi požari;
16.
poziva k strožjim kaznim za kazniva dejanja, ki škodijo okolju, še posebej za tista, ki so povezana z začenjanjem gozdnih požarov;
17.
poleg urbanističnih ukrepov za preprečevanje špekulacij z zemljišči, ki jih je uničil gozdni požar, poziva k sprejetju tudi drugih ukrepov, ki bi uvedli obvezno ponovno naselitev prizadetih območij, lastnike pa obvezali k ustreznemu vzdrževanju gozdov;
18.
poziva Komisijo, da poveča raziskovalne vire, namenjene preprečevanju poplav, ter uskladi tekoče raziskave posameznih držav članic na tem področju, da bi kar najhitreje oblikovali skladno energetsko in prometno politiko na področju preprečevanja tveganj;
19.
se zavezuje, da bo storil vse potrebno, da se na ravni Skupnosti sprejme srednje- in dolgoročno strategijo za preprečevanje gozdnih požarov, ki bo usmerjena v prihodnost;
20.
poziva konferenco predsednikov, da:
• na podlagi postopka sodelovanja Odboru za regionalni razvoj, Odboru za kmetijstvo in Odboru za okolje, javno zdravje in varno hrano odobri pripravo samoiniciativnega poročila o požarih, sušah in poplavah;
• pripravi skupno predstavitev na temo požari, suše in poplave;
• odobri uradni obisk območij srednje in južne Evrope, ki so jih v tem poletju prizadele naravne nesreče;
21.
naroči svojemu predsedniku, naj to resolucijo posreduje Komisiji, Svetu, vladam držav članic, ki so jih prizadeli požari, in lokalnim oblastem na prizadetih območjih.
