Vprašanje za čas za vprašanja H-0372/2010
za Komisijo
Delno zasedanje: september I 2010
Člen 116 poslovnika
Philip Claeys
(NI) Zadeva: Uničevanje krščanske bizantinske dediščine v Severnem Cipru
Turške zasedbene oblasti v severnem delu Cipra dopuščajo uničevanje ali spreminjanje zgodovinskih krščanskih stavb in spomenikov na zasedenem severnem delu Cipra ali v njem pogosto celo dejavno sodelujejo, gotovo pa prispevajo k njihovemu popolnemu zanemarjanju.
To med drugim pomeni kršitev člena 56 četrte haaške konvencije iz leta 1907 ter novejše deklaracije Unesca o namernem uničevanju kulturne dediščine iz leta 2003.
Ali je Komisija seznanjena s tem namernim uničevanjem krščanske bizantinske dediščine v eni od držav članic EU? Ali je Turčija odgovorna za to? Kaj bo Komisija ukrenila, da bi ustavila to sramotno in nezakonito početje? Katere konkretne ukrepe mora sprejeti Turčija, da bi ustavila to početje, ter v kakšnem roku? Kako bo to vplivalo na pristopna pogajanja? Ali to ne pomeni vsaj ovire za neposredne odnose z zasedenim ozemljem?
