P6_TA(2009)0027
Strategija EU v zvezi z Belorusijo
B6-0028 , 0029 , 0030 , 0031 in 0032/2009
Resolucija Evropskega parlamenta z dne 15. januarja 2009 o strategiji EU za Belorusijo
Evropski parlament
, –
ob upoštevanju svojih prejšnjih resolucij o razmerah v Belorusiji, zlasti resolucije z dne 9. oktobra 2008 o razmerah v Belorusiji po parlamentarnih volitvah 28. septembra 2008 Sprejeta besedila, P6_TA(2008)0470 .
,
–
ob upoštevanju izjave predsedstva v imenu Evropske unije o Skupnem stališču Sveta 2008/844/SZVP z dne 10. novembra 2008 o spremembi Skupnega stališča 2006/276/SZVP o omejevalnih ukrepih proti nekaterim uradnikom Belorusije UL L 300, 11.11.2008, str. 56.
,
–
ob upoštevanju sklepov Sveta za splošne zadeve in zunanje odnose o Belorusiji z dne 13. oktobra 2008 o odpravi prepovedi političnih stikov z beloruskimi oblastmi in da za obdobje šestih mesecev prekine vizumsko prepoved za beloruske uradnike, tudi za predsednika Aleksandra Lukašenka,
–
ob upoštevanju letnega poročila Sveta o človekovih pravicah za leto 2008 z dne 27. novembra 2008 (14146/2/2008),
–
ob upoštevanju sporočila Komisije Evropskemu parlamentu in Svetu z dne 3. decembra 2008 o pobudi o vzhodnem partnerstvu ( KOM(2008)0823 ),
–
ob upoštevanju končnega poročila misije Urada za demokratične institucije in človekove pravice (ODIHR) Organizacije za varnost in sodelovanje v Evropi (OVSE) za opazovanje volitev z dne 27. novembra 2008 o parlamentarnih volitvah v Belorusiji 28. septembra 2008,
–
ob upoštevanju člena 103(4) svojega Poslovnika,
A.
ker so bili v prej omenjenih sklepih Sveta z dne 13. oktobra 2008 ponovno izraženi upi za postopno ponovno navezavo stikov z Belorusijo in njegova pripravljenost za vzpostavitev dialoga z beloruskimi oblastmi in drugimi političnimi silami v državi, da bi pospešili dejanski napredek proti demokraciji in spoštovanju človekovih pravic,
B.
ker je Svet sklenil, da zaradi pospeševanja dialoga z beloruskimi oblastmi ter sprejemanja pozitivnih ukrepov za okrepitev demokracije in spoštovanje človekovih pravic prepoved potovanja za nekatere beloruske vladne uradnike šest mesecev ne bo veljala, to obdobje pa je mogoče tudi podaljšati – razen za osebe, vpletene v izginotja v letih 1999 in 2000 ter predsednika državne volilne komisije,
C.
ker je Komisija kot odziv na pozitivne ukrepe Belorusije že začela okrepljen dialog s to državo na področjih energije, okolja, carin, prometa in varnosti hrane ter potrdila svojo pripravljenost za nadaljnjo razširitev tehničnih pogovorov, ki bodo koristni za obe strani,
D.
ker je bilo v končnem poročilu misije OVSE/ODIHR za opazovanje volitev zapisano, da čeprav je bilo nekaj manjših izboljšav, volitve 28. septembra 2008, ki so se odvijale pod strogim nadzorom s komaj opazno volilno kampanjo in sta jih zaznamovala pomanjkanje preglednosti pri štetju glasov ter združevanje izidov z več volišč, niso izpolnile mednarodno priznanih demokratičnih standardov, in ker je Lidija Jarmošina, predsednica državne volilne komisije, priznala, da septembrske volitve niso dobile "popolnega in brezpogojnega priznanja evropskih partnerjev, da so v skladu z mednarodnimi standardi" in zato glavni cilj volitev ni bil dosežen,
E.
ker je Komisija sprožila pobudo o vzhodnem partnerstvu za okrepitev sodelovanja s številnimi vzhodnoevropskimi državami, tudi z Belorusijo, pod pogojem, da bo slednja izpolnila nekatera izrecna merila glede demokracije, spoštovanja človekovih pravic in načel pravne države,
F.
ker je beloruski minister za zunanje zadeve Sergej Martinov dejal, da je Belorusija naklonjena sodelovanju pri pobudi o vzhodnem partnerstvu in dodal, da namerava sodelovati pri tej pobudi,
G.
ker so beloruske oblasti opozicijskemu aktivistu Aleksandru Barazenki izrekle enoletno omejitev svobode zaradi njegove vloge v demonstracijah januarja 2008,
H.
ker beloruske oblasti vse večjemu številu protestantskih in rimokatoliških duhovnikov in redovnic odrekajo pravico do pridiganja in poučevanja,
1.
pozdravlja odločitev beloruskih oblasti za registracijo gibanja "Za svobodo", ki ga vodi nekdanji beloruski predsedniški kandidat Aleksander Milinkevič; upa, da bo beloruska vlada izboljšala pogoje za registracijo in delo drugih nevladnih skupin, med drugim tudi političnih strank in organizacije za človekove pravice "Naša vjasna";
2.
pozdravlja odločitev beloruskih oblasti o dovoljenem tiskanju in razširjanju dveh neodvisnih časopisov, Narodnaja volja in Naša niva; obenem pa opozarja, da 13 neodvisnih časopisov še vedno čaka na registracijo; pozdravlja odločitev beloruske vlade o razpravljanju o mednarodnih standardih glede spletnih medijev ter o posvetovanju z združenjem beloruskih novinarjev v zvezi s temi vprašanji; izraža upanje, da bodo v Belorusiji ustvarjene tudi primerne razmere za delo drugih neodvisnih medijev, vključno z možnostmi oglaševanja;
3.
ugotavlja pripravljenost Belorusije za podrobno razpravo o priporočilih OVSE/ODIHR glede izboljšav volilne zakonodaje; meni, da je to pomemben in spodbuden korak z beloruske strani, in z veseljem pričakuje hitro izvedbo, pa tudi dodatne ukrepe v skladu s pričakovanji EU;
4.
pozdravlja izpustitev političnih zapornikov v Belorusiji, vendar obžaluje, da Aleksandru Kazulinu, Sergeju Parsjukeviču in Andreju Kimu niso omogočene vse pravice, ki jih vsem beloruskim državljanom zagotavlja ustava Republike Belorusije, in da je mnogim drugim na različne načine omejena svoboda, tudi Aleksandru Barazenki, ki je bil pridržan več tednov, ko je čakal na sojenje zaradi sodelovanja v demonstracijah januarja 2008;
5.
pozdravlja odločitev beloruskih oblasti, da začasno odpravijo prepoved potovanj za številne žrtve černobilske nesreče, da bi lahko sodelovale pri programih počitka in okrevanja, ter upa, da bo dolgoročno mogoče najti strukturno rešitev; poziva češko predsedstvo, naj za prednostno nalogo določi pogajanja o vseevropskem sporazumu z beloruskimi oblastmi, ki bo omogočil otrokom, da bodo potovali iz Belorusije v katero koli državo članico EU, ki organizira takšne programe okrevanja;
6.
opozarja, da mora Belorusija, če želi izboljšati odnose z EU, (1) ostati država brez političnih zapornikov, (2) medijem zagotoviti svobodo izražanja, (3) še naprej sodelovati z OVSE glede reform volilne zakonodaje, (4) izboljšati pogoje za delo nevladnih organizacij in (5) zajamčiti svobodo združevanja in političnega povezovanja;
7.
poziva beloruske oblasti, naj spoštujejo človekove pravice tako da:
a)
izvedejo potrebne spremembe beloruskega kazenskega zakonika ter črtajo člene 367, 368 in 369-1, zlasti pa člen 193, ki se pogosto zlorabljajo kot sredstvo represije,
b)
se vzdržijo groženj s kazenskimi postopki, med drugim za izogibanje služenju vojaškega roka v Belorusiji ali proti študentom, ki so bili izključeni z univerz zaradi svojega državljanskega nazora in so bili prisiljeni študij nadaljevati v tujini,
c)
odpravijo vse ovire, ki v Belorusiji onemogočajo primerno registracijo nevladnih organizacij; odpravijo prepoved uporabe zasebnih stanovanj kot naslovov za registracijo neprofitnih društev; ponovno pregledajo predsedniško uredbo št. 533 z dne 23. oktobra 2007, ki ureja uporabo pisarn za nevladne organizacije in politične stranke,
d)
izboljšajo obravnavanje in spoštovanje narodnih manjšin, vključno s priznanjem legitimno izvoljenega organa unije Poljakov v Belorusiji, ki ga vodi Angelika Boris, kulture, cerkva, vzgojno-izobraževalnega sistema ter zgodovinske in materialne dediščine,
da bi se končala samoizolacija države od ostale Evrope in da bi se znatno izboljšali odnosi med EU in Belorusijo;
8.
poudarja, da mora biti demokratična opozicija vključena v proces postopnega ponovnega vzpostavljanja vezi z Belorusijo;
9.
poziva Svet in Komisijo, naj sprejmeta dodatne ukrepe za liberalizacijo vizumskih postopkov za beloruske državljane, saj so takšna dejanja bistvena za izpolnjevanje glavnega cilja politike EU do Belorusije, zlasti okrepitve stikov med ljudmi, ki nato pripomorejo k demokratizaciji države; v zvezi s tem ju poziva, naj preučita možnost znižanja vizumskih stroškov za državljane Belorusije ob vstopu v schengensko območje in poenostavitve postopka za pridobitev vizuma;
10.
poziva Svet in Komisijo, naj razmislita o možnosti selektivne uporabe Evropskega instrumenta sosedstva in partnerstva Uredba (ES) št. 1638/2006 Evropskega parlamenta in Sveta z dne 24. oktobra 2006 o splošnih določbah o ustanovitvi Evropskega instrumenta sosedstva in partnerstva (UL L 310, 9.11.2006, str. 1).
ter Evropskega instrumenta za demokracijo in človekove pravice Uredba (ES) št. 1889/2006 Evropskega parlamenta in Sveta z dne 20. decembra 2006 o uvedbi instrumenta financiranja za spodbujanje demokracije in človekovih pravic po svetu (UL L 386, 29.12.2006, str. 1).
za Belorusijo tako, da se omogoči več pomoči beloruski civilni družbi; naj pozoveta belorusko vlado, da v znak dobre volje in pozitivnih sprememb omogoči beloruski "Evropski univerzi za humanistične vede" v izgnanstvu v Vilni (Litva), da se zakonito vrne v Belorusijo in se ponovno naseli v Minsku v razmerah, ki bodo primerne za njen prihodnji razvoj; naj dodelita finančno pomoč beloruski neodvisni televizijski postaji Belsat in naj nemudoma pozoveta belorusko vlado, da uradno registrira televizijsko postajo Belsat v Belorusiji;
11.
poziva Svet in Komisijo, naj razmislita o ukrepih za izboljšanje gospodarskega ozračja, trgovine, naložb, energetske in prometne infrastrukture ter čezmejnega sodelovanja med EU in Belorusijo, da bi pripomogla k dobremu počutju in blaginji državljanov Belorusije, pa tudi k njihovi zmožnosti, da komunicirajo z EU in vanjo prosto potujejo;
12.
poziva Svet in Komisijo, naj razmislita o sodelovanju Evropske investicijske banke pri vlaganju v belorusko infrastrukturo za tranzit energije; poudarja pomen sodelovanja evropskih podjetij v procesu privatizacije v Belorusiji;
13.
poziva beloruske oblasti, naj strogo spoštujejo mednarodne varnostne standarde in zahteve v postopku izgradnje nove jedrske elektrarne; poziva Belorusijo, naj ratificira dodatni protokol Mednarodne agencije za atomsko energijo k celovitemu sporazumu o varovanju jedrskih materialov; poziva Komisijo, naj spremlja, kako Belorusija izpolnjuje priporočila Mednarodne agencije za atomsko energijo, zahteve konvencije o jedrski varnosti in pogodbe o neširjenju jedrskega orožja ter morebitne učinke delovanja atomske elektrarne na sosednje države članice EU;
14.
obžaluje odločitev beloruskih oblasti iz zadnjih let, da poslancem Evropskega parlamenta in nacionalnih parlamentov zavračajo vstopne vizume; poziva beloruske oblasti, naj za delegacijo za odnose z Belorusijo ne ustvarjajo dodatnih ovir, ki bi ji preprečevale obisk države;
15.
pozdravlja dosedanje stališče beloruskih oblasti, da kljub ogromnemu pritisku ne priznajo enostransko izražene neodvisnosti Južne Osetije in Abhazije;
16.
obsoja dejstvo, da je Belorusija, v nasprotju z vrednotami Združenih narodov, edina država v Evropi, ki še vedno izvaja smrtno kazen;
17.
poziva beloruske oblasti, naj spoštujejo versko svobodo; obsoja dejstvo, da so evropski državljani, tudi duhovniki, znova in znova pregnani iz Belorusije, kar je v nasprotju z graditvijo zaupanja med državo in EU;
18.
naroči svojemu predsedniku, naj to resolucijo posreduje Svetu, Komisiji, parlamentom in vladam držav članic, generalnemu sekretarju Združenih narodov, parlamentarnim skupščinam Organizacije za varnost in sodelovanje v Evrope in Sveta Evrope, sekretariatu Skupnosti neodvisnih držav ter parlamentu in vladi Belorusije.
