26.1.2011 B7-0077/2011 PREDLOG RESOLUCIJE k vprašanjem za ustni odgovor B7‑0667/2010 , B7‑0801/2010 , B7‑0805/2010 in B7–0806/2010
v skladu s členom 115(5) poslovnika
o krizi z odpadki v Kampaniji
Crescenzio Rivellini
,
Erminia Mazzoni
,
Elisabetta Gardini
v imenu skupine PPE
PE455.906v01-00 B7‑0077/2011 Resolucija Evropskega parlamenta o krizi z odpadki v kampanji
Evropski parlament ,
– ob upoštevanju člena 191 Pogodbe o delovanju Evropske unije, ki določa, da okoljska politika Unije prispeva k uresničevanju naslednjih ciljev:
– ohranjanju, varstvu in izboljšanju kakovosti okolja;
– varovanju človekovega zdravja;
– skrbni in preudarni rabi naravnih virov;
– spodbujanju ukrepov na mednarodni ravni za reševanje regionalnih ali globalnih okoljskih problemov, zlasti v boju proti podnebnim spremembam,
– ob upoštevanju člena 227 PDEU o pravici do peticije,
– ob upoštevanju sprejetih zakonskih aktov ES in držav članic o zaščiti okolja in javnega zdravja,
– ob upoštevanju sprejete direktive o odpadkih, ki določa, da morajo biti ukrepi za ravnanje z odpadki skladni z okoljsko zakonodajo,
– ob upoštevanju peticij, posredovanih Parlamentu v letih 2005–2010,
– ob upoštevanju člena 115(5) in člena 110(2) svojega poslovnika,
A. ker je Kampanija v zadnjih 15 letih doživela že več hudih kriz pri zbiranju in odstranjevanju odpadkov, ob čemer so nastale izredne razmere, ki so hudo prizadele lokalno prebivalstvo,
B. ker neodstranjeni odpadki na ulicah predstavljajo tveganje, ki ima lahko nevarne posledice za človekovo zdravje in okolje,
C. ker se pristojna lokalna uprava kljub temu, da je bila opozorjena na stanje, doslej ni bila sposobna ustrezno lotiti problema, zaradi česar je prišlo do poslabšanja razmer, nelagodja prebivalcev in celo ogrožanja javnega zdravja in okolja,
D. ker opisano stanje krši zakonodajo EU v zvezi s pripravo potrebne strategije in načrtom upravljanja za uskladitev z zahtevami zakonodaje EU o odpadkih,
E. ker je Evropska komisija proti Italiji sprožila postopek za ugotavljanje kršitev zaradi nepravilnega izvajanja okvirne direktive o odpadkih (Direktiva 2006/12/ES o odpadkih) v Kampaniji in ga julija 2008 zaradi nadaljevane kršitve okoljske zakonodaje EU predložila Sodišču Evropske unije,
F. ker je Evropska komisija v okviru postopka za ugotavljanje kršitev zamrznila sredstva za ravnanje z odpadki in njihovo odstranjevanje v Italiji, zlasti v Kampaniji,
G. ker je Sodišče Evropske unije v sodbi 4. marca 2010 obsodilo Italijo, da ni vzpostavila potrebnih obratov za zagotovitev zadovoljivega odstranjevanja komunalnih odpadkov (sodba v zadevi C–297/08),
H. ker je treba nujne ukrepe dopolniti s sprejetjem in zlasti učinkovitim izvajanjem dolgoročnih strateških ukrepov, na primer vzpostavitev dovolj zmogljivega omrežja obratov za obdelavo odpadkov, ki so v celoti skladni s standardi zakonodaje Skupnosti, ter priprava usklajene dolgoročne strategije ravnanja z odpadki, katere namen je spodbujanje recikliranja in ločenega zbiranja odpadkov,
1. pozdravlja prizadevanja in uspehe lokalnih oblasti, ki so med zadnjo krizo s komunalnimi odpadki jeseni 2010 sprejele izredne ukrepe;
2. pozdravlja dodelitev finančnih sredstev Skupnosti ter poziva Komisijo, naj oceni stanje v Kampaniji, kjer so pred kratkim spet nastopile krizne razmere pri odstranjevanju komunalnih odpadkov;
3. pozdravlja nedavna prizadevanja lokalnih in regionalnih oblasti, da bi do konca aprila izpolnile priporočila iz sodbe;
4. poziva Komisijo, naj zagotovi korektno izvajanje vse obstoječe zakonodaje v zvezi z varovanjem okolja in zdravja, zlasti v primeru ravnanja z odpadki v prizadeti italijanski regiji;
5. poziva Komisijo, naj sprosti preostala finančna sredstva EU, če bodo italijanske oblasti v celoti izpolnile pogoje, ter naj spremlja dobro uporabo ostalih subvencij EU in zagotovi, da bodo vsi prihodnji izdatki v skladu z načrti regionalnih in lokalnih oblasti, ki jih odobri EU, da bi ponavljajoče težave pri ravnanju z odpadki v Kampaniji dokončno rešili v skladu z zakonodajo Skupnosti;
6. naroči svojemu predsedniku, naj to resolucijo posreduje Svetu, Komisiji ter vladam in parlamentom zadevnih držav članic.
