23.5.2007
PREDLOG SKUPNE RESOLUCIJE
v skladu s členom 115(5) Poslovnika, ki ga vlagajo:
– Pasqualina Napoletano in Pervenche Berès v imenu skupine PSE
– Fiona Hall in Marios Matsakis v imenu skupine ALDE
– Monica Frassoni, Frithjof Schmidt, Margrete Auken in Caroline Lucas v imenu skupine Verts/ALE
– Miguel Portas in Vittorio Agnoletto v imenu skupine GUE/NGL
in ki nadomesti predloge naslednjih političnih skupin:
– GUE/NGL ( B6‑0209/2007 )
– PSE ( B6‑0213/2007 )
– ALDE ( B6‑0222/2007 )
– Verts/ALE ( B6‑0230/2007 )
o trenutni krizi v Svetovni banki
Resolucija Evropskega parlamenta o trenutni krizi v Svetovni banki
Evropski parlament ,
–
ob upoštevanju svoje resolucije z dne 25. aprila 2007 o čezatlantskih odnosih;
–
ob upoštevanju odločitve Paula Wolfowitza, da 30. junija 2007 zapusti položaj predsednika Svetovne banke po obtožbah o nepotizmu, ki so bile objavljene v memorandumu posebnega odbora Svetovne banke in v poročilu sedmih članov izvršnega odbora direktorjev Svetovne banke, ki so predsednika Svetovne banke obtožili kršenja etničnih pravil institucije, ki ji predseduje,
–
ob upoštevanju odprtega pisma, ki ga je objavilo 42 nekdanjih izvršnih uslužbencev te mednarodne institucije,
–
ob upoštevanju izjave za tisk odbora izvršnih direktorjev banke z dne 16. maja 2007, v kateri priznavajo dvoumnost postopkov banke za reševanje primerov navzkrižja intereov in se zavezujejo, da bodo veljavne predpise izboljšali,
–
ob upoštevanju pogojev imenovanja Paula Wolfowitza za predsednika Svetovne banke,
–
ob upoštevanju člena 5 svojega poslovnika,
A.
ker je treba Svetovno banko obravnavati kot najpomembnejšo svetovno institucijo za razvoj, in ker imata politika in celovitost njenega vodstva močan vpliv na vse donatorje in akterje na področju razvoja,
B.
ker je bil predsednik Svetovne banke obtožen nepotizma,
C.
ker je odhajajoči predsednik Svetovne banke močno poudarjal načela dobrega upravljanja pri izboru prejemnikov pomoči, vključno z uporabo načel pravne države, demokracije, preglednosti in odgovornosti javnih institucij, načel, ki jih evropske institucije odločno podpirajo, in ki jih je treba upoštevati tudi pri dejavnostih in postopkih odločanja Svetovne banke,
D.
pozdravlja mobilizacijo večine mednarodnih nevladnih organizacij, akreditiranih pri Svetovni banki, ki so od samega začetka zahtevale odstop njenega predsednika kljub poskusom, da bi se „afera Wolfowitz“ prikrila,
E.
ker izbirni postopek za najpomembnejše vodilne položaje Svetovne banke ne ustreza svetovnim merilom preglednosti in demokratičnosti ter negativno vpliva na legitimnost te institucije, v tem obdobju, ko je vzpostavitev močnih in legitimnih večstranskih institucij nujno potrebna,
F.
ker oblikovanje parlamentarne mreže za Svetovno banko priča o povečani pozornosti, ki jo izvoljeni zakonodajalci namenjajo njenim politikam in postopkom, da bi okrepili odgovornost te institucije do parlamentov po svetu,
G.
ker imajo države članice Evropske unije več kot 30 % glasov v svetu Svetovne banke in so pomemben dejavnik pri njenem postopku odločanja, zlasti pri imenovanju njenega vodstva,
1.
upošteva odločitev predsednika Svetovne banke, da dokončno zapusti svoje delovno mesto 30. junija 2007, vendar obžaluje počasnost njegovega odziva, ki je ohromila delovanje institucije za več kot en mesec in je kar najhuje omajalo njeno verodostojnost in identiteto,
2.
opozarja, da je Odbor za razvoj že marca 2005 izrazil zaskrbljenost, da izbirni postopek za imenovanje izvršnega direktorja najpomembnejše mednarodne razvojne institucije ne izpolnjuje najnižjih zahtev legitimnega upravljanja,
3.
obžaluje težave pri upravljanju banke, katerih posledica so aktualne razmere v banki, in meni, da primer Wolfowitz dobro kaže na to, kako potrebne so reforme za doseganje večje preglednosti in odgovornosti, s katerimi se bo zagotovilo, da bo Svetovna banka izpolnjevala svoje obveznosti,
4.
poziva nemško in portugalsko predsedstvo, naj v imenu Unije pripravita predloge o pripravi demokratičnejših, preglednejših in odgovornejših prihodnjih postopkov izbora vodstva institucij iz Breton Woodsa, in s tem pripomoreta k ponovni vzpostavitvi verodostojnosti banke,
5.
poziva države članice Evropske unije, ki imajo sedež v svetu Svetovne banke, naj zahtevajo javno predstavitev kandidatov za nove vodstvene položaje Svetovne banke,
6.
poziva k večjemu usklajevanju držav članic znotraj mednarodnih finančnih institucij, da bi lahko vplivale na upravljanje svetovnega gospodarstva, in zato predlaga, da bi morala Komisija – v pričakovanju pravne osebnosti Unije – v banki imeti status opazovalca, ki ji bo omogočil prisotnost in posredovanje na nekaterih zborovanjih,
7.
naroči svojemu predsedniku, naj to resolucijo posreduje Svetu, Komisiji, Evro skupini in svetu izvršnih direktorjev Svetovne banke.
