Annan, Gorbačov in predsednik Parlamenta na konferenci Energy Globe Awards
Energija
2008-05-28 - 14:29
Človeštvo mora prenehati s tako porabo energije, kot da ne bo jutrišnjega dne, je prepričan nekdanji generalni sekretar OZN Kofi Annan, ki je v torek skupaj z Mihailom Gorbačovom in predsednikom Evropskega parlamenta Hans-Gertom Pötteringom sodeloval na konferenci o energetski učinkovitosti. Večer prej pa so bile v prostorih Parlamenta v Bruslju podeljene že devete nagrade Energy Globe za projekte v petih kategorijah, ki spodbujajo uporabo čistih in obnovljivih virov energije.
"Učinkovitejša raba energije je nekaj, kar lahko zlahka dosežemo," je na otvoritvi konference o večji ozaveščenosti pri rabi energije poudaril predsednik Pöttering. Po njegovem mnenju je zastavljeni cilj 20-odsotnega povečanja energetske učinkovitosti do leta 2020 realistično dosegljiv brez zmanjšanja proizvodnje.
"Podnebne spremembe niso samo okoljsko vprašanje," je prepričan Kofi Annan. "Gre za vseobsegajočo grožnjo, ki lahko razplamti regionalne konflikte, prizadene svetovne zaloge hrane in povzroči, da bodo številna območja neprimerna za življenje živali in pridelavo hrane." Dodal je, da so znanstveni dokazi vedno bolj natančni in zaskrbljujoči, čeprav se morda bližamo skrajni točki za korenite spremembe, pa "še vedno izkoriščamo vire, kot da ne bo jutrišnjega dne - popolnoma neracionalno". Če se bo poraba energije nadaljevala z današnjim tempom, jo bomo leta 2020 potrebovali za polovico več, da bi zadostili svoje potrebe. "Naj nihče ne pravi, da si ne moremo privoščiti zmanjšanja izpustov toplogrednih plinov. Zmanjšanje izpustov zdaj je veliko cenejše, kot bo kasnejše odpravljanje posledic," je zaključil nekdanji generalni sekretar svetovne organizacije.
"Zelena glasnost"
Zadnji predsednik Sovjetske zveze in Nobelov nagrajenec Mihail Gorbačov je predstavil lastne izkušnje širjenja obzorij o podnebnih spremembah. Leta 1993 je zato tudi ustanovil mednarodno fundacijo Zeleni križ, sodelujoče pa je opozoril, da se mora Evropa učiti tudi iz izkušenj in napak nekdanje Sovjetske zveze, kjer so bili državljani v 80-ih letih, v času glasnosti, zelo pozorni na okoljska vprašanja. Dodal je še, da Zahod ne sme ponoviti napake in pri boju proti podnebnim spremembam imeti do držav tretjega sveta tako pokroviteljskega odnosa, kot ga je imel do Sovjetske zveze, saj bi to lahko pripeljalo do katastrofe.
Gala prireditev - nagrade petim projektom
V ponedeljek zvečer pa je več kot tisoč gostov v plenarni dvorani Parlamenta spremljalo prireditev, kjer so nagrade med drugimi podelili tudi trije predsedniki institucij EU, med nastopajočimi pevskimi imeni pa so bili Dionne Warwick, Alanis Morisette in Zucchero.
Nagrade so namenjene lokalnim in regionalnim projektom za zmanjšanje porabe energije, varovanje okolja in oskrbo z vodo ter elektriko v odročnih ali revnih skupnostih. Med 853 projekti iz 109 držav so bili v petih kategorijah izbrani naslednji:
- zrak: Avstrija, Fronius International GmbH: prevoz brez izpustov CO2;
- voda: Mozambik, Helvetas: trajnostna oskrba z vodo;
- ogenj: Španija, Solar Millennium AG: sončne elektrarne Andasol;
- zemlja: Peru, Ciudad Saludable: program trajnostne predelave odpadkov v mestu Cahuaz;
- mladina: Južna Afrika: program ESKOM za življenje s podnebnimi spremembami.
Gostje v dvorani so z elektronskim glasovanjem za najboljši projekt izbrali prevoz brez izpustov CO2 iz Avstrije, predsedujoči Evropskemu svetu, slovenski premier Janez Janša, pa je Mihailu Gorbačovu podelil posebno nagrado za delo njegove fundacije Zeleni križ.
Prireditev je vodila nemška igralka Désirée Nosbusch, na njej pa sta sodelovala tudi nekdanja indijska ministrica za okolje Maneka Gandhi in zvezda bollywoodskih filmov Amir Khan.
20080528IPR30153
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
