21.4.2008
PREDLOG RESOLUCIJE
k izjavi Komisije
v skladu s členom 103(2) Poslovnika,
ki ga predlagata Graham Watson in Dirk Sterckx
v imenu skupine ALDE
o brodolomu ladje New Flame in njegovih posledicah v zalivu Algeciras
Resolucija Evropskega parlamenta o brodolomu ladje New Flame in njegovih posledicah v zalivu Algeciras
Evropski parlament ,
–
ob upoštevanju členov 71, 80 in 251 pogodbe o ES,
–
ob upoštevanju svojih prejšnjih resolucij o pomorskih paketih in pomorski varnosti,
–
ob upoštevanju člena 103(2) svojega poslovnika,
A.
ker sta 12. avgusta 2007 na morju ob Gibraltarju trčila tanker z dvojnim trupom in ladja z razsutim tovorom New Flame, ki je po trčenju potonila;
B.
ker so bili opaženi manjši naftni madeži, ki bi lahko bili povezani z brodolomom te ladje,
C.
ker v tem morskem okolju pogosto prihaja do nezakonitega praznjenja naftnih rezervoarjev in balastnih vod,
D.
ker sta ves zaliv Algeciras in njegovo obalno območje izredno gosto naseljena z visoko koncentriranimi gospodarskimi, trgovskimi in turističnimi dejavnostmi ter gostim pomorskim prometom,
E.
ker so bile na mestu trčenja izvedene različne akcije za reševanje,
F.
ker si je treba na vse načine prizadevati in sprejeti vse potrebne ukrepe za preprečitev onesnaženja morskega dna, ribolovnih in obalnih območij, zlasti glede na to, da je v potopljeni ladji 42.000 ton odpadnih kovin,
G.
ker oskrbovanje z gorivom v obalnem morju samo po sebi ne pomeni kršenja okoljske zakonodaje Skupnosti, lahko pa se z njim onesnažuje okolje, če se opravlja nestrokovno in pri tem ne upošteva varovanja okolja ali če se opravlja v slabih vremenskih oziroma morskih razmerah,
H.
ker morajo države članice v skladu z Direktivo 2002/59/ES UL L 208, 5. 8. 2002, str. 10. sprejeti ustrezne ukrepe, da bi čim bolje omejile ali, če je to potrebno, prepovedale oskrbovanje plovil z gorivom v svojih teritorialnih vodah,
I.
ker oskrbovanje ladij z gorivom v Gibraltarju ureja kodeks, ki ga izvršuje nadzornik, in postopek za izdajanje dovoljenj,
J.
ker tretji pomorski paket, ki ga je Evropski parlament sprejel na prvi obravnavi pred letom dni, zdaj pa o njem razpravlja Svet, zagotavlja celovit sklop ukrepov za primere pomorskih nesreč na optimalno učinkovit in okolju prijazen način,
1.
je zadovoljen, da v nesreči ni bilo poškodovanih in da po trčenju ladij ni bilo opaženo resnejše onesnaženje;
2.
obžaluje, da je prišlo do manjšega in neizbežnega razlitja nafte, pri čemer so se oljni madeži zaradi slabih vremenskih razmer in nujnih akcij za odstranitev brodoloma razširili na obalo zaliva Algeciras;
3.
poudarja, da je do trčenja in potopa ladje, ki mu je sledilo, prišlo v Sredozemskem morju in ne v zalivu; poudarja tudi, da morajo biti vse pristojne oblasti, ki upravljajo zaliv, njegova obalna območja in akcije za reševanje ladje New Flame, po manjšem izlitju nafte, katerega vir še ni ugotovljen, izredno pozorne na morebitno priložnostno in nezakonito praznjenje rezervoarjev goriv in balastnih vod;
4.
poudarja, da se je Evropska agencija za pomorsko varnost hitro in učinkovito odzvala na prošnjo španskih oblasti za pomoč; poudarja, da je Evropska unije odobrila povečanje tako operativnih kot finančnih virov te agencije in da bo v različnih pomorskih regijah EU za pomoč na voljo več plovil;
5.
je prepričan, da so gibraltarska vlada in španske oblasti ne glede na razhajanja v stališčih o suverenosti teritorialnih voda Gibraltarja na moč učinkovito izkazale pripravljenost na sodelovanje za obvladovanje nesreče in njenih posledic za pomorsko in obalno okolje;
6.
spodbuja vsa prizadevanja in ukrepe, ki jih lahko sprejmejo španske oblasti, gibraltarska vlada, pristaniške oblasti v Algecirasu in Gibraltarju ter vse vpletene strani za čim odgovornejše upravljanje dejavnosti v zalivu;
7.
ugotavlja, da so pomorska in okoljska vprašanja del prihodnje agende za forum za dialog med Združenim kraljestvom, Španijo in Gibraltarjem o Gibraltarju ter poziva k čimprejšnjemu sklicu ministrskega srečanja tega foruma;
8.
poudarja, da bi tretji pomorski paket, o katerem še vedno v prvi obravnavi razpravlja Svet, Parlament pa je svoje mnenje o njem podal pred letom dni in želi pristopiti k zaključku sedmih zakonodajnih postopkov, Evropski uniji zagotovil določena sredstva za preprečevanje pomorskih nesreč in obvladovanje njihovih posledic, zlasti v obliki predlogov o nadzoru pomorskega prometa in preiskavah nesreč;
9.
ponovno poziva Svet, naj prevzame odgovornost in sprejme skupna stališča o vseh predlogih;
10.
poudarja, da nekatere države članice še niso ratificirale mednarodne konvencije iz leta 2001 o civilni odgovornosti za škodo, nastalo zaradi onesnaženja z gorivom iz ladijskih rezervoarjev (konvencija o gorivu iz ladijskih rezervoarjev) in mednarodne konvencije iz leta 1996 o odgovornosti in nadomestilu škode v zvezi s prevozom nevarnih in zdravju škodljivih snovi po morju (konvencija HNS); poudarja tudi, da je brodolom ladje New Flame eden izmed številnih primerov, ki kažejo, da morajo vse države članice čim prej postati pogodbenice teh konvencij;
11.
naroči svojemu predsedniku, naj to resolucijo posreduje Svetu, Komisiji, vladam držav Španije, Gibraltarja in Združenega kraljestva ter pristojnim regionalnim in lokalnim oblastem.
