VPRAŠANJE ZA USTNI ODGOVOR Z RAZPRAVO O-0014/10
v skladu s členom 115 Poslovnika
predložila
Sonia Alfano
,
Alexander Alvaro
,
Ivo Vajgl
,
Marietje Schaake
,
Sophia in 't Veld
in
Niccolò Rinaldi
, v imenu skupine ALDE
za Komisijo
Zadeva: Skladnost osnutka italijanskega odloka o izvajanju direktive 2007/65/ES z direktivo in temeljnimi pravicami
Italijanska vlada je objavila osnutek zakonodajnega odloka št. 169 o izvajanju direktive 2007/65/ES o opravljanju dejavnosti razširjanja televizijskih programov. Predlog bo, če bo odobren, predpisoval, da morajo spletne strani, kot so Google ali blogi, ki vsebujejo avdio in video datoteke, od vlade pridobiti dovoljenje za razširjanje medijskih vsebin, kot so neposredni prenosi in spletno razširjanje, kakor je to določa člen 17 (cc) odloka o spremembi člena 21 prečiščenega besedila o medijih.
Zainteresirane strani, nevladne organizacije in državljani so odlok že kritizirali, predsednik italijanskega organa za komunikacije pa je dejal, da je vsesplošni filter na internetu po eni strani omejevalen – na način, ki ga še ni nikdar uvedla nobena zahodnoevropska država –, po drugi strani pa je neučinkovit, saj je že apriorno birokratski. Dejal je še, da je določba o izdaji dovoljenja zunaj področja uporabe direktive, zaradi česar ni združljiva z evropsko zakonodajo. Kot taka bi lahko sprožila vprašanja glede Komisije, ki bi ji nedvomno nasprotovala.
Ali se Komisija ne strinja, da direktiva nikakor ne predvideva takšnih določb? Ali ne meni, da bi lahko tovrstne določbe ogrozile svobodo izražanja in obveščanja, zapisano v členu 10 Evropske konvencije o človekovih pravicah in členu 11 Listine o temeljnih pravicah, saj dajejo vladi pooblastila za cenzuro. S tem bi bile kršene človekove pravice, temeljne svoboščine, demokracija in vladavina prava, kot jih zagotavljata člena 2 in 6 Pogodbe o Evropski uniji. Ali ima še katera druga država članica EU oziroma tretja država podobne določbe in če je tako, katera? Kako namerava Komisija zagotoviti zaščito temeljnih pravic v evropski digitalni strategiji?
Testo: http://www.camera.it/_dati/leg16/lavori/AttiDelGoverno/pdf/0169.pdf UL L 332, 18.12.2007, str. 27.