3.3.2010 B7-0135/2010 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o izvajanju priporočil iz Goldstonovega poročila o Izraelu/Palestini
José Ignacio Salafranca Sánchez-Neyra
,
Elmar Brok
,
Ioannis Kasoulides
,
Cristian Dan Preda
v imenu skupine PPE
PE432.994v01-00 B7‑0135/2010 Resolucija Evropskega parlamenta o izvajanju priporočil iz Goldstonovega poročila o Izraelu/Palestini
Evropski parlament ,
– ob upoštevanju poročila misije Združenih narodov za ugotavljanje dejstev o konfliktu v Gazi z dne 25. septembra 2009,
– ob upoštevanju resolucij generalne skupščine Združenih narodov z dne 5. novembra 2009 in 26. februarja 2010 o nadaljnjih ukrepih po poročilu misije Združenih narodov za ugotavljanje dejstev o konfliktu v Gazi,
– ob upoštevanju svoje resolucije z dne 25. februarja 2010 o trinajstem zasedanju Sveta Združenih narodov za človekove pravice Sprejeta besedila, P6_TA(2010)0036 .
,
– ob upoštevanju člena 110(2) svojega poslovnika,
1. ponovno poziva visoko predstavnico Unije za zunanje zadeve in varnostno politiko ter države članice, naj si prizadevajo za trdno skupno stališče EU do nadaljnjega ukrepanja po poročilu o misiji za ugotavljanje dejstev o konfliktu v Gazi in južnem Izraelu, s katerim bi javno zahtevali izvajanje priporočil in odgovornost za vse kršitve mednarodnega prava, vključno z domnevnimi vojnimi zločini, ter obe strani pozvali, naj opravita preiskave, ki bodo ustrezale mednarodnim standardom neodvisnosti, nepristranskosti, preglednosti, hitrosti in učinkovitosti, v skladu z resolucijama generalne skupščine Združenih narodov, sprejetima 5. novembra 2009 in 26. februarja 2010, ter poudarja, da je spoštovanje mednarodnega prava o človekovih pravicah in mednarodnega humanitarnega prava vseh strani in v vseh okoliščinah temeljni pogoj za dosego pravičnega in trajnega miru na Bližnjem vzhodu;
2. ponovno poziva visoko predstavnico Unije za zunanje zadeve in varnostno politiko ter države članice, naj dejavno spremljajo izvajanje priporočil iz Goldstonovega poročila tako, da se posvetujejo z zunanjimi misijami EU in nevladnimi organizacijami s tega področja; poziva, naj se priporočila in povezane ugotovitve vključijo v dialoge EU z obema stranema, pa tudi v mednarodne forume;
3. naroči svojemu predsedniku, naj to resolucijo posreduje Svetu, Komisiji, visoki predstavnici/podpredsednici Komisije, vladam in parlamentom držav članic, vladi Izraela, palestinskim oblastem in generalnemu sekretarju ZN.
