23.11.2009 B7-0159/2009 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o piratstvu v obalnih vodah Somalije
Izaskun Bilbao Barandica
,
Jeanine Hennis-Plasschaert
,
Johannes Cornelis van Baalen
,
Marielle De Sarnez
,
Ramon Tremosa I Balcells
v imenu skupine ALDE
PE428.778v01-00 B7‑0159/2009 Resolucija Evropskega parlamenta on o piratstvu v obalnih vodah Somalije
Evropski parlament ,
– ob upoštevanju svoje resolucije z dne 23. oktobra 2008 o piratstvu na morju Sprejeta besedila, P6_TA(2008)0519 .
,
– ob upoštevanju svoje resolucije z dne 20. maja 2008 o celostni pomorski politiki za Evropsko unijo Sprejeta besedila, P6_TA(2008)0213 .
,
– ob upoštevanju svoje resolucije z dne 19. junija 2008 o rutinskih pobojih civilistov v Somaliji Sprejeta besedila, P6_TA(2008)0313 .
,
– ob upoštevanju sklepov z zasedanja Sveta za splošne zadeve 15. septembra 2008 (13028/2008) in 15. junija 2009,
– ob upoštevanju sklepov z zasedanja Sveta za zunanje odnose 26. maja 2008 (9868/2008) in 27. julija 2009,
– ob upoštevanju Skupnega ukrepa Sveta 2008/749/SZVP z dne 19. septembra 2008 o vojaškem usklajevalnem ukrepu Evropske unije v podporo resoluciji Varnostnega sveta Združenih narodov 1816 (2008) (EU NAVCO) UL L 252, 20.9.2008, str. 39.
in resoluciji Varnostnega sveta Združenih narodov 1838 (2008),
– ob upoštevanju resolucije Varnostnega sveta Združenih narodov št. 1846 (2008) z dne 2. decembra 2008,
– ob upoštevanju Konvencije ZN o preprečevanju nezakonitih dejanj proti varnosti v pomorski plovbi iz leta 1988,
– ob upoštevanju resolucij Varnostnega sveta ZN št. 1814 (2008) z dne 15. maja 2008 in št. 1816 (2008) z dne 2. junija 2008 o razmerah v Somaliji,
– ob upoštevanju člena 110(2) svojega poslovnika,
A. ker Somalijo zaradi kronično slabega delovanja državnih institucij pesti ena najhujših svetovnih humanitarnih in varnostnih kriz, poleg tega pa jo še dodatno spodkopava piratstvo v regiji; ker so piratstvo in oboroženi ropi posledica nenehnih konfliktov in politične nestabilnosti v Somaliji,
B. ker piratstvo še vedno grozi v Adenskem zalivu in v obalnih vodah Somalije in ker je bilo od januarja 2008 izvedenih 336 napadov, 225 v Adenskem zalivu in 111 v obalnih vodah; ker se je število uspešnih piratskih napadov v zadnjih treh letih občutno povečalo, prav tako pa tudi število zajetih talcev in plovil;
C. ker so bile številne ribiške ladje, ki so plule pod zastavami evropskih držav, tarče napadov in ugrabitev: od leta 2008 je bilo ugrabljenih več španskih tunolovk, zadnja 2. oktobra 2009 v Alakranu;
D. ker je bil 9. junija 2008 v Džibutijo podpisan sporazum o delitvi oblasti, katerega cilj je bil spodbuditi široko narodno spravo ter oblikovati močno in vključujoče politično zavezništvo, ki bi lahko zagotovilo mir in spravo ter ponovno vzpostavilo osrednjo oblast v državi,
E. ker je sedemnajst držav ob zahodnem Indijskem oceanu, Adenskem zalivu in Rdečem morju pod vodstvom Mednarodne pomorske organizacije 26. januarja 2009 v Džibutiju podpisalo kodeks ravnanja, v katerem priznavajo pomembnost vprašanja piratstva in oboroženih ropov ladij v regiji in izjavljajo, da bodo v skladu z mednarodnim pravom polno sodelovale v boju proti temu pojavu,
F. ker se je EU zavezala, da bo več kot 40 milijonov eurov iz Evropskega razvojnega sklada namenila podpori somalijske policije in več kot 60 milijonov eurov misiji Afriške unije v Somaliji v okviru mirovne pomoči za Afriko;
G. ker je EU 8. decembra 2008 začela izvajati prvo pomorsko operacijo EU NAVFOR Somalija (operacija Atalanta) za reševanje vprašanja piratstva in varovanje ladijskih prevozov Svetovnega programa za hrano in drugih tovornih ladij, ki plujejo prek somalijskih voda,
H. ker so bile do leta 2008 tarče piratskih napadov ne le tovorne ladje, temveč tudi ribiške, od tega leta dalje pa predvsem evropske ribiške ladje,
I. ker je Svet 17. novembra 2009 odobril koncept kriznega upravljanja za morebitno misijo evropske varnostne in obrambne politike za podporo pri usposabljanju sil začasne zvezne vlade;
1. poudarja, da piratstvo na odprtem morju resno ogroža varnost in pomoč v hrani v že tako kritičnih humanitarnih razmerah;
2. pozdravlja napotitev ladij in letal EU v okviru operacije Atalanta za boj proti piratstvu ter njeno učinkovitost v ozkem območju Adenskega zaliva, vendar države članice in Komisijo poziva, naj ukrepajo tudi na ostalem območju, kjer je prisotna nevarnost, ter pri tem zlasti upoštevajo, da na jugu in vzhodu Somalije plovila, ki plujejo pod zastavami držav Skupnosti, ribarijo legitimno in v skladu z zakonsko ureditvijo izven somalijskih voda (200 milj);
3. poziva države članice, naj ribiške ladje obravnavajo kot ranljiva plovila zaradi njihovih posebnih značilnosti (ribiške mreže, ki piratom omogoča lažji dostop na krov) in njihove stalne prisotnosti na območju piratskega delovanja ter zagotovijo njihovo zaščito v okviru operacije Atalanta;
4. močno podpira džibutski proces za mir in spravo; poziva k celovitemu pristopu pri reševanju razmer v Somaliji, ki bo zaobjel varnost in razvoj, pravno državo in spoštovanje človekovih pravic ter mednarodno humanitarno pravo;
5. poziva začasno zvezno vlado, ki jo vodi predsednik šejk Šarif Šejk Ahmed, naj si še naprej prizadeva izboljšati življenjske pogoje prebivalcev, zlasti varnost in zagotavljanje osnovnih storitev;
6. poziva začasno zvezno vlado, naj v sodelovanju z Združenimi narodi in Afriško unijo piratstvo in oborožene rope s somalijske obale na plovilih, ki prevažajo humanitarno pomoč, obravnava kot kriminalna dejanja, storilci pa naj se privedejo pred sodišče;
7. pozdravlja finančno podporo EU somalijskemu varnostnemu sektorju za usposabljanje in okrepitev zmogljivosti policije, vendar poudarja, da mora začasna zvezna vlada zagotoviti njeno pripadnost in se obvezati, da bo zgradila učinkovit in trajnosten varnostni sektor;
8. poziva mednarodno skupnost k odločnemu ukrepanju na kopnem, da bi preprečila splavitve t. i. matičnih ladij, ki prevažajo majhne čolne;
9. močno priporoča, da EU podpre prizadevanja začasne zvezne vlade, da bi izboljšala osnovno infrastrukturo za ribolovne dejavnosti, ohranjanje morskih virov in ravnanje z odpadki, s čimer bi spodbudili zaposlovanje ter tako zmanjšali novačenje mladih za dejavnosti piratstva in milic, pri tem pa se je treba zavedati, da so pirati vedno bolj organizirani in svoje dejavnosti med drugim razširjajo na trgovino z ljudmi, drogami in orožjem;
10. poziva k skladnemu delovanju vseh mednarodnih sil (EU, NATO, Združene države itd.), da bi našle rešitev za zatrtje piratstva;
11. poziva države članice, naj po francoskem vzoru skrbno preučijo možnost, da bi na tovornih in ribiških ladjah imele vojaške sile, glede na to, da se je takšna rešitev izkazala za učinkovito in prožno; poziva tudi države članice, naj v ta namen vzpostavijo evropsko vojaško silo;
12. poziva države članice in Komisijo, naj upoštevajo priporočila Mednarodne pomorske organizacije z dne 26. junija 2009, da se zasebnim podjetjem za varovanje ne dovoli na krov, in preučijo ustrezno zakonodajo ter pravne posledice sprejetja uslužbencev takšnih podjetij na krov;
13. poziva Komisijo, naj pritiska na države članice, da bodo našle trajno pravno rešitev za sojenje piratom, in naj preučijo različne možnosti za takšna sojenja v stabilnih državah blizu Somalije;
14. obžaluje, da 35 do 40 % plovil na območju ni registriranih pri osrednjem usklajevalnem organu za pomorsko zaščito in da se zaradi tega ta plovila ne zavedajo posebnih groženj za varnost; zato poziva države članice, naj zagotovijo, da bodo vse njihove ladje registrirane;
15. poziva države članice in Komisijo, naj upoštevajo evropske posadke, ki delajo na plovilih z zastavami ugodnosti;
16. poziva države članice, naj preučijo možnost, da bi usposabljale posadke in ribiče ter medije za primere ugrabitev; poziva institucije k skupnemu delovanju, da bi dosegli spremembo javnega mnenja o somalijskih piratih, ki se ukvarjajo z zelo dobičkonosno kriminalno dejavnostjo;
17. naroči svojemu predsedniku, naj to resolucijo posreduje Svetu in Komisiji.
