A6-0188/2009
31.3.2009
*
POROČILO
o predlogu Sklepa Sveta o sklenitvi Sporazuma med Evropsko skupnostjo in Islamsko republiko Pakistan o nekaterih vidikih zračnega prometa
(KOM(2008)0081 – C6‑0080/2009 – 2008/0036(CNS))
Odbor za promet in turizem
Poročevalec:
Paolo Costa
(Poenostavljeni postopek – člen 43(1) Poslovnika)
PE 404.650v02-00
Oznake postopkov
* Postopek posvetovanja
večina oddanih glasov
**I Postopek sodelovanja (prva obravnava)
večina oddanih glasov
**II Postopek sodelovanja (druga obravnava)
večina oddanih glasov za odobritev skupnega stališča
absolutna večina poslancev Parlamenta za zavrnitev ali spremembo skupnega stališča
*** Postopek privolitve
absolutna večina poslancev Parlamenta, razen v primerih, navedenih v členih 105, 107, 161 in 300 Pogodbe ES in členu 7 Pogodbe EU
***I Postopek soodločanja (prva obravnava)
večina oddanih glasov
***II Postopek soodločanja (druga obravnava)
večina oddanih glasov za odobritev skupnega stališča
absolutna večina poslancev Parlamenta za zavrnitev ali spremembo skupnega stališča
***III Postopek soodločanja (tretja obravnava)
večina oddanih glasov za odobritev skupnega besedila
(Vrsta postopka je odvisna od pravne podlage, ki jo predlaga Komisija.)
Spremembe zakonodajnega besedila
Pri spremembah, ki jih predlaga Parlament, je spremenjeno besedilo označeno s krepkim poševnim tiskom . Pri aktih o spremembi je besedilo, ki povzema obstoječo določbo, ki jo Parlament želi spremeniti, medtem ko je Komisija ni spremenila, označeno s krepkim tiskom . Morebitni izbrisi tovrstnega besedila so označeni z [...]. Besedilo, zapisano v navadnem poševnem tisku , označuje tehničnim službam namenjeni del zakonodajnega besedila s predlaganimi popravki, ki se upoštevajo pri pripravi končnega besedila (na primer, očitne napake ali izpustitve v zadevni jezikovni različici). O teh popravkih odločajo pristojne tehnične službe.
VSEBINA
OSNUTEK ZAKONODAJNE RESOLUCIJE EVROPSKEGA PARLAMENTA......................5
OBRAZLOŽITEV.......................................................................................................................6
POSTOPEK................................................................................................................................8
OSNUTEK ZAKONODAJNE RESOLUCIJE EVROPSKEGA PARLAMENTA
o predlogu Sklepa Sveta o sklenitvi Sporazuma med Evropsko skupnostjo in Islamsko republiko Pakistan o nekaterih vidikih zračnega prometa
( KOM(2008)0081 – C6‑0080/2009 – 2008/0036(CNS) )
(Postopek posvetovanja)
Evropski parlament ,
– ob upoštevanju predloga sklepa Sveta ( KOM(2008)0081 ),
– ob upoštevanju člena 80(2) in prvega stavka prvega pododstavka člena 300(2) Pogodbe ES,
– ob upoštevanju prvega pododstavka člena 300(3) Pogodbe ES, v skladu s katerim se je Svet posvetoval s Parlamentom ( C6‑0080/2009 ),
– ob upoštevanju členov 51 in 83(7) svojega poslovnika,
– ob upoštevanju poročila Odbora za promet in turizem ( A6‑0188/2009 ),
1. odobri sklenitev sporazuma;
2. naroči svojemu predsedniku, naj stališče Parlamenta posreduje Svetu in Komisiji, vladam in parlamentom držav članic ter Islamski republiki Pakistan.
OBRAZLOŽITEV
Kot je odločilo Sodišče Evropskih skupnosti, ima Skupnost izključno pristojnost v zvezi z različnimi vidiki zunanje letalske politike, ki so jih običajno urejali dvostranski sporazumi o zračnem prevozu med državami članicami in tretjimi državami.
Zato je Svet junija 2003 Komisijo pooblastil za začetek pogajanj s tretjimi državami, da bi nekatere določbe v sedanjih dvostranskih sporazumih zamenjali s sporazumi Skupnosti.
Komisija je v pogajanjih z Islamsko republiko Pakistan dosegla sporazum, ki nadomešča nekatere določbe iz sedanjih dvostranskih sporazumov o zračnem prevozu med državami članicami in Islamsko republiko Pakistan.
Te spremembe zadevajo:
Člen 2 (klavzula o določitvi): Da se prepreči diskriminacija med letalskimi prevozniki Skupnosti, se običajne klavzule o določitvi, ki veljajo za letalske prevoznike države članice, ki je pogodbenica dvostranskega sporazuma, nadomestijo s klavzulo Skupnosti o določitvi, ki velja za vse letalske prevoznike Skupnosti, prevoznike EGP in prevoznike Švice.
Člen 4 (določanje cen): Ta člen odpravlja neskladje med dvostranskimi sporazumi in Uredbo Sveta (EGS) 2409/92 o prevozninah in tarifah za zračni prevoz. Sporazum določa, da se za tarife, ki jih zaračunajo letalski prevozniki, ki jih določi Islamska republika Pakistan, uporablja pravo Evropske skupnosti za prevoz, ki se v celoti odvija znotraj Evropske skupnosti.
Člen 5 (konkurenca): Člen 5 usklajuje določbe dvostranskih sporazumov, ki so očitno protikonkurenčne, s konkurenčnim pravom EU.
Prilogi 1 in 2 vsebujeta seznam dvostranskih sporazumov in njihovih členov, ki so navedeni v členih 1 do 4 predlaganega sporazuma; to so sporazumi med Islamsko republiko Pakistan in Avstrijo, Bolgarijo, Češko, Dansko, Francijo, Grčijo, Italijo, Luksemburgom, Madžarsko, Malto, Nemčijo, Nizozemsko, Poljsko, Portugalsko, Romunijo, Španijo, Švedsko in Združenim kraljestvom.
V Prilogi 3 so navedene ostale države iz člena 2: Islandija, Liechtenstein in Norveška, ki jih zadeva Sporazum o Evropskem gospodarskem prostoru, ter Švica, ki jo zadeva Sporazum med Evropsko skupnostjo in Švicarsko konfederacijo o zračnem prevozu.
Sporazum, ki ga je v pogajanjih dosegla Komisija, je bil podpisan in ga je treba začasno uporabljati. Predlagani sklep Sveta pooblašča njegovega predsednika, da imenuje pristojno osebo ali osebe, ki obvesti(-jo) Islamsko republiko Pakistan, da so zaključeni notranji postopki, potrebni za začetek veljavnosti Sporazuma.
Parlament ima pravico, da predloži svoje mnenje o tem sporazumu v okviru postopka posvetovanja v skladu s členom 83(7) Poslovnika (Mednarodni sporazumi), ki navaja:
„Parlament da svoje mnenje ali privolitev za sklenitev, obnovo ali spremembo mednarodnega sporazuma ali finančnega protokola s strani Evropske skupnosti z enim samim glasovanjem z večino oddanih glasov, pri čemer niso dopustne spremembe besedila sporazuma ali protokola.“
Na podlagi navedenega poročevalec predlaga, da Odbor za promet in turizem poda pozitivno mnenje o sklenitvi tega sporazuma.
POSTOPEK
Naslov
Sporazum ES/Pakistan o nekaterih vidikih zračnega prometa
Referenčni dokumenti
KOM(2008)0081 – C6-0080/2009 – 2008/0036(CNS)
Datum posvetovanja z EP
3.3.2009
Pristojni odbor
Datum razglasitve na zasedanju
TRAN
9.3.2009
Poročevalec/-ka
Datum imenovanja
Paolo Costa
25.3.2008
Poenostavljeni postopek - datum sklepa
25.3.2008
Datum sprejetja
31.3.2009
Datum predložitve
1.4.2009
