VPRAŠANJE ZA USTNI ODGOVOR Z RAZPRAVO O-0004/06
v skladu s členom 108 Poslovnika
predložitev:
Margrietus van den Berg
, v imenu Odbora za razvoj
za Svet
Zadeva: Revizija Cotonoujskega sporazuma in določitev sredstev za 10. Evropski razvojni sklad (ERS)
Spremenjeni Cotonoujski sporazum v nasprotju s prejšnjimi sporazumi ne vsebuje določb o finančnem okviru. Na tej točki dogovora ni bilo mogoče doseči deloma zato, ker razprava o vključitvi ERS v proračun Evropske unije in novi finančni perspektivi še ni bila zaključena. Države AKP so spremenjeni sporazum kljub temu sklenile podpisati, saj je v prilogi 1(a) sporazuma določeno, da si bo Evropska unija še naprej prizadevala za ohranitev pomoči državam AKP vsaj na ravni 9. ERS brez preostalih sredstev, pri čemer je treba na podlagi ocen Skupnosti upoštevati še učinke inflacije, rast v Evropski uniji in širitev na 10 novih držav članic.
Komisija je v svojem delovnem dokumentu o 10. ERS prvotno določila finančni okvir v višini 24 948 milijonov €, vendar se je Evropski svet na zasedanju 15. in 16. decembra v Bruslju dogovoril o znesku 22 682 milijonov € po tekočih cenah za obdobje 2008-2013 (6 let). Preden Parlament da svojo privolitev k spremenjenemu Cotonoujskemu sporazumu, je potrebnih še nekaj pojasnitev.
Ali lahko Svet obrazloži znatno zmanjšanje sredstev, ki se zdi v nasprotju s politično zavezo iz leta 2005 o bistvenem povečanju uradne razvojne pomoči (Evropski sveta junija 2005 in julijski vrh G8)? Ali lahko Svet zlasti navede, če je povprečni letni prispevek vsake od 15 "starih" držav članic po stalnih cenah iz leta 2004, ostal enak ali se je morebiti povečal v primerjavi z 9. ERS?
Ali lahko Svet nadalje pojasni, zakaj sta bila prispevka Romunije in Bolgarije na zasedanju Evropskega sveta decembra 2005 vključena v ključ razdelitve med državami članicami, čeprav bi moral biti po vstopu obeh držav v Evropsko unijo njun prispevek dodan? Kako se po drugi strani upošteva širitev partnerstva AKP na Vzhodni Timor?
Nenazadnje, ali lahko Svet okvirno predstavi prihodnjo razčlenitev 10 ERS in predvsem pojasni, ali bi moral finančni protokol o 10. ERS vključevati posebna sredstva za financiranje razvojne razsežnosti sporazumov o gospodarskem partnerstvu, ali bodo ta sredstva 10. ERS dodana?
Ali bi moral 10. ERS vključevati tudi programski dokument o Afriški uniji?
