22.10.2007
PREDLOG RESOLUCIJE
k izjavi Sveta in Komisije
v skladu s členom 103(2) Poslovnika,
ki ga vlagajo José Ignacio Salafranca Sánchez-Neyra, Charles Tannock, Ria Oomen-Ruijten, Michael Gahler, Christopher Beazley, Tunne Kelam in Bogdan Klich
v imenu skupine PPE-DE
o vrhu EU–Rusija, ki bo 26. oktobra 2007 v Mafri
Resolucija Evropskega parlamenta o vrhu EU–Rusija, ki bo 26. oktobra 2007 v Mafri
Evropski parlament ,
–
ob upoštevanju sporazuma o partnerstvu in sodelovanju med Evropskimi skupnostmi in njihovimi državami članicami na eni strani ter Rusko federacijo na drugi, ki je začel veljati leta 1997 in preneha veljati leta 2007,
–
ob upoštevanju cilja EU in Rusije, določenega v skupni izjavi po vrhu v Sankt Peterburgu 31. maja 2003, da se ustvarijo skupni gospodarski prostor, skupni prostor svobode, varnosti in pravice, skupni prostor sodelovanja na področju zunanje varnosti in skupni prostor raziskovanja in izobraževanja, vključno s kulturnimi vidiki,
–
ob upoštevanju Evropske konvencije o varstvu človekovih pravic in temeljnih svoboščin ter njenih petih protokolov,
–
ob upoštevanju dialoga med EU in Rusijo o človekovih pravicah,
–
ob upoštevanju svojih prejšnjih resolucij o Rusiji, zlasti
– resolucije z dne 10. maja 2007 o vrhu EU–Rusija, ki je potekal v Samari 18. maja 2007,
– resolucije z dne 26. aprila 2007o nedavnem zatrtju demonstracij v Rusiji,
– resolucije z dne 13. decembra 2006 o vrhu EU-Rusija, ki je potekal 24. novembra 2006 v Helsinkih,
– resolucije z dne 25. oktobra 2006 o odnosih med EU in Rusijo po umoru ruske novinarke Ane Politkovske,
– resolucije z dne 15. junija 2006 o vrhu EU–Rusija, ki je potekal v Sočiju 25. maja 2006,
– resolucije z dne 19. januarja 2006 o Čečeniji po volitvah in civilni družbi v Rusiji,
– resolucije z dne 15. decembra 2005 o človekovih pravicah v Rusiji in novi zakonodaji o NVO in
– resolucije z dne 26. maja 2005 o odnosih EU-Rusija,
–
ob upoštevanju 20. vrha EU-Rusija, ki bo 26. oktobra 2007 v Mafri,
–
ob upoštevanju člena 103(2) svojega Poslovnika,
A.
ker so se odnosi med EU in Rusijo v zadnjih letih nenehno razvijali, kar je povzročilo močno in celovito gospodarsko povezovanje in soodvisnost, ki bosta v naslednjih letih še večja,
B.
ker je Ruska federacija članica Sveta Evrope in se je zavezala k ciljem Sveta za spodbujanje demokracije in utrjevanje demokratične stabilnosti v Evropi,
C.
ker vlada široka zaskrbljenost nad stanjem demokracije in človekovih pravic v Rusiji, nad neodvisnostjo tamkajšnjega sodstva, povečanim nadzorom nad mediji in pretirano represivnimi ukrepi proti opoziciji,
D.
ker bi osnovna načela za gospodarske in trgovinske odnose med EU in Rusko federacijo morale biti vzajemnost, preglednost, predvidljivost, zanesljivost, nediskriminacija in dobro upravljanje,
E.
ker je sklenitev novega sporazuma o partnerstvu in sodelovanju med Evropsko unijo in Rusko federacijo izjemnega pomena za njuno sodelovanje v prihodnosti, zlasti pri nadaljnjem razvoju gospodarskih odnosov, krepitvi varnosti in stabilnosti v Evropi ter utrjevanju spoštovanja človekovih pravic, demokracije in vladavine prava kot osnove za to sodelovanje,
F.
ker je bil začetek pogajanj o novem SPS preložen in pogojen s preklicem prepovedi na uvoz kmetijskih proizvodov iz Poljske, ki ga je ruska vlada uvedla leta 2005, in ker si EU prizadeva doseči sporazum glede vprašanja izvoza iz Poljske, da sprosti ta politični zastoj;
1.
opozarja na prejšnje resolucije o Rusiji in glede na dejstvo, da od zadnjega vrha skoraj ni bilo nikakršnih pozitivnih sprememb:
(a) ponovno izraža prepričanje, da je za doseganje strateškega sodelovanja Rusija pomembna partnerica, s katero EU nima zgolj skupnih gospodarskih in trgovinskih interesov, temveč si z njo deli tudi cilj tesnejšega sodelovanja na mednarodnem prizorišču in v skupni soseščini;
(b) obžaluje, da so bila pogajanja z Rusko vlado glede odprave ruske prepovedi uvoza poljskih kmetijskih proizvodov neuspešna ter posledično tudi začetek pogajanj o novem Sporazumu o partnerstvu in sodelovanju med EU in Rusijo; obžaluje, da od prejšnjega srečanja na vrhu ni bilo skoraj nobenega pozitivnega dosežka, ter poziva rusko vlado, da ponovno razmisli o svojih ukrepih, zaradi katerih nadaljnja pogajanja niso možna; spodbuja portugalsko predsedstvo, da nadaljuje svoja prizadevanja glede pogajanj za skorajšnje sprejetje novega sporazuma in da nemudoma začne pogajanja;
(c) opominja Svet in Komisijo, da se EU pogaja kot celota na podlagi solidarnosti med vsemi državami članicami in potrjuje, da sporazum o partnerstvu in sodelovanju ni stvar dvostranskih pogajanj;
(d) je zaskrbljen zaradi koncepta "suverene demokracije", s katerim se dejansko prizna nerecipročnost;
(g) izrecno poziva k sprejetju načela pravne države, zlasti mednarodnega prava, ter k izvajanju že podpisanih sporazumov, npr. Pogodbe o energetski listini;
(h) pozdravlja redno izmenjavo mnenj o človekovih pravicah v Rusiji kot del posvetovanj med EU in Rusijo o položaju človekovih pravic; vendar poudarja, da je v Rusiji danes stanje glede spoštovanja človekovih pravic, demokracije, svobode izražanja, ksenofobije, medetničnega nasilja in pravic civilne družbe ter posameznikov, da dvomijo o odločitvah organov oblasti in jih pozovejo, naj sprejmejo odgovornost, v Rusiji zelo zaskrbljujoče;
(i) poziva ruske oblasti, naj zagotovijo svobodne in pravične volitve v dumo decembra 2007 ter predsedniške volitve marca 2008, zato da bodo lahko sodelovale opozicijske stranke; poudarja, da bo svoboda medijev ključna za zagotovitev svobodnih in poštenih volitev;
2.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in Ruske federacije ter Svetu Evrope.
