28.11.2005
PREDLOG SKUPNE RESOLUCIJE
v skladu s členom 103(4) Poslovnika, ki ga vlagajo:
– Charles Tannock, Antonio Tajani, Mario Mauro in Jas Gawronski v imenu skupine PPE-DE
– Pasqualina Napoletano, Bernard Poignant in María Elena Valenciano Martínez-Orozco v imenu skupine PSE
– Graham Watson, István Szent-Iványi, Marco Pannella in Jules Maaten v imenu skupine ALDE
– Hélène Flautre, Monica Frassoni, Raül Romeva i Rueda in Frithjof Schmidt v imenu skupine Verts/ALE
– Vittorio Agnoletto in Jonas Sjöstedt v imenu skupine GUE/NGL
– Konrad Szymański in Inese Vaidere v imenu skupine UEN
in ki nadomesti predloge naslednjih političnih skupin:
– UEN (B6‑0622/2005)
– ALDE (B6‑0625/2005)
– PSE (B6‑0626/2005)
– GUE/NGL (B6‑0627/2005)
– PPE-DE (B6‑0629/2005)
– Verts/ALE (B6‑0631/2005)
o položaju človekovih pravic v Kambodži, Laosu in Vietnamu
Resolucija Evropskega parlamenta o položaju človekovih pravic v Kambodži, Laosu in Vietnamu
Evropski parlament,
-
ob upoštevanju letnega poročila EU o človekovih pravicah za leto 2005,
-
ob upoštevanju svojih predhodnih resolucij o Kambodži, Laosu in Vietnamu ter zlasti resolucije o človekovih pravicah v svetu za leto 2004,
-
ob upoštevanju sporazumov o sodelovanju med Evropsko skupnostjo ter Kraljevino Kambodžo in Laoško ljudsko demokratično republiko iz leta 1997 ter sporazuma o sodelovanju med EU in Socialistično republiko Vietnam iz leta 1995,
-
ob upoštevanju smernic Evropske unije glede zaščite zagovornikov človekovih pravic, ki jih je sprejel Evropski svet julija 2004,
-
ob upoštevanju člena 108 svojega Poslovnika,
A.
ker priznava pomemben napredek omenjenih držav v gospodarskem razvoju v zadnjih letih in podpira njihova prizadevanja za sodelovanje z regionalnimi in neregionalnimi partnerji na večstranskih forumih,
B.
ker podpira ukrepe Evropske unije, njenih držav članic in drugih članic mednarodne skupnosti pri pomoči njihovim vladnim programom za zmanjšanje revščine,
C.
ker obžaluje, da gospodarske in socialne reforme še niso na ravni ustreznih političnih reform in reform civilnih pravic,
D.
ker pozdravlja prva sestanka delovnih skupin EU-Vietnam in EU- Laos junija 2005 za vzpostavitev institucij, upravne reforme, upravljanje in človekove pravice, vendar meni, da položaj temeljih pravic še danes vzbuja skrb,
KAMBODŽA
E.
ker je 3. februarja 2005 narodna skupščina Kraljevine Kambodže odvzela parlamentarno imuniteto trem poslancem stranke Sam Rainsy, in sicer predsedniku Samu Rainsyju , Cheu Pochu in Cheamu Channyju,
F.
ker je Cheamu Channyu in njegovemu pooblaščencu Khomi Pisethu sodilo vojaško sodišče kljub dejstvu, da se po kamboškem nacionalnem pravu civilistom ne more soditi pred vojaškim sodiščem,
G.
ker to vojaško sodišče ni upoštevalo pravice do obrambe in ker je bil Cheam Channy obsojen na sedem let zapora ter mu je bil posledično odvzet sedež v parlamentu,
H.
ker je položaj žensk v Kambodži posebno skrb zbujajoč, saj se soočajo z diskriminacijo in izrednimi težavami na različnih področjih, kot je navedeno v resoluciji z dne 13. januarja,
I.
ker so odvzem parlamentarne imunitete tem trem opozicijskim poslancem, nedavne aretacije in pridržanje novinarjev (Mama Sonanda, direktorja radijske postaje Beehive) in učiteljev (Ronga Chhuna, predsednika Kamboškega neodvisnega združenja učiteljev) ter obtožnice proti predsedniku Svobodnega sindikata delavcev, predsedniku Združenja uradnikov in članu Študentskega gibanja za demokracijo kažejo na splošno poslabšanje državljanskih svoboščin v Kambodži in zatiranje političnih disidentov,
J.
ker ni mogoče jamčiti za neodvisnost in nepristranskost sodstva in s tem tudi njegovo sposobnost, da sodi voditeljem Rdečih kmerov na posebej ustanovljenem sodišču brez političnega vmešavanja,
LAOS
K.
ker organi Laoške ljudske demokratične republike kljub velikim očitkom Evropske unije, mednarodnih organizacij in drugih članov mednarodne skupnosti nadalje sprejemajo ukrepe, ki omejujejo svobodo izražanja, tiska, združevanja, zbiranja in veroizpovedi,
L.
ker mednarodni mediji in organizacije za človekove pravice še naprej poročajo o zlorabah Laohmongov, katerih humanitarni položaj ostaja grozen,
M.
ker so glavni voditelji mirovnega gibanja 26. oktober 1999, Thongpraseuth Keuakoun, Seng-Aloun Phengphanh, Bouavanh Chanmanivong in Keochay, ki so pozvali k demokratičnim reformam, še vedno v priporu in ker je eden od voditeljev, Khamphouvieng Sisa-At, umrl v zaporu zaradi slabega ravnanja in materialnega pomanjkanja,
N.
ker je bil zunanjim opazovalcem, zlasti tistim iz organizacije Amnesty International, zavrnjen prost dostop na ozemlje Laosa,
VIETNAM
O.
ker pozdravlja, da je Vietnam junija 2005 sprejel "glavni načrt o svojih sedanjih in prihodnjih odnosih z EU" kot tudi o povečano pripravljenost vlade za razpravo o vprašanjih človekovih pravic,
P.
ker priznava znaten napredek Socialistične republike Vietnam glede gospodarskih in socialnih pravic, kot navajajo socialni kazalci in indeks človekovega razvoja programa Združenih narodov za razvoj (UNDP),
Q.
ker vietnamske oblasti še vedno omejujejo svobodo izražanja in svobodo tiska, zlasti z vzpostavitvijo policijske enote v letu 2004 za cenzuriranje spleta in zapiranje spletnih disidentov Nguyena Dan Queja, Phama Hong Sona, Nguyena Vu Binha in Nguyena Khaca Toana, ker so po spletu širili informacije,
R.
ker avtohtone manjšine visokih planot (osrednji in severni Vietnam), zlasti Montagnardi, trpijo zaradi diskriminacije in ukrepov, kot so zaseg podedovane zemlje ali versko zatiranje,
S.
ker je bila od leta 1975 Združena vietnamska budistična cerkev (UBCV) načrtno preganjana zaradi svoje predanosti verski svobodi, človekovim pravicam in demokratičnim reformam in ker je ta cerkev od leta 1981 prepovedana, njena lastnina zasežena, šole, univerze ter socialne in kulturne institucije uničene in ker sta bila patriarh Združene vietnamske budistične cerkve Thich Huyen Quang in njegov namestnik Thich Quang Do samovoljno pridržana skoraj 25 let,
T.
ker je člane lokalnih odborov Združene budistične cerkve v Vietnamu, ustanovljenih leta 2005 v devetih provincah osrednjega in južnega Vietnama, zaradi zagotavljanja pomoči ljudem v teh revnih provincah stalno načrtno nadlegovala policija in ker je bil menih te cerkve Thich Vien Phuong obsojen na plačilo kazni v višini 43 mesečnih osnovnih plač zaradi snemanja prošnje za človekove plavice in demokracijo v Vietnamu, ki jo je Thich Quang Do aprila 2005 poslal Komisiji ZN za človekove pravice,
U.
ker upošteva pričevanje budističnega meniha Thiena Minha, ki je pred nedavnim zapustil taborišče za prevzgojo, kjer je bil zaprt 26 let, o groznih razmerah, v katerih so živeli zaporniki v taborišču Z30A v Xuan Locu, zlasti rimskokatoliški duhovnik Pham Minh Tri, Nguyen Duc Vinh, ki je bil zaprt več kot 18 let, in Ngo Quang Vinh, član budistične sekte Hoa Hao, star 87 let,
V.
ker kljub novemu aktu o prepričanju in veroizpovedi iz leta 2004 za kodifikacijo vseh vidikov verskega življenja še vedno veljajo številne omejitve za Združeno vietnamsko budistično cerkev in za protestantske cerkve, vključno z menonitsko,
W.
ker je Odbor Združenih narodov za človekove pravice vietnamskim oblastem podal priporočila (ref. CCPR/CO/75/VNM z dne 26. julija 2002) o strategiji razvoja pravnega sistema, o desetletnem načrtu, ki ga deloma financirajo države donatorke, vključno z nekaterimi državami članicami Evropske unije,
KAMBODŽA
1.
izraža podporo posebnemu predstavniku generalnega sekretarja ZN za človekove pravice v Kambodži ter vztraja pri čim prejšnji vzpostavitvi neodvisnega sodišča za Rdeče kmere, kot je bilo junija 2003 dogovorjeno z ZN;
2.
poziva kamboške oblasti, naj:
– nemudoma in brezpogojno izpustijo Cheama Channyja in mu vrnejo poslanski mandat ter ponovno dodelijo parlamentarno imuniteto Samu Rainsyju in drugima dvema predstavnikoma njegove stranke, kar je Evropski parlament zahteval že v resoluciji z dne 10. marca 2005, Medparlamentarna unija pa v resoluciji z dne 19. oktobra 2005;
– sprejmejo politične in institucionalne reforme, da bi zgradile demokratično državo, v kateri vlada načelo pravne države in se spoštujejo temeljne svoboščine;
– pokažejo pripravljenost za učinkovit boj proti razsajanju korupcije, obsežnemu krčenju gozdov, zaradi česar se ljudje selijo, in industriji seksualnega turizma, se uprejo trenutni praksi nekaznovanja storilcev ter sodijo vsem udeležencem pri teh dejavnostih;
3.
poziva Svet in Komisijo, naj oblikujeta delovno skupino za vzpostavitev institucij, upravne reforme, upravljanje in človekove pravice ter naj o njenih rezultatih poročata Evropskemu parlamentu;
4.
med drugim predlaga, naj ad hoc delegacija Evropskega parlamenta čim prej obišče Kambodžo, da oceni položaj pridržanih poslancev, predstavnikov medijev in vodij sindikatov v državi ter doseže izpustitev vseh političnih zapornikov;
LAOS
5.
poziva laoške oblasti, naj:
– izpustijo politične zapornike in zapornike vesti, vključno z voditelji gibanja 26. oktober 1999, kristjane, ki so bili zaprti, ker se niso odrekli svoji veri, Hmonge in še posebej Thaa Moua in Paja Phueja Khanga, vodiča gostujočih evropskih novinarjev, ki sta bila aretirana leta 2003;
– sprejmejo politične reforme, ki vodijo k demokraciji in pravni državi, začenši z večstrankarskim sistemom in pravico, da lahko ljudje vseh nazorov izrazijo svoja stališča;
– uvedejo programe, ki omogočajo vključevanje Laohmongov ter drugih etničnih in verskih manjšin v laoško družbo ob ohranitvi njihovih socialnih in političnih pravic, da bi hitro izboljšali njihove človekove pravice in življenjske razmere;
– dovolijo specializiranim agencijam ZN in predstavnikom humanitarnih organizacij, da neomejeno obiskujejo politične zapornike, Hmonge in vse druge etnične in verske manjšine v Laosu;
– nemudoma ratificirajo Mednarodni pakt o državljanskih in političnih pravicah;
6.
poziva Komisijo, naj pozorno spremlja položaj skupnosti Laohmongov in vladne programe za etnične manjšine;
VIETNAM
7.
poziva vietnamske oblasti, naj:
–
si ob 30. obletnici konca vietnamske vojne prizadevajo za pristen dialog, pri čemer v gospodarski, socialni, intelektualni in politični razvoj Vietnama vključijo vse dele prebivalstva;
–
sprejmejo politične in institucionalne reforme, ki vodijo k demokraciji in pravni državi, začenši z večstrankarskim sistemom in zagotavljanjem pravice, da lahko ljudje vseh nazorov izrazijo svoja stališča;
–
uporabijo strategijo razvoja pravnega sistema v skladu s priporočili Odbora ZN za človekove pravice in določbami Mednarodnega pakta o državljanskih in političnih pravicah;
–
ustavijo vse oblike zatiranja članov Združene vietnamske budistične cerkve in uradno priznajo njen obstoj ter obstoj drugih nepriznanih cerkva v državi;
–
izpustijo vse vietnamske politične zapornike in zapornike vesti, ki so zaprti, ker so zakonito in mirno uveljavljali svojo pravico do svobode mnenja in izražanja, svobode tiska in svobode veroizpovedi, še posebej Thicha Huyena Quanga in Thicha Quanga Doja, ki sta po mnenju ZN žrtvi samovoljnega pridržanja (Mnenje 18/2005, delovna skupina za samovoljna pridržanja, 26. maj 2005);
–
zagotovijo popolno spoštovanje temeljnih pravic, ki so zapisane v vietnamski ustavi in Mednarodnem paktu o državljanskih in političnih pravicah, zlasti z zagotavljanjem resnično svobodnega tiska;
–
v okviru sporazuma med Kambodžo, Vietnamom in Uradom visokega komisariata ZN za begunce zagotovijo varno vračanje Montagnardov, ki so pobegnili iz Vietnama, in omogočijo primerno spremljanje položaja ljudi, ki so se vrnili s pomočjo Urada visokega komisariata ZN za begunce in mednarodnih nevladnih organizacij;
SPLOŠNO
8.
podpira projekte, ki ji bo Komisija financirala za spodbujanje razvoja novinarstva in za podporo programov za krepitev zmogljivosti v narodni skupščini v Laosu ter dejavnosti v Vietnamu, ki jih opravlja delovna skupina za vzpostavitev institucij, upravne reforme, upravljanje in človekove pravice;
9.
poziva Svet in Komisijo, naj Parlament v celoti vključita v delo delovnih skupin EU-Vietnam in EU-Laos za vzpostavitev institucij, upravne reforme, upravljanje in človekove pravice;
10.
poziva Svet in Komisijo, naj opravita natančno oceno politik izvajanja v Kambodži, Laosu in Vietnamu vse od podpisa pridružitvenih sporazumov in sporazumov o sodelovanju, ob upoštevanju člena 1 teh sporazumov, ki poudarja, da je spoštovanje demokratičnih načel in temeljnih pravic bistven sestavni del teh sporazumov, in da o tem poročata Parlamentu;
11.
naroči svojemu predsedniku, naj to resolucijo posreduje Svetu, Komisiji, generalnemu
sekretarju Združenih narodov ter vladam in parlamentom Laosa, Vietnama in Kambodže.
