15.9.2008
PREDLOG PRIPOROČILA SVETU
v skladu s členom 114(1) Poslovnika,
ki ga predlaga José Ignacio Salafranca Sánchez-Neyra
v imenu skupine PPE-DE
o strateškem partnerstvu med Evropsko unijo in Mehiko
Priporočilo Evropskega parlamenta Svetu o strateškem partnerstvu med Evropsko unijo in Mehiko
Evropski parlament ,
–
ob upoštevanju sporočila Komisije Svetu in Evropskemu parlamentu "Na poti k strateškemu partnerstvu med Evropsko unijo in Mehiko" (KOM(2008) 447 konč.),
–
ob upoštevanju sporazuma o gospodarskem partnerstvu, političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi UL L 276, 28.10.2000, str.45. ,
–
ob upoštevanju limske deklaracije , ki je bila sprejeta na petem vrhunskem srečanju Latinske Amerike in Karibov ter Evropske unije v perujski prestolnici Lima 16. maja 2008,
–
ob upoštevanju skupnega sporočila s četrtega vrhunskega srečanja Mehike in Evropske unije v perujski prestolnici Lima 17. maja 2008,
–
ob upoštevanju sporočila z evro-latinskoameriške skupščine na petem vrhunskem srečanju Latinske Amerike in Karibov ter Evropske unije,
–
ob upoštevanju svoje resolucije z dne 24. aprila 2008 o petem vrhunskem srečanju Latinske Amerike in Karibov ter Evropske unije v Limi,
–
ob upoštevanju člena 114(1) svojega poslovnika,
A.
ker sporazum o gospodarskem partnerstvu, političnem usklajevanju in sodelovanju med Mehiko in Evropsko unijo (splošni sporazum), ki je bil podpisan leta 1997 in velja od leta 2000, temelji na treh stebrih: politični dialog, postopna vzpostavitev območja proste trgovine in sodelovanje; ker so se od začetka njegove veljavnosti odnosi med obema stranema poglobili in utrdili na političnem področju, pa tudi na področju trgovinske izmenjave in sodelovanja,
B.
ker so se v okviru dvostranskega sodelovanja in splošnega sporazuma stiki na visoki ravni med institucijami Evropske unije in Mehike od leta 2004 povečali,
C.
ker bi lahko poglobitev odnosov med Mehiko in Evropsko unijo spodbudila dosego soglasja med Evropsko unijo in latinskoameriškimi partnerji o regionalnih in splošnih vprašanjih,
D.
ker takšno strateško partnerstvo krepi odnose med Evropsko unijo in Mehiko na dveh ravneh: na večstranski ravni krepi medsebojno sodelovanje glede vprašanj svetovnega pomena, na dvostranski pa razvoj njunih posebnih odnosov in pobud,
E.
ker morajo tovrstna strateška partnerstva prispevati tudi k povečevanju blaginje v evro-latinskoameriških državah partnericah, da bi se ustvarila bolj povezana in enotnejša družba, kjer bi prevladovali solidarnost in enakost, ki bi v skladu z v Limi sprejetimi sklepi zagotavljali spoštovanje pravne države, vrednot in načel demokracije ter človekovih pravic,
1.
naslavlja naslednja priporočila na Svet:
a) dvoregijsko strateško partnerstvo med Evropsko unijo in Mehiko mora potekati na podlagi dvoregijskega pristopa in celovitih odnosov med Evropsko unijo ter Latinsko Ameriko in Karibi ter mora biti temelj dvoregijskemu strateškemu partnerstvu, sklenjenemu na vrhunskih srečanjih Evropske unije ter Latinske Amerike in Karibov;
b) prednostni mehanizmi političnega dialoga, ki izhajajo iz strateškega partnerstva med Evropsko unijo in Mehiko, morajo spodbujati sodelovanje z različnimi procesi regionalnega povezovanja in njihovo medsebojno sodelovanje, varovanje vrednot in interesov strateškega partnerstva ter krepitev multilateralizma v mednarodnih odnosih;
c) strateško partnerstvo med Evropsko unijo in Mehiko mora zagotavljati dodano vrednost k določbam sporazuma o partnerstvu (splošni sporazum) med Mehiko in Evropsko unijo ter dvostranskemu sodelovanju;
d) strateško partnerstvo mora omogočiti premostitev sedanjih vrzeli pri usklajevanju med partnerji na različnih mednarodnih forumih in institucijah, preseči mora zgolj pripravo skupnega programa in vključevati usklajevanje stališč o vprašanjih svetovnega pomena na podlagi skupnih interesov in prizadevanj;
e) v skladu z limsko deklaracijo je treba vključiti smernice za tesnejše medsebojno sodelovanje, da bi spodbujali multilateralizem in okrepili zmožnosti Združenih narodov, da ohranijo in utrdijo mir, ter da bi se v okviru mednarodnega prava zoperstavili skupnim grožnjam miru in varnosti, ki vključujejo preprodajo drog in orožja, organizirani kriminal, terorizem in mafijo, ki imajo koristi od nezakonitega priseljevanja;
f) zagotoviti je treba, da bodo institucije Unije in mehiška vlada redno in izčrpno obveščale Evropski parlament in evro-latinskoameriško parlamentarno skupščino o stanju strateškega partnerstva in o opravljenem delu znotraj njega;
2.
poziva svojega predsednika, naj to priporočilo posreduje Svetu ter v vednost Komisiji in vladam držav članic Evropske unije.
