17.11.2008
PREDLOG RESOLUCIJE
k izjavi Evropskega sveta in Komisije
v skladu s členom 103(2) poslovnika,
ki ga predlagata Frithjof Schmidt in Angelika Beer
v imenu skupine Verts/ALE
o sporu v Demokratični republiki Kongo
Resolucija Evropskega parlamenta o sporu v Demokratični republiki Kongo
Evropski parlament ,
–
ob upoštevanju svojih prejšnjih resolucij, zlasti z dne 23. oktobra 2008 o Demokratični republiki Kongo: spopadi na območju vzhodne meje DR Kongo,
–
ob upoštevanju svoje resolucije z dne 23. oktobra 2001 o nezakonitem izkoriščanju naravnih virov v Demokratični republiki Kongo,
–
ob upoštevanju svoje resolucije z dne 17. januarja 2008 o razmerah v Demokratični republiki Kongo in posilstvu kot vojnem zločinu,
–
ob upoštevanju člena 103(2) svojega poslovnika,
A.
ker so ponovni spopadi med silami uporniške skupine nacionalnega kongresa za ljudsko obrambo pod vodstvom nekdanjega generala Laurenta Nkunde in redno kongovsko vojsko skupaj z milicami v vzhodni Demokratični republiki Kongo povzročili hudo trpljenje civilnega prebivalstva in smrti med njimi,
B.
ker oborožene skupine, vključno z vladnimi četami, hudo kršijo človekove pravice v vzhodni DR Kongo in ropajo naravne vire,
C.
ker so ob začetku izrednega vrha Afriške unije o razmerah v DR Kongo, ki je ob sponzoriranju ZN potekal 7. novembra v Nairobiju in sta se ga udeležila tudi predsednika DR Kongo Joseph Kabila ter Ruande Paul Kagame, v bližini Gome izbruhnili novi spopadi,
D.
ker je mirovni sporazum, podpisan med kongovsko vlado in 22-imi oboroženimi skupinami, vključno s skupino pod vodstvom Laurenta Nkunde, avgusta propadel,
E.
ker so ZN imenovali za svojega posebnega odposlanca g. Obasanja, nekdanjega predsednika Nigerije, da ob sponzoriranju ZN skliče mirovne pogovore ter se dogovori o prekinitvi ognja in odpre humanitarni koridor za pomoč beguncem,
F.
ker je po oceni samo v provinci Severnega Kivuja razseljenih milijon ljudi,
G.
ker prisotnost ruandskih novincev v vojski Laurenta Nkunde spodbuja sovražnost do kongovskih Tutsijev in Ruande, ki jo po poročilu organizacije o človekovih pravicah podpira ruandska vlada,
H.
ker je izkoriščanje naravnih virov DR Kongo, kot je koltan, ki se uporablja pri mobilnih telefonih, eden glavnih dejavnikov spodbujanje sporov v regiji, ki jih je ohranilo v zadnjem desetletju,
I.
ker sosednje države DR Kongo, in sicer Ruanda, Uganda, Burundi ter Tanzanija, v številnih primerih služijo kot izvozne in tranzitne države za nezakonito izkoriščane naravne vire iz DR Kongo, ki spodbujajo in financirajo oborožen spopad,
J.
ker bi številne oborožene skupine, ki ustrahujejo prebivalstvo vzhodne DR Kongo, brez virov financiranja, ki izhajajo iz ropanja naravnih virov, težko še delovale, vsaj njihova sposobnost bi se močno zmanjšala,
K.
ker je mirovnih sil ZN v Vzhodnem Kivuju premalo in so preslabo opremljene, da bi ustrezno varovale civilno prebivalstvo,
L.
ker je narodna skupščina DR Kongo sprejela stališče, ki poudarja potrebo po neposrednem dialogu z nacionalnim kongresom za ljudsko obrambo in po obravnavi osnovnih dejavnikov spora, zlasti nezakonitega izkoriščanja mineralnih virov,
1.
obsoja poboje civilnega prebivalstva in meni, da je treba organizirati mednarodno neodvisno preiskovalno misijo, da se vzpostavi pristojnosti in konča z nekaznovanjem;
2.
poziva vse strani, naj spoštujejo svoje zaveze, da bodo varovale civilno prebivalstvo in spoštovale človekove pravice, kot je navedeno v mirovnem sporazumu iz Gome in sporočilu iz Nairobija;
3.
meni, da je treba okrepiti pooblastila in opremo mirovne misije Združenih narodov v DR Kongo in tako misiji omogočiti, da bo izpolnila svojo odgovornost in varovala civilno prebivalstvo v vzhodni DR Kongo pred nadlegovanjem katerekoli oborožene skupine;
4.
meni, da bi bilo treba sklicati mednarodno konferenco o Velikih jezerih, da bi našli trajno politično rešitev spora in pospešili dobro regionalno gospodarsko povezovanje, ki bo koristilo vsem državam regije;
5.
meni, da so dejanski vzrok spora v vzhodnem Kongu prisotnost tujih oboroženih skupin, nadzor nad mineralnimi in kmetijskimi viri ter praksa nekaznovanja za kršitve človekovih pravic;
6.
poziva države članice EU, naj uporabljajo priporočilo skupine strokovnjakov ZN o nezakonitem izkoriščanju naravnih virov DR Kongo, vključno s kaznovanjem oseb in družb, katerim je bilo dokazano sodelovanje pri plenjenju, da bi prispevali k umiritvi razmer v državi;
7.
zahteva, naj Komisija in Svet vztrajata pri pogovorih z vladami DR Kongo in njenih sosednjih držav o učinkovitih ukrepih za zaustavitev nezakonitega izkoriščanja naravnih virov DR Kongo in za uporabo učinkovitih sistemov sledljivosti in dokazil o poreklu naravnih virov, in sicer zlata, kasiterita (kositrna ruda), koltana, kobalta, diamantov, piroklora in lesa, vključno s sprejetjem namestitve opazovalcev misije ZN na njihovem ozemlju za spremljanje uvoza naravnih virov iz DR Kongo ter za zagotavljanje varstva teh opazovalcev misije ZN;
8.
ponovno zahteva učinkovito vzpostavitev mehanizmov nadzora, kot je postopek Kimberley za certifikacijo izvora naravnih virov, ki se iz DR Kongo uvažajo v EU;
9.
poziva k preiskavi in pregonu vojnih zločinov in ropanja naravnih virov v DR Kongo v skladu z načelom splošne pravičnosti, da se konča z nekaznovanjem;
10.
poziva Svet in države članice EU, naj od sekretarja ZN zahtevajo pripravo poročila o vlogi naravnih virov v konfliktnih razmerah;
11.
naroči svojemu predsedniku, naj to resolucijo posreduje
Svetu, Komisiji, generalnemu sekretarju ZN, AU ter vladam DR Kongo in sosednjih držav.
