13. 12. 2010 B7-0716/2010 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Slonokoščeni obali
Cristian Dan Preda
,
Vito Bonsignore
v imenu skupine PPE
PE450.548v01-00 B7‑0716/2010 Resolucija Evropskega parlamenta o razmerah v Slonokoščeni obali
Evropski parlament ,
– ob upoštevanju svojih predhodnih resolucij o Slonokoščeni obali,
– ob upoštevanju Sporazuma o partnerstvu iz Cotonouja EU-AKP, podpisanega junija 2000,
– ob upoštevanju zadevnih resolucij varnostnega sveta Združenih narodov o Slonokoščeni obali, zlasti resolucije 1765(2007), resolucije 1933(2010) in resolucije 1946(2010),
– ob upoštevanju izjav visoke predstavnice/podpredsednice Catherine Ashton o volilnem postopku in zlasti izjave z dne 3. decembra 2010 o volilnih izidih v Slonokoščeni obali in izjave z dne 1. decembra 2010 o drugem krogu predsedniških volitev v Slonokoščeni obali,
– ob upoštevanju predhodnih sklepov misij za opazovanje volitev, ki so jih odposlale EU, Afriška unija in Ekonomska skupnost zahodnoafriških držav, v katerih so misije navedle, da je drugi krog predsedniških volitev potekal v svobodnem in demokratičnem ozračju,
– ob upoštevanju izjave za javnost varnostnega sveta Združenih narodov o volitvah v Slonokoščeni obali in izjave generalnega sekretarja Združenih narodov Ban Kii-Moona z dne 2. december 2010,
– ob upoštevanju izjave g. Younga Joon Choija z dne 3. decembra 2010, posebnega predstavnika generalnega sekretarja v Slonokoščeni obali, o potrditvi izidov drugega kroga predsedniških volitev, ki so potekale 28. novembra,
– ob upoštevanju izjave, ki jo je 3. decembra 2010 sprejela skupna parlamentarna skupščina AKP-EU v Kinšasi, o objavi izidov drugega kroga predsedniških volitev, ki je potekal 28. novembra 2010 v Slonokoščeni obali,
– ob upoštevanju izjave generalnega sekretarja Združenih narodov Ban Kii-Moona z dne 4. decembra 2010, v kateri izraža zaskrbljenost nad političnim zastojem v Slonokoščeni obali, kljub transparentnemu in verodostojnemu izidu odločilnega kroga predsedniških volitev,
– ob upoštevanju izjave predsednika Evropske komisije Joséja Manuela Durãa Barrosa z dne 4. decembra 2010, v kateri je g. Alassana Ouattaraja potrdil kot legitimnega zmagovalca demokratičnih volitev,
– ob upoštevanju sporočila generalnega sekretarja združenja francosko govorečih držav (Organisation internationale de la Francophonie) g. Abdouja Dioufa z dne 5. decembra 2010, v katerem poziva vse politične akterje, naj priznajo izide, ki jih je objavila neodvisna volilna komisija in so jih potrdili Združeni narodi,
– ob upoštevanju končnega sporočila z vrha Ekonomske skupnosti zahodnoafriških držav, ki je potekal 7. decembra 2010 v Abuji,
– ob upoštevanju izjave varnostnega sveta Združenih narodov z dne 8. decembra 2010,
– ob upoštevanju člena 110(2) svojega poslovnika,
A. ker je bil 31. oktobra 2010 po več kot desetih letih in več preložitvah v Slonokoščeni obali organiziran prvi krog predsedniških volitev , v skladu z določbami političnega dogovora iz Ouagadougouja z dne 4. marca 2007,
B. ker je bila volilna udeležba v prvem krogu volitev visoka in so volitve na splošno potekale mirno, kljub zamudi pri objavi izidov; ker je neodvisna volilna komisija končno objavila imeni obeh kandidatov, sedanjega predsednika Laurenta Gbagboja in bivšega predsednika vlade Alassana Ouattaraja, ki sta se pomerila v drugem krogu volitev 28. novembra,
C. ker je misija EU za opazovanje volitev v Slonokoščeni obali v svoji predhodni izjavi z dne 30. novembra ugotovila, da je volilna kampanja drugega kroga volitev potekala v napetem ozračju, z nasilnimi dejanji, v katerih so bili nekateri ljudje poškodovani, drugi pa so izgubili življenje,
D. ker je predsednik neodvisne volilne komisije g. Youssouf Bakayoko 2. decembra 2010 zvečer razglasil, da je zmagovalec drugega kroga volitev s 54,1 % glasov g. Alassane Ouattara; ker je ta razglasitev potekala v napetem ozračju, ki so ga zaznamovale obtožbe goljufije s strani tabora sedanjega predsednika, nasilna dejanja ter ustrahovanje podpornikov g. Ouattaraja ter tudi opazovalcev Evropske unije v državi,
E. ker je varnostni svet Združenih narodov pozdravil objavo začasnih izidov s strani neodvisne volilne komisije Slonokoščene obale in poudaril svojo pripravljenost, da sprejme ustrezne ukrepe proti tistim, ki ovirajo mirovni proces, zlasti delo neodvisne volilne komisije, kot je določeno v šestem odstavku resolucije 1946(2010),
F. ker je predsednik ustavnega sveta Slonokoščene obale, potem ko je neodvisna volilna komisija objavila izide volitev, te izide razglasil za nične in razveljavil volilne izide v štirih severnih regijah Slonokoščene obale, kjer je z veliko prednostjo zmagal Alassane Ouattara, ter Laurenta Gbagboja razglasil za zmagovalca predsedniških volitev,
G. ker so bile po odločitvi ustavnega sveta Slonokoščene obale zaprte vse državne meje, prekinjeno pa je bilo tudi oddajanje vseh tujih informativnih televizijskih programov, kar je povzročilo popolno izolacijo Slonokoščene obale od preostalega sveta,
H. ker je posebni predstavnik generalnega sekretarja Združenih narodov g. Choi naknadno potrdil pravilnost predsedniških volitev v Slonokoščeni obali in da izidi, ki jih je objavila neodvisna volilna komisija predstavljajo voljo državljanov Slonokoščene obale,
I. ker je namestnica tožilca pri Mednarodnem kazenskem sodišču Fatou Bensouda oblasti Slonokoščene obale pozvala, naj preučijo vsa nasilna dejanja, do katerih je prišlo pred drugim krogom predsedniških volitev in po njem, in izrazila odločenost sodišča, da temeljito razišče vsa, s tem povezana prijavljena nasilna dejanja,
J. ker je Laurent Gbagbo kljub protestom mednarodne skupnosti 4. decembra 2010 na posebni slovesnosti zaprisegel kot predsednik, medtem ko je Alassane Ouattara zaprisegel kot predsednik Slonokoščene obale v pismu ustavnemu svetu,
K. ker je znatno število partnerjev Slonokoščene obale izrazilo podporo volilnemu postopku in priznalo Alassana Ouattaraja kot legitimnega zmagovalca predsedniških volitev v Slonokoščeni obali ter pozvalo k upoštevanju volje ljudstva,
L. ker je bivši predsednik in posebni predstavnik Afriške unije za Slonokoščeno obalo Thabo Mbeki obiskal državo z namenom posredovanja,
M. ker je 5. decembra 2010 Alassane Ouattara imenoval vlado, ki jo bo vodil bivši predsednik vlade Guillaume Soro; ker se je g. Gbagbo odzval z imenovanjem svojega predsednika vlade kljub protestom več tisoč ljudi v severnem mestu Bouaké;
N. ker je varnostni svet Združenih narodov na svoji seji 8. decembra najstrožje obsodil vsak poskus spodkopavanja volje ljudstva in priznal odločitev Ekonomske skupnosti zahodnoafriških držav, ki je g. Ouattaraja potrdila kot predsednika,
1. izraža globoko zaskrbljenost glede razmer na Slonokoščeni obali po drugem krogu predsedniških volitev; poudarja, da morajo poraženci sprejeti izide demokratičnih volitev in da bi v nasprotnem primeru lahko bila ogrožena mir in stabilnost v državi;
2. poziva vse politične sile v Slonokoščeni obali, naj spoštujejo voljo ljudstva, ki je bila svobodno izražena z izidi predsedniških volitev 28. novembra 2010, ki jih je objavila neodvisna volilna komisija in potrdil posebni predstavnik generalnega sekretarja Združenih narodov;
3. obžaluje, da je bilo delo neodvisne volilne komisije ovirano s političnim nasprotovanjem in poskusi ustrahovanja njenih članov, kar je na koncu povzročilo zamudo pri objavi začasnih izidov; obžaluje nasilne spopade pred razglasitvijo izidov drugega kroga predsedniških volitev ter izraža globoko solidarnost z žrtvami in njihovimi družinami;
4. obsoja odločitev ustavnega sveta, da delno razveljavi izide drugega kroga predsedniških volitev, saj gre za kršitev volilnega zakonika Slonokoščene obale, ki ne predvideva takšne situacije; z zaskrbljenostjo ugotavlja, da je g. Gbagbo s politično zlorabo te institucije preprečil njeno učinkovito delovanje in ogrozil volilni postopek v celoti;
5. se seznanja z izjavami številnih akterjev mednarodne skupnosti, s katerimi izražajo podporo volilnemu postopku v Slonokoščeni obali in s katerimi priznavajo g. Ouattaraja kot legitimnega zmagovalca teh volitev;
6. je globoko zaskrbljen nad političnimi razmerami v državi, v kateri še vedno vlada zmeda in prihaja do nasilnih dejanj, v katere naj bi bile občasno vpletene tudi varnostne sile Slonokoščene obale; poziva vse vpletene strani, naj delujejo čim bolj zadržano, da bi preprečili dodatno poslabšanje razmer;
7. pozdravlja vsa prizadevanja za posredovanje in poziva vse politične sile v Slonokoščeni obali, naj dejavno podpirajo mirno prehodno obdobje in s tem preprečijo razkol v državi;
8. strogo obsoja ustrahovanje opazovalcev Evropske unije v Slonokoščeni obali, zaradi česar se je bila misija prisiljena umakniti iz varnostnih razlogov;
9. pozdravlja zavezanost podpredsednice Evropske komisije/visoke predstavnice Unije za zunanje zadeve in varnostno politiko volilnemu postopku v Slonokoščeni obali ter pozdravlja njeno pripravljenost, da razmisli o sprejetju sankcij, namenjenih tistim, ki ovirajo vzpostavitev miru;
10. naroči svojemu predsedniku, naj to resolucijo posreduje Svetu EU in Komisiji, podpredsednici Evropske komisije/visoki predstavnici Unije za zunanje zadeve in varnostno politiko Catherine Ashton, varnostnemu svetu in generalnemu sekretarju Združenih narodov, operaciji Združenih narodov v Slonokoščeni obali (UNOCI), institucijam Afriške unije, Ekonomski skupnosti zahodnoafriških držav, parlamentarni skupščini AKP-EU in vladam držav članic EU.
