Vprašanje za ustni odgovor O-000119/2011
za Svet
Člen 115 poslovnika
Baroness
Sarah Ludford
,
Renate Weber
,
Sonia Alfano
,
Louis Michel
,
Nathalie Griesbeck
,
Gianni Vattimo
,
Sophia in 't Veld
,
Jens Rohde
v imenu skupine ALDE Zadeva: Evropski nalog za prijetje
Evropski nalog za prijetje se je izkazal za učinkovito sredstvo v boju proti čezmejnemu kriminalu in terorizmu. Vendar je bil njegov sloves omadeževan zaradi poročil, da se uporablja za zaslišanje namesto za pregon in izvrševanje kazni ter za lažja kazniva dejanja, ne da bi se ustrezno presodilo, ali je predaja sorazmerna, ter ne glede na človeške in finančne stroške (ki so ocenjeni na 25.000 EUR za vsak postopek predaje).
Poleg tega države članice izdajateljice ne spoštujejo vedno odločitve države članice, da evropskega naloga za prijetje ne bo izvršila iz utemeljenih razlogov, ki jih omogoča zakonodaja EU, ter ne revidirajo ali umaknejo naloga in ustreznega opozorila iz schengenskega informacijskega sistema SIS.
Osebe, za katere velja evropski nalog za prijetje, tudi nimajo možnosti ustreznega pravnega zastopanja tako v državi članici izdajateljici kot tudi v državi članici izvršiteljici. Žal so tudi razmere v zaporih v številnih državah članicah tako slabe, da resno spodkopavajo zaupanje v ustrezno ravnanje z zaporniki, na katerem temeljita evropski nalog za prijetje in okvirni sklep o premestitvi obsojenih oseb, ki bo kmalu pričel veljati.
– Kako bo Svet zagotovil, da se takoj konča nesorazmerna raba evropskega naloga za prijetje, tako v pravu kot tudi v praksi?
– Kako bo Svet zagotovil, da imajo osebe, za katere velja evropski nalog za prijetje, dejansko pravico izpodbijati nalog v državi izdajateljici in v državi izvršiteljici, ter da odločitev, da se evropski nalog za prijetje ne izvrši, pomeni tudi odstranitev schengenskega opozorila?
– Kako bo Svet zagotovil, da se v Evropski uniji dvignejo standardi v kazenskem pravosodju ter da se izboljšajo razmere v zaporih, preden v to posežejo sodišča z zaustavitvijo nadaljnjih premestitev zaradi morebitnih kršitev temeljnih človekovih pravic?
