Večja vloga civilne družbe v boju proti drogam
Pravosodje in notranje zadeve
2008-04-23 - 15:20
Pobude civilne družbe so pomemben člen v boju proti drogam
Evropski parlament v svojem poročilu civilni družbi priznava ključno vlogo v politiki na področju drog v EU in pri reševanju te problematike. Nacionalne strategije držav članic pa je treba obravnavati širše in zagotoviti boljšo izmenjavo informacij.
Dokument, ki ga je pripravil poslanec Giusto Catania (GUE/NGL, IT) , poudarja, da ima civilna družba ključno vlogo tako pri oblikovanju, izvajanju, vrednotenju, kot tudi spremljanju politik na področju drog. Velik pomen civilnih pobud se kaže predvsem v inovativnih praksah ter v možnosti izmenjave informacij in izkušenj. Poročilo je Parlament na glasovanju v sredo podprl s 600 glasovi za, 35 proti in 32 vzdržanimi glasovi.
Prednostni cilj strategije EU na področju boja proti drogam je v obdobju 2005-2012 usmerjen v zagotavljanje točnih informacij in krepitvi vloge civilne družbe v zvezi z drogami. Ker so droge med perečimi evropskimi problemi, Zelena knjiga Komisije predvideva širše, nadnacionalno povezovanje pri njegovem reševanju. Parlament pa v svojem priporočilu zahteva aktivnejšo vlogo civilne družbe v tem procesu.
Ustanovitev foruma civilne družbe o drogah
Forum je prvi korak pri konstruktivnem vključevanju evropskih civilno družbenih organizacij v izvajanje politike za preprečevanje uporabe drog in boj proti drogam. Njegov namen je predvsem vzpostavitev dialoga in neposrednih stikov med temi združenji, obenem pa želi biti z rednimi neformalnimi posvetovanji podporni mehanizem za oblikovanje in izvajanje politike preprečevanja zlorabe drog.
Poročilo še navaja, da se nove države članice premalo vključujejo v delovanje foruma, zato jih je treba dodatno informirati o načinu izmenjave najboljših praks v boju proti drogam.
Podpora uradnih organov institucijam civilne družbe
Parlamentarci pozivajo Komisijo in države članice, naj podprejo pobude organizacij civilne družbe za boljše informiranje javnosti ter pripravo kampanj za obveščanje in preprečevanje zlorabe drog na delovnem mestu ter pri mladih. Pri tem je, ob podpori socialnih in sindikalnih organizacij, še posebej pomembna vzpostavitev načinov za preprečevanje širjenja drog na mestnih območjih tveganja in zlasti pri mladih.
Države bi morale storiti več za zdravljenje odvisnikov, ki prestajajo zaporno kazen ter za neposredne dejavnosti na ulici. Posebnega pomena so tudi projekti za vključevanje otrok z ulice in socialno prikrajšanih družin v družbo.
Parlament še poziva Komisijo in države članice, naj namenijo posebno pozornost obmejnim regijam, ki se pogosto srečujejo z učinki razlik med nacionalnimi zakonodajami na področju drog.
Pomoč ženskam odvisnicam
Poslanci pozivajo Evropski center za spremljanje drog in zasvojenosti z drogami, da v svojem letnem poročilu zbere statistične podatke glede uživanja drog med ženskami v Evropski uniji, preuči gibanja in upošteva različne učinke glede na spol.
Raziskave kažejo, da ženske odvisnice ne morejo priti do ustrezne nege zaradi pomanjkanja družbene in ekonomske podpore ter še posebej obveznosti pri skrbi za otroke. Ugotovljeno je bilo, da se zato pogosto ne odločijo za zdravljenje odvisnosti od drog, tiste službe, ki pa nudijo tudi varstvo za otroke odvisnikov na zdravljenju, imajo zato večji delež žensk kot tiste, ki tega ne nudijo.
Zunanja dimenzija boja proti drogam
EU je vodilna v svetu v boju proti drogam tako v finančnem smislu, kot v izvajanju zunanjih programov in podajanju pobud. Parlament zato podpira zunanjo strategijo Unije, ki bo trajnostno, oprijemljivo in praktično vplivala na izboljšanje razmer v regijah, kjer se proizvajajo surovine za droge.
Poslanci vnovič pozivajo Komisijo in države članice, da ukrepajo v zvezi s priporočilom Svetu o pridelavi opija za medicinske namene v Afganistanu. Unija bi zato morala podpreti pobude civilne družbe za sodelovanje z državami, kjer se proizvajajo droge, pri izvajanju pilotnih programov, kot je "mak za zdravila", namenjenih za preusmerjanje sedanje nezakonite pridelave maka k industrijski proizvodnji zakonitih sredstev proti bolečinam na osnovi opija.
Poročilo: Giusto Catania ( A6-0073/2008 ) - Zelena knjiga o vlogi civilne družbe v politiki na področju drog v Evropski uniji Poročilo na lastno pobudo Glasovanje: sreda, 23. april 2008
20080422IPR27266
SL
1
PHOTO
20080423PHT27537.jpg
-//EP//TEXT REPORT A6-2008-0073 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
