24.9.2007
PREDLOG RESOLUCIJE
k izjavi Sveta
v skladu s členom 103(2) Poslovnika,
ki ga vlaga Laima Liucija Andrikienė
v imenu skupine PPE-DE
o izvajanju Sklepa Sveta o moratoriju za smrtno kazen
Resolucija Evropskega parlamenta o izvajanju Sklepa Sveta o moratoriju za smrtno kazen
Evropski parlament ,
–
ob upoštevanju svojih resolucij s 1. februarja in 26. aprila 2007 o pobudi za vsesplošni moratorij za smrtno kazen,
–
ob upoštevanju smernic za politiko EU do tretjih držav v zvezi s smrtno kaznijo s 3. junija 1998,
–
ob upoštevanju izjave o odpravi smrtne kazni, ki jo je predsedstvo EU posredovalo generalni skupščini Združenih narodov 19. decembra 2006 in jo je na začetku podpisalo 85 držav iz vseh geografskih skupin,
–
ob upoštevanju izjave, ki jo je v imenu Evropske unije prebralo predsedstvo EU na četrti seji Sveta Združenih narodov za človekove pravice 29. marca 2007,
–
ob upoštevanju podpore moratoriju, ki jo je javno izrazil generalni sekretar Združenih narodov ob svojem nedavnem obisku v Rimu,
–
ob upoštevanju uvedbe evropskega dneva proti smrtni kazni 10. oktobra vsako leto, ki jo je 12. julija 2007 podprla tudi njegova konferenca predsednikov,
–
ob upoštevanju člena 2 Listine EU o temeljnih pravicah,
–
ob upoštevanju člena 103(2) svojega poslovnika,
A.
ker poziv k vsesplošnem moratoriju za smrtno kazen predstavlja jasno politično odločitev v smeri odprave smrtne kazni v vseh državah,
B.
ker je v svojih resolucijah s 1. februarja in 26. aprila 2007 pozval predsedstvo EU, naj čim hitreje predloži resolucijo sedanji generalni skupščini Združenih narodov in Parlament obvešča o doseženih rezultatih; ker sedanji generalni skupščini Združenih narodov resolucija doslej ni bila predložena,
C.
ker je izjavo o smrtni kazni, ki jo je Evropska unija predstavila generalni skupščini Združenih narodov 19. decembra 2006, doslej podpisalo 95 držav iz vseh geografskih skupin,
1.
opominja predsedstvo EU in države članice, da mora biti glavna politična vsebina resolucije, ki bo vložena pri generalni skupščini Združenih narodov, sprejetje svetovnega moratorija kot ključnega koraka na poti k odpravi smrtne kazni,
2.
poziva predsedstvo EU in države članice, naj zahtevajo vključitev resolucije o moratoriju na dnevni red generalne skupščine Združenih narodov pod točko „človekove pravice“, da bi jo sprejeli med 62. zasedanjem generalne skupščine; ponovno poziva predsedstvo EU, naj naredi vse, kar je v njegovi moči, da čim več držav prepriča v soavtorstvo resolucije;
3.
poziva predsedstvo EU, naj spodbuja preostale države, ki niso podpisale in ratificirale drugega izbirnega protokola k mednarodnemu paktu o državljanskih in političnih pravicah, pa tudi tiste države članice, ki niso podpisale protokola št. 13 o smrtni kazni Evropske konvencije o varstvu človekovih pravic, naj to storijo;
4.
ponovno izreka vso podporo institucijam EU in državam članicam, da skupaj s Svetom Evrope 10. oktober razglasijo za evropski dan proti smrtni kazni,
5.
poziva Svet in Komisijo, naj izkoristita vsako priložnost in podpreta ustanovitev regionalnih koalicij za sprejem moratorija za smrtno kazen in njeno odpravo;
6.
naroči svojemu predsedniku, naj to resolucijo posreduje Svetu, Komisiji, državam članicam EU, generalnemu sekretarju Združenih narodov, predsedniku generalne skupščine Združenih narodov in državam članicam Združenih narodov.
