Vprašanje za ustni odgovor O-0206/2010
za Komisijo
Člen 115 poslovnika
Cristian Dan Preda
v imenu skupine PPE Zadeva: Tunizija - člen 61a kazenskega zakonika
Tunizija je junija 2010 sprejela novo spremembo člena 61a kazenskega zakonika. Ta določba obravnava kršitve zunanje varnosti Tunizije. Kriminalizira vse osebe, ki imajo posredne ali neposredne stike z agenti tuje države, tuje institucije ali organizacije, da bi jih spodbudili k vplivu na temeljne interese Tunizije in njeno gospodarsko varnost. Kdor je obtožen teh dejanj, ga lahko doleti kazen od pet do dvajset let zapora. Ta sprememba kazenskega zakonika bi utegnila omogočiti preganjanje in zapiranje zagovornikov človekovih pravic, ki sodelujejo s tujimi organizacijami.
Ali Komisija meni, da nove zakonodajne določbe nasprotujejo členu 2 pridružitvenega sporazuma med Tunizijo in EU iz leta 1995, ki določa, da je vodilo za domačo in mednarodno politiko obeh strani spoštovanje demokratičnih načel in temeljnih pravic?
