Evropski parlament o demografskih spremembah
Socialna politika
2006-03-23 - 13:30
Demografski izzivi in medgeneracijska solidarnost
Evropa resnično postaja stara celina. Življenjska doba se daljša, medtem ko rodnost upada. Parlament je v zvezi s tem problemom danes podprl poročilo, ki zajema izzive, s katerimi se ob teh spremembah soočajo politiki in celotna družba. Poslanci se zavzemajo za izboljšanje možnosti zaposlovanja, več pozornosti potrebam družin, za ravnovesje med družinskim in poklicnim življenjem, uravnoteženo politiko priseljevanja in spodbujanje starejših, da delajo dlje.
Poročilo, ki ga je pripravil poslanec Philip BUSHILL-MATTHEWS (EPP-ED, UK) in ga je parlament sprejel s 448 glasovi za, 70 proti in 20 vzdržanimi glasovi , je odgovor na Zeleno knjigo Komisije o izzivih, ki jih demografske spremembe postavljajo Evropi, kjer se prebivalstvo vedno hitreje stara.
Ker je gospodarska rast temeljni pogoj za uresničevanje Lizbonske strategije, ob čemer se je v zgodovini pokazalo, da je gospodarska rast vedno povezana z rastjo prebivalstva, je treba demografskim spremembam nameniti resno pozornost. Komisija navaja v Zeleni knjigi tri osnovne tokove teh zaskrbljujočih demografskih sprememb: podaljševanje življenjske dobe, rast števila zaposlenih, starejših od 60 let in upadanje števila rojstev. Parlament se pri oceni demografskih sprememb sicer strinja, da je treba za njih pripraviti ustrezne politike, vendar pa jih "ne bi smeli gledati zgolj kot na problem, saj za družbe predstavljajo tudi pozitiven izziv, da bi vključili ljudi vseh starostnih skupin in jim ponudili možnosti, ki jih prej ni bilo" .
Poslanci poudarjajo, da bi bili ustrezni odgovori na demografske tokove boljša podpora ustvarjanju družin, uravnotežena politika priseljevanja in spodbude starejšim,da aktivno sodelujejo na trgu delovne sile. Več bi bilo treba storiti za doseganje ravnovesja med družinskim in poklicnim življenjem, kar bi lahko dosegli s bolj prilagodljivim delovnim časom, večjo enakopravnostjo spolov v delovnem okolju, z družinam prijazno davčno politiko in dosegljivostjo dobrega in zanesljivega varstva za otroke.
Medgeneracijska solidarnost pa ne pomeni le boljše integracije mladih v družbo z večjo dostopnostjo trga delovne sile, ampak tudi spodbujanje vseživljenjskega učenja in usposabljanja za vse starostne generacije, pri čemer bi morali "okrepiti spodbujanje in usposabljanje ljudi, da delajo dlje ter da je zaposlenim treba pojasniti, da je to v interesu obeh strani" .
Parlamentarci tudi menijo, da naj Komisija "demografske spremembe prizna kot horizontalno nalogo in jih v ustrezni meri, tako da jih postavlja v ospredje, upošteva pri vseh dejavnostih Unije," pri čemer bi morala biti priložnost za izmenjavo mnenj o tem tudi na spomladanskem Evropskem svetu v Bruslju. Ustrezne študije in analize demografskih pojavov pa bi morali izvajati v okviru programa PROGRESSS.
Vendar pa parlament na koncu še poudarja, da so številni ukrepi, povezani z demografskimi spremembami v družbi, v izključni pristojnosti držav članic, zato ni možnosti za vzpostavitev skupne evropske zakonodaje na tem področju.
20060322IPR06614 Philip Bushill-Matthews - Demografski izzivi in medgeneracijska solidarnost
SL
1
PHOTO
20060323PHT06658.jpg
-//EP//TEXT REPORT A6-2006-0041 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
