7.3.2007
PREDLOG RESOLUCIJE
v skladu s členom 103(2) Poslovnika,
ki ga vlagata Luisa Morgantini in Kyriacos Triantaphyllides
v imenu skupine GUE/NGL
o evro-sredozemskih odnosih
Resolucija Evropskega parlamenta o evro-sredozemskih odnosih
Evropski parlament ,
–
ob upoštevanju sporočila Komisije Svetu in Evropskemu parlamentu o pripravi evro-sredozemske konference ministrov za zunanje zadeve v Tampereju, KOM (2006)0620,
–
ob upoštevanju sklepov 8. konference ministrov za zunanje zadeve v Tampereju 27. in 28. novembra 2006,
–
ob upoštevanju sporočila Komisije Svetu in Evropskemu parlamentu o krepitvi evropske sosedske politike, KOM (2006)0726,
–
ob upoštevanju rezultatov evro-sredozemske ministrske konference za trgovino v Marakešu 24. marca 2006,
–
ob upoštevanju končne izjave civilnega foruma, ki je potekal v Marakešu od 4. do 7. novembra 2006,
–
ob upoštevanju konferenc o vprašanju priseljevanja, evro-afriške konference v Rabatu 10. in 11. julija 2006 in konference v Tripoliju 22. in 23. novembra 2006,
–
ob upoštevanju člena 113 svojega poslovnika,
A.
ob upoštevanju strateškega pomena evro-sredozemskega partnerstva za solidarno soočenje s skupnimi izzivi in za vzpostavitev območja miru, stabilnosti in skupne blaginje; trajnostni razvoj namreč ni mogoč, če se ne rešijo spori, ki slabijo regijo in ogrožajo stabilnost v regiji in v svetu,
B.
še posebej ob upoštevanju potrebe, da se doseže dokončna ureditev izraelsko-palestinskega spora, ki je ni mogoče doseči z enostranskimi ali vojaškimi politikami, temveč s sporazumom na podlagi resolucij Organizacije združenih narodov, ki bi omogočil vzpostavitev palestinske države, ki bi v miru in varnosti živela ob državi Izrael,
C.
opozarja na pomen političnega in medkulturnega dialoga ter ključne vloge ESPS v tej zadevi ter vztraja na pomenu izmenjav med civilnimi družbami; vzpostavitev območja miru, stabilnosti in blaginje namreč zahteva boj proti političnim, socialnim in ekonomskim krivicam,
D.
ob upoštevanju velikega pomena, ki ga ima zagotovitev spoštovanja človekovih pravic in mednarodnega humanitarnega prava, še posebej v okviru vojne proti terorizmu; ob upoštevanju sklepa evro-sredozemskih ministrov za zunanje zadeve v Tampereju, da v letu 2007 organizirajo konferenco o spoštovanju človekovih pravic v okviru boja proti terorizmu v skladu z mednarodnim pravom, kar bi bil ukrep za izvajanje kodeksa ravnanja Euromed, sprejetega na vrhu v Barceloni novembra 2007,
E.
ob upoštevanju pomena razvijanja evro-sredozemskega sodelovanja na vseh področjih, še posebej pa na področjih prevoza, energije in zaposlovanja; ob upoštevanju potrebe po okrepitvi sodelovanja z regionalnimi ustanovami, še posebej z Arabsko ligo, in podregionalnimi ustanovami, kot sta Svet za sodelovanje v Zalivu in Zveza arabskega Magreba, če bi ji uspelo, da ponovno oživi;
1.
meni, da je potrebno okrepiti politično razsežnost sosedstva na jugu; poziva Evropo, naj oblikuje strategijo za vzpostavitev resničnega partnerstva z državami in ljudstvi regije, ob spoštovanju potreb in pravic vsakega posameznika; poudarja, da mora biti takšna evropska politika v regiji neodvisna, da se mora opirati na politični in medkulturni dialog in medsebojno spoštovanje ter se česa naučiti iz neuspehov enostranskih in vojaških politik;
2.
poudarja, da okupacija, krivice in občutek ponižanja ustvarjajo ugodna tla za nasilje ter spodbujajo ekstremizem in terorizem; meni, da se morajo države, če želijo ustaviti nasilje, spopasti z vzroki zanj;
3.
vztraja na pomembnosti dialoga in izmenjav med civilnimi družbami, da bi spodbujali medsebojno razumevanje in se borili proti rasizmu in ksenofobiji;
4.
še enkrat poudarja potrebo po ponovnem zagonu mirovnega procesa na Bližnjem vzhodu; meni, da se morata obe strani vzdržati ukrepov, ki bi škodovali končnemu statusu, še posebej koloniziacije in priključevanja palestinskih ozemelj; poudarja svojo podporo vsestranski prekinitvi ognja; podpira zamisel o mednarodni konferenci, ki bi omogočila dokončno regionalno rešitev spora na podlagi resolucij Organizacije združenih narodov in upoštevajoč obstoječe mirovne načrte, še posebej mirovni načrt za arabski svet;
5.
izraža podporo pravici saharskega ljudstva do samoodločbe in organiziranja svobodnega in demokratičnega referenduma o samostojnosti Zahodne Sahare v skladu z resolucijami Varnostnega sveta Združenih narodov, še posebej z resolucijo 1495;
6.
ponovno poudarja zaskrbljenost ob hudem sistematičnem uničevanju naravnih virov in človeškega potenciala, ki ga povzročajo različni spori; da bi se s tem soočili, zahteva okrepljeno izvajanje političnih in ekonomskih ukrepov v okviru partnerstva in petletnega akcijskega programa;
7.
zahteva vzpostavitev demilitariziranega območja - brezatomske cone - na Bližnjem vzhodu, kar bi bil nadvse ustrezen odziv na zaskrbljenost zaradi varnosti držav v regiji;
8.
ponavlja svoj poziv vsem pogodbenim stranem v evro-sredozemskih pridružitvenih sporazumih, naj klavzulo, ki se nanaša na človekove pravice, pretvorijo v akcijski program za okrepitev in spodbujanje spoštovanja človekovih pravic ter vzpostavitev mehanizma za redno vrednotenje spoštovanja člena 2 pridružitvenega sporazuma, da bi ta postal bolj učinkovit in obvezujoč;
9.
zahteva od vseh držav, da spoštujejo svojo zakonsko obveznost in ravnajo v skladu z mednarodnim pravom, predvsem ko gre za človekove pravice, in mednarodno humanitarno pravo, še posebej v boju proti terorizmu;
10.
zahteva od Komisije in držav članic, da poskrbijo, da se v partnerskih državah pri ukrepih pomoči in v evro-sredozemskih programih več pozornosti nameni spodbujanju pravic žensk;
11.
ponovno poudarja pomen socialne politike, ki ustvarja delovna mesta, še posebej za mlade; zahteva, da se izdela študija, na osnovi katere bi ustanovili sklad za razvoj in evro-sredozemsko sodelovanje, ki bi ljudem omogočil, da pripravijo lokalne projekte in sledijo njihovemu izvajanju;
12.
meni, da je sedaj najpomembnejše, da se vzpostavi politika azila in priseljevanja, ki bo temeljila na odprtju legalnih poti priseljevanja in na opredelitvi skupnih standardov za zaščito temeljnih pravic priseljencev in prosilcev za azil v celotni Uniji; je trdno prepričan, da morajo države članice EU, ko gre za prosilce za azil in za migrante, spoštovati obveznosti, ki jim jih nalaga pravo Skupnosti in mednarodno pravo;
13.
zahteva od Komisije in držav članic, da pri nudenju finančne in tehnične pomoči partnerskim državam spodbujajo spoštovanje socialnih in sindikalnih pravic; zahteva od Komisije, da vzpostavi regionalni program za oblikovanje evro-sredozemskega socialnega prostora, ki bo temeljil na socialnem dialogu;
14.
ponovno poziva k ovrednotenju vpliva obstoječih gospodarskih, socialnih in okoljskih sporazumov in k oblikovanju vseh potrebnih sklepov na tej osnovi;
15.
poudarja pomen krepitve sodelovanja na vseh področjih, še posebej pa na področjih prevoza, energije in zaposlovanja, da bi s tem spodbudili trajnostni razvoj regije; zahteva, da mora biti cilj politike na tem področju zmanjšanje neenakosti, izvajati pa se mora na način, ki bo zadostil potrebam najbolj prikrajšanih in zagotovil razvoj celotnega prebivalstva;
16.
poziva Svet in Komisijo, pa tudi vlade partnerskih držav, naj pripišejo velik pomen okoljskim problemom in se zlasti spoprimejo s posledicami gradnje mest ter industrijskih in trgovinskih dejavnosti na obeh obalah Sredozemskega morja; zahteva, da se politike oblikujejo in izvajajo ob upoštevanju ekološkega vpliva in da se glede na to vrednotijo tudi rezultati;
17.
naroči svojemu predsedniku, naj to resolucijo posreduje Svetu, Komisiji in parlamentom članic ESPS.
