17.11.2008
PREDLOG RESOLUCIJE
k izjavi Evropskega sveta in Komisije
v skladu s členom 103(2) poslovnika,
ki ga predlagajo Pasqualina Napoletano, Alain Hutchinson in Ana Maria Gomes
v imenu skupine PSE
o odzivu EU na poslabšanje razmer v vzhodnem delu Demokratične republike Kongo
Resolucija Evropskega parlamenta o odzivu EU na poslabšanje razmer v vzhodnem delu Demokratične republike Kongo
Evropski parlament ,
–
ob upoštevanju sklepov Sveta Evropske unije o razmerah v Demokratični republiki Kongo 11. novembra 2008,
–
ob upoštevanju svoje resolucije z dne 23. aprila 2008 z naslovom Demokratična republika Kongo: spopadi na območju vzhodne meje Demokratične republike Kongo,
–
ob upoštevanju svoje resolucije z dne 21. februarja 2008 o Severnem Kivuju,
–
ob upoštevanju svoje resolucije z dne 17. januarja 2008 o razmerah v Demokratični republiki Kongo in o posilstvu kot vojnem zločinu ter svojih prejšnjih resolucij o kršenju človekovih pravic v Demokratični republiki Kongo,
–
ob upoštevanju svoje resolucije z dne 15. novembra 2007 o odzivu Evropske unije na občutljive razmere v državah v razvoju,
–
ob upoštevanju resolucije skupne parlamentarne skupščine AKP-EU z dne 22. novembra 2007 o razmerah v Demokratični republiki Kongo, zlasti na vzhodu države, in njihovem vplivu na vso regijo,
–
ob upoštevanju misije svojega Odbora za razvoj v Severnem Kivuju leta 2008,
–
ob upoštevanju člena 103(2) svojega poslovnika,
A.
ker je general Laurent Nkunda, vodja uporniške skupine nacionalnega kongresa za ljudsko obrambo po pogovorih s posebnim odposlancem generalnega sekretarja Združenih narodov in nekdanjim predsednikom republike Nigerije Olusegunom Obasanjom rekel, da bo podprl mirovni proces z vlado Demokratične republike Kongo,
B.
ker potekajo intenzivna mednarodna diplomatska prizadevanja, v katera so vključeni regionalni in evropski posredniki, njihov cilj pa je preprečiti, da bi se spopadi v Severnem Kivuju stopnjevali in bi se ponovila obsežnejša vojna v DR Kongo med leti 1998 in 2003, v kateri je bilo udeleženih šest sosednjih držav; ker je bil 7. novembra 2007 v Nairobiju organiziran regionalni vrh o krizi v vzhodnem delu Demokratične republike Kongo,
C.
ker je bilo od začetka nasilja ubitih in razseljenih na milijone ljudi in ker je bilo – odkar je general Laurent Nkunda avgusta ponovno sprožil spopade v Demokratični republiki Kongo, ki so povzročili humanitarno katastrofo v vzhodnem delu Demokratične republike Kongo – po ocenah razseljenih 250.000 oseb;
D.
ker se je kljub svojemu mandatu v skladu s poglavjem VII Listine Združenih narodov, ki jo pooblašča, da uporabi vsa potreba sredstva, da bi preprečila vse poskuse uporabe sile in zaščitila civilno prebivalstvo,
–
izkazalo, da misija Združenih narodov za Demokratično republiko Kongo ni bila sposobna zaščititi civilistov od kar so se ponovno začeli spopadi v vzhodnem delu Demokratične republike Kongo ter razorožiti in prisilno vrniti hutujskih borcev iz Ruande, ki se nahajajo na kongovskem ozemlju;
–
misija Združenih narodov za Demokratično republiko Kongo sistematično čaka na zeleno luč Indije in Pakistana, da bi v boj poslali indijske in pakistanske vojake, kar ni v skladu z določbami mandata, zaradi česar je bila napotena;
–
misija Združenih narodov za Demokratično republiko Kongo ni posredovala, da bi zaustavila pokol več kot 200 ljudi 5. novembra 2008 v kraju Kiwandja, kjer je ena njenih vojaških baz;
E.
ker je v Gomo napotenih samo 600 od 17.000 vojakov misije Združenih narodov za Demokratično republiko Kongo,
F.
ker so države članice varnostnega sveta Združenih narodov, tudi Belgija, Francija, Italija in Združeno kraljestvo, vedno odklonile dodatna sredstva za misijo Združenih narodov za Demokratično republiko Kongo, da bi izpolnila svoje naloge,
G.
ker je bil na pobudo evropskega komisarja Louisa Michela v Nairobiju regionalni vrh, na katerem sta se kongovski predsednik Joseph Kabila in ruandski predsednik Paul Kagame dogovorila, da bosta nemudoma uveljavila vse pretekle sporazume, da bi zagotovila mir in trajnostno politično stabilnost,
H.
ker po srečanju v vzhodnem delu Demokratične republike Kongo ni prišlo do takojšnje prekinitve spopadov, nasilni spopadi med udeleženci v konfliktu pa so se nadaljevali, kar je hudo prizadelo civilno prebivalstvo,
I.
ker je misija Združenih narodov za DR Kongo jasno določila, da borci Laurenta Nkunde dobivajo podporo iz Ruande in ker je generalni sekretar Združenih narodov Ban Ki Moon pozval afriške voditelje, naj prevzamejo svojo zgodovinsko odgovornost v tem kritičnem trenutku za to regijo, Afriko in svet,
J.
ker se razmere v begunskih taboriščih slabšajo iz dneva v dan zaradi množičnega pritoka na desettisoče ljudi, ki skušajo ubežati nasilju, ter ker je visoki komisar Združenih narodov za begunce zaskrbljen zaradi možnosti militarizacije begunskih taborišč,
K.
ker so angolski vojaki prišli v Severni Kivu, da bi pomagali vladnim četam na zahtevo kongovskih oblasti v okviru obrambnih sporazumov Južnoafriške razvojne skupnosti,
L.
ker se je novačenje otrok vojakov v vzhodnem delu Demokratične republike Kongo z zaostritvijo konflikta občutno povečalo,
M.
ker so očitno kongovske čete in borci Demokratičnih sil za osvoboditev Ruande vpletene v izkoriščanje in prodajo mineralov v vzhodnem delu Demokratične republike Kongo,
N.
ker so kongovski parlamentarci pripravili načrt za končanje krize v vzhodnem delu republike Kongo, v katerem so pozvali k splošni mobilizaciji za vojaški, politični in diplomatski dialog med stranmi, vpletenimi v konflikt,
O.
ker sta francoski minister za zunanje zadeve Bernard Kouchner in minister za zunanje zadeve Združenega kraljestva David Milliband predlagala okrepitev misije Združenih narodov za Demokratično republiko Kongo, namesto da bi poslali evropsko silo v Severi Kivu, obenem pa sta potrdila, da ta možnost ni izključena, če se bo pojavila potreba po tem,
1.
je zelo zaskrbljen zaradi vse večjega števila spopadov v Severnem Kivuju ter posledic tega za prebivalstvo zahodnega dela Demokratične republike Kongo in cele regije, zlasti humanitarnih posledic zaradi nedavne ofenzive Nacionalnega kongresa za ljudsko obrambo, zaradi česar je bilo v Severnem Kivuju razseljeno veliko število ljudi;
2.
pozdravlja odločitev Komisije in držav članic, da povečajo humanitarno pomoč civilnemu prebivalstvu, ki ga je prizadela ta kriza; poziva vse udeležene strani, naj zagotovijo brezpogojen dostop do teh ljudi;
3.
odločno obsoja neprestane množične kršitve človekovih pravic na vzhodu Demokratične republike Kongo, predvsem številne primere spolnega nasilja ter novačenje in izrabljanje otrok vojakov v oboroženih skupinah;
4.
ponovno poudarja svoje prepričanje, da sta procesa iz Gome in Nairobija še vedno ustrezna okvira za dolgoročno stabilizacijo razmer v vzhodnem delu Demokratične republike Kongo;
5.
izraža previdno upanje zaradi izjave generala Laurenta Nkunde v kateri je o pogovorih s posebnim odposlancem generalnega sekretarja Združenih narodov, nekdanjim predsednikom republike Nigerije Olusegunom Obasanjom, podprl mirovni proces za vzhodni del Demokratične republike Kongo; v zvezi s tem poziva Nacionalni kongres za ljudsko obrambo, naj se nemudoma ponovno pridruži mirovnemu procesu iz Gome; ponovno izraža podporo kongovskim oblastem pri iskanju politične rešitve za krizo; pozdravlja načrt, ki so ga predložili kongovski parlamentarci, v katerem so pozvali k splošni mobilizaciji za vojaški, politični in diplomatski dialog;
6.
poudarja potrebo po nadaljnjih prizadevanjih za prekinitev dejavnosti tujih oboroženih skupin v vzhodnem delu Demokratične republike Kongo, zlasti Demokratičnih sil za osvoboditev Ruande; poziva vlado Demokratične republike Kongo in vlade drugih držav v regiji, naj v ta namen sprejmejo ustrezne ukrepe; poziva države v regiji, naj spoštujejo suverenost Demokratične republike Kongo;
7.
poudarja, da je nezakonito izkoriščanje naravnih virov v vzhodnem delu Demokratične republike Kongo vir financiranja za skupine upornikov in zato nestabilnosti v tej regiji; ponovno poudarja, kako pomembno se je boriti proti takemu nezakonitemu izkoriščanju; v zvezi s tem poziva kongovske oblasti, da v sodelovanju z misijo Združenih narodov za Demokratično republiko Kongo, naj uničijo temelje gospodarske dejavnosti skupin upornikov, tako da jim preprečijo dostop do zalog mineralov (zlasti kositra, koltana in zlata) ter trgovinskih mrež;
8.
poziva Komisijo in države članice, naj zagotovijo da evropska podjetja ne bodo trgovala in poslovala s proizvodi iz mineralov, katerih pridobivanje bi lahko koristilo oboroženim silam v Demokratični republiki Kongo, niti jih uvažala, ter da bo moral vsak, ki bi nadaljeval tako prakso, prevzeti odgovornost za svoja dejanja;
9.
poziva komisijo in Svet, naj si na vso moč prizadevata za politično rešitev, ker se bo samo tako lahko konflikti v Demokratični republiki Kongo končali; v zvezi s tem pozdravlja pobudo komisarja Michela za organizacijo srečanja me predsednikom Demokratične republike Kongo ter predsednikoma republike Ruande in Nairobija; poziva Komisijo, naj si skupaj z oblastni Demokratične republike Kongo prizadeva za izvajanje sporazuma za vrnitev borcev Demokratičnih sil za osvoboditev Ruande v Ruando; poziva oblasti Demokratične republike Kongo in Ruandske republike, naj okrepijo sodelovanje pri izvajanju zavez iz Nairobija ter naj dajo prednost dialogu in posvetovanju, da bi dosegli trajen mir v vzhodnem delu Demokratične republike Kongo in stabilnost v tej regiji;
10.
poziva Svet in Komisijo, naj še naprej prispevata k diplomatskim prizadevanjem, ki so bistvena za dolgoročno utrditev premirja in zmanjšanje napetosti, zlasti v okviru mednarodnega posredovanja;
11.
ponovno izreka podporo misiji Združenih narodov za Demokratično republiko Kongo in poziva, da si je treba na vso moč prizadevati, da bi lahko v celoti prevzela svojo vlogo; v zvezi s tem ponovno opozarja, da je treba misijo Združenih narodov za Demokratično republiko Kongo takoj okrepiti in poziva Komisijo, Svet ter zlasti Belgijo, Francijo, Italijo in Združeno kraljestvo, naj prevzamejo vodilno vlogo pri zagotavljanju, da bo varnostni svet Združenih narodov podpiral to okrepitev s povečanjem izvedbenih zmogljivosti misije Združenih narodov za Demokratično republiko Kongo v smislu ustrezne opreme in človeških virov;
12.
poziva Komisijo in Svet, naj spodbudita varnostni svet Združenih narodov, da bo misiji Združenih narodov za Demokratično republiko Kongo zagotovil mandat in sredstva za spoprijemanje z izkoriščanjem mineralov s strani oboroženih skupin, vključno s spremljanjem in nadziranjem ključnih mejnih točk, pristajalnih stez, izbranih rudarskih območij in dobavnih poti;
13.
poziva Svet, naj sprejme odločitev glede odpošiljanja evropskih čet v vzhodni del Demokratične republike Kongo zaradi razmer na terenu in sposobnosti EU, da jih izboljša; če se Svet odloči, da bo napotil vojaško misijo evropske varnostne in obrambne politike, poziva k mandatu, ki bo osredinjen na zaščito civilistov, obenem pa bo podpiral spoštovanje morebitnih novih mirovnih sporazumov ter k njim prispeval;
14.
poziva, naj Svet in Komisija skupaj z vlado Demokratične republike Kongo, Združenimi narodi in drugimi pomembnimi donatorji pripravi nov načrt za obsežno razorožitev, demobilizacijo in reintegracijo v Demokratični republiki Kongo na podlagi koncepta EU za podporo razorožitve, demobilizacije in reintegracije ter ambiciozno strategijo za reformo varnostnega sektorja v državi na podlagi političnega okvirja EU za reformo varnostnega sektorja, oba pa naj ustrezno financirata Komisija in skupna zunanja in varnostna politika;
15.
poziva vlado Demokratične republike Kongo, naj naredi vse, kar je v njeni moči, da izsledi odgovorne za vojne zločine v kraju Kiwandja ter jih privede pred sodišče;
16.
pozdravlja udeležbo držav v tej regiji pri iskanju rešitve za krizo; z zanimanjem opaža imenovanje skupine posrednikov, vključno z nekdanjim predsednikom republike Nigerije Olusegunom Obasanjom in nekdanjim predsednikom Združene republike Tanzanije Benjaminom Mkapo; poziva Svet, naj si skupaj z mednarodno konferenco o regiji Velikih jezer in Afriško unijo prizadeva za stabilizacijo razmer v vzhodnem delu Demokratične republike Kongo;
17.
poziva Svet in Komisijo, naj se skupaj z mednarodnimi in regionalnimi posredniki spoprime z gospodarskimi agendami vojskujočih se strani, zlasti v okviru sedanjih prizadevanj za posredovanje;
18.
poziva Svet in Komisijo, naj pozorno spremljata humanitarne in varnostne razmere v vzhodnem delu Demokratične republike Kongo;
19.
naroči svojemu predsedniku, naj to resolucijo posreduje
Svetu, Komisiji, državam članicam, generalnemu sekretarju Afriške unije, vladi Demokratične republike Kongo in Južnoafriški razvojni skupnosti.
