Vprašanje za ustni odgovor O-000135/2011
za Komisijo
Člen 115 poslovnika
Jo Leinen
,
Richard Seeber
,
Theodoros Skylakakis
v imenu Odbora za okolje, javno zdravje in varnost hrane Zadeva: Celovit pristop k podnebju škodljivim antropogenim emisijam, ki niso emisije CO2
V prizadevanjih za blažitev posledic podnebnih sprememb se je evropska podnebna politika doslej osredotočala predvsem na dolgoročno zmanjšanje emisij CO2. Na drugi strani pa znanstveni podatki kažejo, da se je treba veliko volj posvetiti oblikovanju celovitega pristopa k zmanjšanju podnebju škodljivih antropogenih emisij, ki niso emisije CO2, in sicer fluoriranih ogljikovodikov, črnega ogljika ter plinastih onesnaževal, ki povzročajo nastajanje troposferskega ozona (ozona v nižjih plasteh ozračja). Podatki kažejo tudi, da moramo v prizadevanjih za boj proti podnebnim spremembam odločno in pravočasno obravnavati onesnaževala, ki niso onesnaževala CO2, ter izkoristiti prednosti obstoječih tehnologij in institucij (kot so Montrealski protokol, dvostranski sporazumi, itd.). To je za nekatere fluorirane ogljikovodike mogoče doseči po javni ceni od 5 do 10 centov na tono, medtem ko cena ogljika zdaj presega 13 EUR na tono. Možni so naslednji ukrepi:
(a) postopno zmanjšanje proizvodnje in uporabe fluoriranih ogljikovodikov, ki lahko vplivajo na segrevanje ozračja, pospešitev postopne odprave halogeniranih klorofluoroogljikovodikov ter zajemanje in uničenje toplogrednih plinov iz zavrženih proizvodov in opreme, ki škodujejo stratosferskemu ozonu;
(b) znižanje emisij črnega ogljika s poudarkom na emisijah, ki vplivajo na regije, kjer prevladujeta sneg in led, vključno z Arktiko, Grenlandijo ter himalajskimi in tibetanskimi ledeniki;
(c) zmanjšanje plinastih onesnaževal, ki povzročajo nastanek troposferskega ozona, enega večjih toplogrednih plinov.
Kakšno je stališče Komisije o zgoraj navedeni strategiji? Ali namerava ustrezno dopolniti svojo politiko za blažitev podnebnih sprememb? Ali namerava podati zakonodajni predlog v zvezi s podnebju škodljivimi antropogenimi emisijami, ki niso emisije CO2? Ali namerava nadaljevati stroškovno analizo zmanjšanja teh podnebju škodljivih antropogenih emisij, ki niso emisije CO2?
Ali je Komisija pripravljena spodbujati takojšnjo odpravo proizvodnje in uporabe fluoriranih ogljikovodikov na mednarodni ravni ob upoštevanju Montrealskega protokola in ne prek prožnih mehanizmov Kjotskega protokola, da bi tako bolje uresničila cilje blažitve podnebnih sprememb?
