14.12.2005
PREDLOG SKUPNE RESOLUCIJE
v skladu s členom 115(5) Poslovnika, ki ga vlagajo:
– Thomas Mann in Charles Tannock v imenu skupine PPE-DE
– Pasqualina Napoletano v imenu skupine PSE
– Graham Watson, Frédérique Ries, Antoine Duquesne, Bill Newton Dunn in Marios Matsakis v imenu skupine ALDE
– Eva Lichtenberger, Raül Romeva i Rueda in Gérard Onesta v imenu skupine Verts/ALE
– Roberta Angelilli in Marcin Libicki v imenu skupine UEN
in ki nadomesti predloge resolucij naslednjih skupin:
– PSE (B6‑0644/2005)
– Verts/ALE (B6‑0657/2005)
– ALDE (B6‑0660/2005)
– UEN (B6‑0664/2005)
– PPE-DE (B6‑0667/2005)
o Tibetu in Hong Kongu
Resolucija Evropskega parlamenta o Tibetu in Hong Kongu
Evropski parlament ,
–
ob upoštevanju svoje predhodne resolucije o Tibetu in položaju v zvezi s človekovimi pravicami na Kitajskem,
–
ob upoštevanju svojih resolucij z dne 18. novembra 2004, 13. januarja 2005 in 27. oktobra 2005 o primeru lame Tenzina Deleka Rinpocheja, ki je v zaporu, kjer ga mučijo in je zato njegovo življenje v nevarnosti,
–
ob upoštevanju svoje resolucije o Hong Kongu z 19. decembra 2002,
–
ob upoštevanju skupne izjave osmega vrha EU – Kitajska iz Pekinga z dne 5. septembra 2005,
–
ob upoštevanju nezadostnega napredka v dialogu na temo človekovih pravic med EU in Kitajsko,
–
ob upoštevanju člena 115(5) svojega Poslovnika,
TIBET
A.
ker kitajski funkcionarji od oktobra 2005 izvajajo tako imenovano kampanjo domovinske vzgoje, ki Tibetance sili v podpis izjav, ki obtožujejo njegovo svetost dalajlamo nevarnega separatizma in razglašajo Tibet kot del Kitajske,
B.
ker je mladi tibetanski menih Ngawang Jangchub umrl v skrivnostnih in nepojasnjenih okoliščinah v samostanu Drepung v Lhasi oktobra 2005 med uro domovinske vzgoje,
C.
ker so pet tibetanskih menihov iz samostana Drepung v Lhasi 23. oktobra 2005 aretirali in zaprli v centre za pridržanje pri agenciji za javno varnost v krajih, od koder izhajajo, in jih tam najverjetneje mučili, ker niso želeli podpisati izjav,
D.
ker še ni jasno, ali je bilo aretiranih še več protestnikov,
E.
ker je več kot 400 tibetanskih menihov iz samostana Drepund v Lhasi mirno protestiralo proti ujetništvu svojih soborcev in so mnoge kitajska ljudska oborožena policija in posebne sile agencije za javno varnost nasilno prisilile, da se vrnejo v svoje četrti,
F.
ker so posebne sile samostan Drepung v Lhasi z njegovimi 7000 prebivalci zaprle in od 25. novembra 2005 nikomur ni dovoljeno vstopiti v njegova poslopja ali iz njih izstopiti,
G.
ker je Tenzin Delek Rinpoche še vedno v zaporu in je njegovo zdravstveno stanje neznano,
H.
ker je posebni poročevalec Komisije ZN za človekove pravice o mučenju in drugem krutem, nečloveškem ali ponižujočem ravnanju ali kaznovanju, ki je obiskal Kitajsko med 20. novembrom in 2. decembrom 2005, na podlagi informacij, ki jih je pridobil med svojo misijo potrdil, da so na Kitajskem izvajali veliko metod mučenja in da je to na Kitajskem še vedno razširjeno,
HONG KONG
I.
ker se je v nedeljo, 4. decembra 2005, desettisoče ljudi udeležilo pohoda v Hong Kongu in zahtevalo vzpostavitev popolnega demokratičnega sistema,
J.
ker je odbor, ki so ga določile kitajske oblasti in ga sestavlja 800 prebivalcev Hong Konga, izbral sedanjega izvršilnega vodjo,
K.
ker morata biti izvršilni vodja in zakonodajni svet v skladu s členoma 45 in 68 ustave izvoljena na splošnih volitvah,
TIBET
1.
zahteva od vlade LR Kitajske, da pojasni okoliščine, v katerih je umrl mladi tibetanski menih Ngawang Jangchub med domovinsko vzgojo oktobra 2005;
2.
je zelo zaskrbljen zaradi zdravstvenega stanja petih menihov, ki so bili aretirani 23. novembra 2005 v samostanu Drepung;
3.
poziva vlado LR Kitajske, naj jih takoj izpusti na prostost iz centrov za pridržanje pri agenciji za javno varnost;
4.
poziva vlado LR Kitajske, da posreduje vse razpoložljive informacije o pogojih pridržanja, zlasti v zvezi z domnevnim mučenjem in aretacijo več ljudi;
5.
poziva vlado, da takoj odstrani zaporo v samostanu Drepung v Lhasi;
6.
poziva kitajske oblasti, da končajo kampanjo domovinske vzgoje, da se skladno odzivajo na nenasilne proteste in da z uporabo fizičnega nasilja ne spodkopavajo človekovih pravic;
7.
poziva Svet in Komisijo, da to vprašanje v okviru dialoga med EU in Kitajsko o človekovih pravicah odločno predstavita kitajskim oblastem; pričakuje, da bo ta dialog pomagal izboljšati borno spoštovanje človekovih pravic na Kitajskem;
8.
ponovno zahteva takojšnjo izpustitev Tenzina Deleka Rinpocheja;
9.
ponavlja svoj poziv za odpravo smrtne kazni in za takojšnji moratorij na smrtno kazen na Kitajskem;
10.
poziva vlado LR Kitajske, da se odzove na mednarodne pozive k izboljšavam položaja človekovih pravic na Kitajskem in da zagotovi svobodo veroizpovedi, svobodo izražanja in politično svobodo ter predvsem, da izpusti na prostost vse jetnike, ki so bili obsojeni zaradi svoje verske dejavnosti;
11.
ponovno poziva vlado LR Kitajske, da izboljša nečloveške razmere v zaporih, ustavi in odpravi mučenje pripornikov, preneha kršiti človekove pravice Tibetancev in ostalih manjšin ter zagotovi spoštovanje mednarodnih standardov človekovih pravic in humanitarnega prava;
12.
poziva Svet in države članice, naj ohranijo embargo EU na trgovanje z orožjem z LR Kitajsko in naj ne zmanjšajo obstoječih omejitev tega trgovanja;
13.
poziva vlado LR Kitajske, da nadaljuje dialog s predstavniki dalajlame;
14.
poziva konferenco predsednikov, da povabi njegovo svetost dalajlamo, da se obrne na Evropski parlament v letu 2006;
HONG KONG
15.
opozarja, da ustava predvideva, da se izvršilnega vodjo Hong Konga izvoli s splošnimi volitvami;
16.
poziva oblasti Hong Konga, da:
– določijo datum splošnih volitev, ki bo sprejemljiv za vse demokratične stranke in javnost,
– ukinejo sistem imenovanja v okrajne svete,
– nadomestijo skupno glasovanje s posamičnim glasovanjem po funkcijskih volilnih okrožjih zakonodajnega sveta,
– razširijo volilno telo volilnega odbora;
17.
pričakuje, da bodo izvršilni vodja in vsi člani zakonodajnega sveta izvoljeni po volilnem sistemu, ki temelji na načelih večstrankarske demokracije, zavezanosti vlade zakonodaji in resnično učinkovitega upravljanja, ki bo vsem prebivalcem Hong Konga zagotovilo jasno korist;
18.
naroči svojemu predsedniku, naj to resolucijo posreduje Svetu, Komisiji, generalnemu sekretarju ZN, vladi LR Kitajske, nacionalnemu stalnemu odboru ljudskega kongresa, izvršnemu vodji in zakonodajnemu svetu Hong Konga, guvernerju province Sečuan in glavnemu tožilcu ljudskega tožilstva province Sečuan.
