Biometrični podatki v potnih listih
Volitve 2009
Pravosodje in notranje zadeve
2009-01-14 - 15:07
Uredba, ki jo je Parlament v sredo sprejel s 594 glasovi za, 51 proti in 37 vzdržanimi glasovi, določa skupne evropske standarde za varnostne značilnosti in biometrične podatke v potnih listih, ki jih izdajajo države članice.
Po terorističnih napadih 11. septembra 2001 je Komisija države članice pozvala, naj takoj izboljšajo varnost svojih potovalnih dokumentov. Na evropski ravni je bila konec leta 2004 sprejeta uredba o skupnih standardih za varnostne značilnosti in biometrične podatke v potnih listih in potovalnih dokumentih, ki jih izdajo članice Unije. Zamisel o uskladitvi varnostnih standardov in istočasni uvedbi identifikatorjev z biometričnimi značilnostmi (podoba obraza in prstni odtisi) je podprl tudi Parlament.
Spremembe uredbe, ki naj bi začela veljati konec junija, prinašajo dodatne tehnične zahteve, kot so:
- dodatne varnostne značilnosti za zaščito pred ponarejanjem listin;
- zahteve za pomnilniški medij biometričnih značilnosti in njegovo varnost;
- zahteve glede kakovosti in skupnih tehničnih standardov za podobo obraza in prstne odtise.
Med poskusnim izvajanjem tehničnih zahtev pa so v nekaterih državah članicah odkrili pomanjkljivosti. Otroški prstni odtisi do določene starosti še niso dovolj oblikovani in se skozi otroštvo še spreminjajo. Parlament je zato predlagal, da bi za otroke do 12 leta starosti veljala izjema in jim pri izdelavi potnih listov ne bi odvzeli prstnih odtisov - podobna izjema velja tudi za osebe, ki jim fizično ni mogoče odvzeti odtisov.
Kompromisni predlog predvideva, da lahko države članice, kjer odvzemajo prstne odtise otrokom mlajšim od 12 let, to lahko počnejo še naprej, vendar izključno za namene preverjanja , otroci pa morajo biti stari vsaj 6 let. Za ostale države velja spodnja meja 12 let.
"Ena oseba - en potni list"
Poročevalec Carlos COELHO (EPP-ED, PT) meni, da je uporaba otroških potnih listov pomembno sredstvo v boju proti ugrabitvam otrok in trgovini z otroki. Večina držav EU tako ne izdaja več potnih listov, ki bi veljali tudi za otroke imetnika in navajali njihova imena, hkrati pa vseboval zgolj biometrične podatke starša - imetnika potnega lista. Takšni primeri olajšajo trgovanje z otroki, saj je težko izvajati zanesljivo preverjanje identitete otroka. Zato bi vsakdo moral imeti svoj potni list, ki vsebuje biometrične podatke.
Načelo "ena oseba – en potni list" priporoča tudi Mednarodna organizacija za civilno letalstvo (ICAO), saj le takšna praksa zagotavlja, da so potni list in biometrični podatki povezani samo z imetnikom potnega lista.
V Sloveniji morajo imeti otroci za potovanje v tujino izven schengenskega območja svoj potni list. Potni listi se izdajajo z veljavnostjo treh let za otroke do 3. leta starosti in z veljavnostjo petih let za otroke in mladostnike od 3. do 18. leta.
Slovenski poslanec v razpravi
V razpravi o predlogu uredbe je sodeloval tudi slovenski poslanec Mihael BREJC (EPP-ED, SI), ki je podprl poročilo in predlagane rešitve, vendar je opozoril na primere otrok, ki potujejo sami, v zvezi s tem pa ni enotnih pravil o njihovih potovalnih dokumentih:
"Predlog poročevalca je, da bi v potni list napisali osebe, ki nosijo starševsko odgovornost, včasih gre pa tudi za druge družinske člane, ki potujejo z otroci in ki pravzaprav morda celo živijo skupaj itd. Skratka, tu bi morali biti dovolj fleksibilni. Po drugi strani me pa moti, da se nihče ne obregne ob možnost potovanja šest let starih otrok. Z letalom še nekako gre, ker otroka spremijo na letalo, tam na drugi strani ga potem spet pričakajo in ga recimo izročijo staršem ali ne vem komu. Toda kaj je takrat, kadar otroci potujejo z vlakom, avtobusom, z drugim javnim sredstvom, kako je s temi stvarmi. Če so starši neodgovorni in pošiljajo otroke na take poti, mislim, da bi mi morali imeti nek bolj pozitiven odnos do tega in jasno povedati, da tako majhni otroci ne morejo sami potovati. To se sliši mogoče trdo, ampak če imamo toliko besed o tem, kako so otroci pomembni pa o ugrabitvah itd., bi tudi tu lahko malo bolj pogumno rekli kakšno besedo. Komisijo bi seveda tudi rad vprašal, kako je s tem, s to skupno izjavo Sveta in Evropskega parlamenta glede varnosti izvornih dokumentov za izdajo vize. Torej mene zelo skrbi, če je to res, da v kakšni državi lahko sistem dopušča, da pride do take zlorabe pri izdaji. Želel bi pa samo še tole vprašanje Komisiji in morda tudi Carlosu – kaj storiti takrat, ko pridejo ljudje na mejo, pa se podatki iz potnega lista ne ujemajo z uradnimi bazami podatkov. Mislim, da bi bilo tu treba dati navodilo, ki bi bilo v korist otroka oziroma potnika."
Poročilo: Carlos Coelho (A6-0500/2008) - Varnostne značilnosti in biometrični podatki v potnih listih in potovalnih dokumentih
Postopek soodločanja
Razprava: torek, 13. januar 2009
Glasovanje: sreda, 14. januar 2009
20090114IPR46171 Poročilo: Carlos Coelho - Varnostne značilnosti in biometrični podatki v potnih listih in potovalnih dokumentih
-//EP//TEXT REPORT A6-2008-0500 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
