P6_TA(2008)0208
Proračun 2009: načrt prihodkov in odhodkov Parlamenta
A6-0181/2008
Resolucija Evropskega parlamenta z dne 20. maja 2008 o načrtu prihodkov in odhodkov Evropskega parlamenta za proračunsko leto 2009 ( 2008/2022(BUD) )
Evropski parlament
, –
ob upoštevanju člena 272(2) Pogodbe ES,
–
ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti UL L 248, 16.9.2002, str. 1. Uredba, kakor je bila nazadnje spremenjena z Uredbo (ES) št. 1525/2007 (UL L 343, 27.12.2007, str. 9).
, zlasti člena 31,
–
ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju UL C 139, 14.6.2006, str. 1. Sporazum, kakor je bil spremenjen s Sklepom 2008/29/ES Evropskega parlamenta in Sveta (UL L 6, 10.1.2008, str. 7).
,
–
ob upoštevanju svoje resolucije z dne 10. aprila 2008 o smernicah za proračunski postopek za leto 2009 – oddelki I, II, IV, V, VI, VII, VIII in IX Sprejeta besedila, P6_TA(2008)0115 .
,
–
ob upoštevanju poročila generalnega sekretarja predsedstvu o pripravi predhodnega predloga načrta prihodkov in odhodkov Parlamenta za proračunsko leto 2009,
–
ob upoštevanju predhodnega predloga načrta odhodkov, ki ga je pripravilo predsedstvo dne 21. aprila 2008 v skladu s členoma 22(6) in 73 Poslovnika Parlamenta,
–
ob upoštevanju člena 73 svojega Poslovnika,
–
ob upoštevanju poročila Odbora za proračun ( A6-0181/2008 ),
A.
ker je bil sprejet dogovor o poskusnem procesu, po katerem bo v celotnem proračunskem postopku za leto 2009 uporabljeno okrepljeno sodelovanje med predsedstvom in Odborom za proračun ter zgodnje sodelovanje v vseh zadevah s proračunskimi posledicami,
B.
ker bodo pristojnosti plenarnega zasedanja pri sprejemu proračuna v skladu z določbami Pogodbe in Poslovnika Parlamenta v celoti ohranjene,
C.
ker je 16. aprila 2008 potekalo predhodno usklajevalno srečanje delegacij predsedstva in Odbora za proračun, na katerem so bila obravnavana številna bistvena vprašanja,
1.
znova opozarja, da bi morali s sredstvi proračuna za leto 2009 odgovoriti na številne osrednje izzive, opredeljene v omenjeni resoluciji z dne 10. aprila 2008 o smernicah za proračunski postopek, hkrati pa si prizadevati za čim bolj učinkovito porabo sredstev in preverjati vse odhodke, da bi odkrili priložnosti za prihranke, kjer je le mogoče; poudarja visoko stopnjo soglasja o teh področjih:
–
izzivi, povezani z začetkom veljavnosti Lizbonske pogodbe,
–
izzive, ki jih bo prineslo leto 2009 kot leto volitev za Parlament,
–
izzive, povezane z novim statutom poslancev in novim mandatom;
2.
je seznanjen z razširjenim dialogom, ki je privedel do načrta prihodkov in odhodkov za leto 2009, in še posebej pozdravlja pilotni proces okrepljenega notranjega sodelovanja, vključno s predhodnim usklajevalnim sestankom med predsedstvom in Odborom za proračun, kjer so razpravljali o proračunskih vprašanjih, povezanih s prednostnimi nalogami, preden je predsedstvo sprejelo predhodni predlog načrta prihodkov in odhodkov Parlamenta;
3.
ugotavlja, da skupni proračun za leto 2009, kot je predlagalo predsedstvo, ne bo presegel običajnega deleža, ki znaša 20 % razdelka 5 (upravni odhodki) večletnega finančnega okvira;
4.
poudarja, da so bili prevladujoča tema na predhodnem usklajevalnem srečanju človeški viri in viri nasploh za vprašanja, povezana z Lizbonsko pogodbo; pozdravlja dejstvo, da se je predsedstvo odzvalo na skrbi in predlaganih 65 novih delovnih mest vključilo v načrt odhodkov (to pomeni 2 020 023 EUR v letu 2009), vendar hkrati 15 % teh sredstev preneslo v rezervo do konca junija 2008, dokler ne bodo predložene dodatne informacije, na primer analitičen, podroben in bralcu prijazen kadrovski načrt z razporeditvijo in uporabo človeških virov v sekretariatu Parlamenta, vključno s podrobnim poročilom o prerazporeditvah v letu 2008 in načrtovanih prerazporeditvah v letu 2009, z navedbo pozitivnih in negativnih prednostnih nalog; meni, da bi moral ta načrt vsebovati tudi spremembe znotraj generalnih direktoratov in med njimi ter obete glede izboljšanja osrednjih zakonodajnih dejavnosti in storitev za poslance; meni še, da je treba posredovati tudi podatke o zaposlenih, ki niso uradniki, da bo mogoče primerno oceniti resnične potrebe po delavcih;
5.
poudarja, da je sodelovanje predsedstva in Odbora za proračun pri iskanju takšnih dodatnih pojasnil nov, pozitiven premik; opozarja, da se mora Odbor za proračun vnaprej in pravočasno posvetovati o zadevah s pomembnimi finančnimi posledicami;
6.
se strinja z načelom, da se vse predvidene potrebe vključijo v predhodni predlog načrta prihodkov in odhodkov, ki ga je pripravilo predsedstvo, vključno z "lizbonsko rezervo" v znesku 2 milijona EUR, ki čaka na nadaljnje ocene, ter s predlogom predsedstva, kjer bodo upoštevani rezultati delovne skupine o človeških in finančnih virih, ki trenutno analizira zadevne učinke; ponavlja, da je treba zlasti opredeliti naloge in odgovornosti, ki bodo dejansko posledica nove pogodbe, pa tudi dejavnosti, ki jih je mogoče opustiti ali na novo opredeliti njihovo pomembnost;
7.
poudarja, da bo nova Lizbonska pogodba prinesla izzive tudi političnim skupinam; priznava, da bodo politične skupine v sklopu okrepitve osrednjih dejavnosti uprave Parlamenta prav tako potrebovale delovne okrepitve, vendar ne v škodo proračunske varčnosti;
8.
ugotavlja tudi, da je predsedstvo že nakazalo, da se utegnejo zaradi centra obiskovalcev pojaviti nove potrebe, ki trenutno v proračunu še niso predvidene; poudarja, da je bilo to ugotovljeno pozno, in predpostavlja, da bo znesek večletne narave; znova izraža željo, da se Odbor za proračun pravočasno posvetuje o zadevah s pomembnimi finančnimi posledicami, kot je bilo dogovorjeno v okviru pilotnega procesa;
9.
je seznanjen s predlogom o nadaljevanju triletnega načrta za pridobivanje strokovnega znanja o informacijski tehnologiji, s čimer bi zmanjšali odvisnost od zunanjih svetovalcev na nekaterih osrednjih področjih, in s predlogom o povečanju števila delovnih mest v tem sektorju; je pripravljen razmisliti o tem pristopu, vendar meni, da bi bilo treba dokazati, za koliko se bodo zmanjšali trenutni stroški za svetovanje, če naj se upraviči takšno povečanje končnega proračuna; poziva upravo, naj pred septembrom 2008 predloži popolno oceno stanja, vključno s celovito strategijo za informacijsko tehnologijo;
10.
je seznanjen, da bo dolgoročni strateški načrt za nepremičninsko politiko, vključno s stroški vzdrževanja in okoljskimi vprašanji, predstavljen pred koncem maja 2008; poudarja pomen poglobljene razprave o tem vprašanju, ki naj bi čim prej privedla do tehtnih odločitev o nadaljnjem ukrepanju in porabi teh sredstev; želi biti obveščen o sodelovanju predsedstva s Komisijo v zvezi s sporazumom o nakupu nepremičnin in stroških; v pričakovanju teh informacij ugotavlja, da rezerva za nepremičnine v predlogu načrta prihodkov in odhodkov znaša 30 milijonov EUR, torej 10 milijonov EUR več kot leta 2008; je sklenil v rezervo prenesti 3 400 000 EUR, ki jih je v predhodnem predlogu načrta prihodkov in odhodkov predvidelo predsedstvo, dokler ne prejme tehničnih, upravnih in finančnih pojasnil o predlaganem odstranjevanju azbesta v stavbi SDM v Strasbourgu;
11.
potrjuje, da namerava še naprej financirati prednostne naloge, opredeljene v proračunu za leto 2008, zlasti izboljšati storitve za poslance, kar zadeva tolmačenje in analitsko službo v knjižnici;
12.
poudarja pomen dobrega sodelovanja med evropskimi institucijami, zlasti Parlamentom, Svetom in Komisijo, na področju informacijske in komunikacijske politike;
13.
z zadovoljstvom ugotavlja, da so bili odhodki, povezani z novim statutom poslancev, ocenjeni razumno; vztraja, da je treba morebitne spremembe teh zneskov sporočiti čim prej, in poudarja, da bo mogoče s tem povezana proračunska sredstva natančneje prilagoditi še pozneje; odobrava zavezo generalnega sekretarja, da bo predsedstvo in Odbor za proračun nemudoma obvestil o morebitnih novih informacijah držav članic glede njihovih nameravanih prispevkov in/ali odstopanja ("opt-out"), takoj ko bodo na voljo;
14.
je zadovoljen ob novici, da so bili vzpostavljeni stiki z državami članicami, Svetom ter sedanjim in prihodnjimi predsedstvi glede sporazuma o statutu pomočnikov; ob tem znova opozarja na svoje smernice in poudarja, da je rešitev tega vprašanja izjemno pomembna;
15.
pričakuje predlog za sistem upravljanja znanja, ki naj bi bil predsedstvu predložen v prihodnjih tednih; znova potrjuje svojo namero, da bo to zadevo pozorno spremljal, in znova priporoča predsedstvu, naj v prvi polovici julija 2008 sprejme potrebne odločitve;
16.
kljub dosedanjim pozitivnim rezultatom okrepljenega sodelovanja, še zlasti predhodnega usklajevalnega srečanja, poudarja, da bi bilo treba pred prvo jesensko obravnavo 2008 proračuna posamezne proračunske postavke podrobneje preučiti; zato bo opravil ta pregled in takrat sprejel dokončne proračunske odločitve;
17.
sprejme načrt prihodkov in odhodkov za proračunsko leto 2009, ki ga je predsedstvo sprejelo dne 21. aprila 2008; opominja, da bo predlog proračuna sprejet na prvi obravnavi oktobra 2008, v skladu s postopkom glasovanja, ki ga določa Pogodba;
18.
naroči svojemu predsedniku, naj to resolucijo ter načrte prihodkov in odhodkov posreduje Svetu in Komisiji.
