Ta teden v Evropskem parlamentu Ta teden v Evropskem parlamentu
Ta teden bo potekalo intenzivno delo v političnih skupinah , ki se bodo pripravljale na plenarno zasedanje naslednji teden. Poslanci bodo v odborih med drugim razpravljali o trgovinskih odnosih z državami v razvoju in ženskah v muslimanskem svetu, delegacija EP pa bo obiskala Kosovo, kjer se bo sestala z novoizvoljenimi voditelji. Na spletni strani bomo poročali tudi o vprašanjih, ki neposredno zadevajo evropske potrošnike, o obisku iraškega premiera in o Stanljeyevem pokalu.
Odbori in delegacije
Trgovina
V četrtek zjutraj od 9.00 do 12.30 odbor za mednarodno trgovino prireja delavnico o sporazumih o gospodarskem partnerstvu z afriškimi, karibskimi in pacifiškimi državami, o katerih trenutno potekajo pogajanja. Namen sporazumov je v skladu s pravili Svetovne trgovinske organizacije določiti pogoje trgovanja med EU in državami AKP. Seje se bo udeležil tudi komisar za trgovino Peter Mandelson.
Ženske
Odbor za pravice žensk in enakost spolov bo v ponedeljek glasoval o poročilu o premajhni zastopanosti žensk v svetu znanosti. Poročilo, ki ga je pripravila danska socialdemokratka Britta Thomsen, obravnava vprašanje prostitucije in zdravja v EU ter položaj v Turčiji. V četrtek bo v odboru potekala razprava o položaju žensk v muslimanskem svetu. Prenos dogodka v živo lahko spremljate na naši spletni strani (EP Live) v četrtek od 9.30 do 12.30.
Irak
V sredo bo odbor EP za zunanje zadeve obiskal iraški premier Nouri al-Maliki. O njegovem obisku bomo v četrtek poročali na naši spletni strani.
Kosovo
Delegacija šestih evropskih poslancev pod vodstvom nemške poslanke Doris Pack (EPP-ED) se bo odpravila v Prištino, kjer se bo sestala s kosovskim predsednikom Fatmirjem Sejdiuem, premierom Hashimom Thacijem in predsednikom nacionalne skupščine Jakupom Krasniqijem.
Na spletni strani Europarl
V ponedeljek bomo na naši spletni strani poročali o obisku predsednika EP Hans-Gerta Pötteringa v Katarju.
Ta teden bomo objavili vesti iz Danske, kjer je delegacija odbora EP za državljanske svoboščine obiskala center za priseljence in prosilce azila.
V torek bomo poročali o zavarovanjih za počitniške pakete, v sredo pa bomo poročali o praznovanju stote obletnice hokejskega Stanljeyevega pokala, ki bo potekalo v torek v Bruslju.
20080414INS26465 Prenos v živo Parlamentarni odbori