Preglednost pri finančnih zadevah
Nadzor proračuna
2008-02-19 - 13:04
Parlament je v torek sprejel resolucijo, ki je odgovor na Zeleno knjigo Komisije o pobudi za preglednost v Evropi. Poročilo o Zeleni knjigi je pripravil José Javier POMÉS RUIZ (EPP-ED, ES) in prinaša več predlogov, kako še okrepiti pobude Komisije za povečanje preglednosti finančnega poslovanja z evropskimi sredstvi.
Parlament med drugim ugotavlja, da so na spletnih straneh Komisije sicer objavljene povezave do baz podatkov 14 držav članic o upravičencih plačil s področja skupne kmetijske politike, vendar so informacije zelo raznolike in razpršene ter zato težko dosegljive.
Komisija ne jamči za natančnost ali popolnost teh podatkov in tudi ne sprejema odgovornosti za njihovo uporabo. Povezave namreč temeljijo na informacijah, ki jih priskrbijo države članice in se lahko med seboj zelo razlikujejo v stopnji obsega in podrobnosti. Poslanci vztrajajo, da mora Komisija sprejeti odgovornost za zagotavljanje popolnih in zanesljivih podatkov in sprejeti potrebne ukrepe, da jih bodo organi držav članic tudi posredovali.
Splošne pripombe o objavi upravičencev evropskih sredstev
Po mnenju Parlamenta bi morale biti spletne strani Komisije, na katerih so objavljene informacije o upravičencih sredstev EU za katerokoli kategorijo (javna naročila, nepovratna sredstva, sredstva iz kmetijskih in strukturnih skladov), urejene tako, da bi poleg informacij o posameznih upravičencih uporabniki lahko poiskali celotno sliko različnih razdelkov, ki jo lahko kasneje primerjamo s podatki o izvrševanju Komisije.
Poslanci vztrajajo, da ne zadošča le objava neobdelanih informacij, temveč morajo biti smotrno urejene, kategorizirane in predstavljene, če naj dobijo tudi praktično vrednost. Ker lahko posamezni upravičenci prejemajo sredstva iz več programov ali za več sektorjev, bi bilo treba omogočiti pregled vseh plačanih vsot posameznemu upravičencu. Tovrstna preglednost bi bila omogočena s splošnim iskalnikom, ki bi omogočil dostop do podatkov o posameznih upravičencih v povezavi z vsemi dejavnostmi EU, vključno z naročili, nepovratnimi sredstvi, subvencijami, raziskovalnimi programi, kmetijskimi ali strukturnimi skladi.
Finančni interesi javnih funkcionarjev v institucijah EU
Vse evropske institucije bi morale sprejeti pravila o poklicni etiki za svoje člane (poslance, komisarje, sodnike), ki bi, odvisno od posebnega značaja vsake institucije, temeljili na trenutnih praksah v zvezi z vsemi ustreznimi finančnimi interesi.
Izterjatve
Zelena knjiga ne govori o objavi informacij glede izterjav neupravičeno pridobljenih evropskih sredstev. Parlament zato poziva Komisijo, da proračunskemu organu in javnosti omogoči dostop do imen upravičencev in zneskov, za katere je predvidena izterjava ali ki so že vknjiženi v proračun EU, ter da pojasni dokončni namen teh sredstev.
Komisija bi morala Parlamentu tudi redno predložiti pregled še odprtih terjatev, razčlenjenih po skupnem dolgovanem znesku glede na posamezen generalni direktorat in po starosti odprtih terjatev, ter jih, če je to mogoče, objaviti na svoji spletni strani.
Črni seznam goljufov
Poslanci pozivajo Komisijo, naj preuči, kako bi lahko oblikovali javni "črni seznam" potrjenih primerov goljufij in njihovih storilcev, na katerem bi bili ti poimenovani in zaznamovani ter s katerim bi javnost obveščali tudi o rezultatih boja proti prevaram.
Parlament od Komisije pričakuje, da bo upoštevala opombe iz resolucije in pred naslednjimi evropskimi volitvami leta 2009 vzpostavila popolnoma delujoč sistem informiranja širše javnosti o vseh upravičencih subvencij EU in neizvedenih vračilih. V skladu s finančno uredbo je treba najkasneje do 1. januarja 2009 pripraviti tudi osrednjo podatkovno bazo o izključenih kandidatih in ponudnikih.
Poročilo: José Javier Pomés Ruiz (A6-0010/2008) - Preglednost na področju financ
Poročilo na lastno pobudo
Razprava: ponedeljek, 18. februar 2008
Glasovanje: torek, 19. februar 2008
20080215IPR21448 Poročilo: José Javier Pomés Ruiz - Preglednost na področju financ
-//EP//TEXT REPORT A6-2008-0010 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
