Obisk avstrijskega predsednika
Institucije
2006-05-10 - 11:49
Poslance Evropskega parlamenta je v sredo opoldne na slavnostnem delu seje nagovoril avstrijski zvezni predsednik Heinz Fischer.
Predsednik Fischer, ki je bil na položaj s 6-letnim mandatom izvoljen leta 2004, je tokrat prvič uradno obiskal Evropski parlament in se je ob tej priložnosti srečal tudi s predsednikom Josepom Borrelom.
V svojem govoru poslancem je avstrijski predsednik izpostavil več točk. Ko se je spomnil svojih poslanskih dni v avstrijskem parlamentu (kamor je bil prvič izvoljen leta 1971) je dejal, kako se je konec hladne vojne nekdaj zdel utopičen in nemogoč, vendar se je konec 80-ih let pokazalo, da so politični čudeži možni oziroma so rešitve iz brezizhodnih položajev izvedljive: "Takrat se je navdušenje za evropski projekt okrepilo in dobilo novo razsežnost. Poleg filozofije očetov Evrope za življenje v miru in uresničitvi ideala osebne ter gospodarske svobode v čim večjem evropskem prostoru, se je za milijone ljudi, ki so po koncu druge svetovne vojne še štiri desetletja živeli v komunističnih diktaturah, pokazala priložnost za življenje v demokraciji in svobodi." Ugotovil je, da so s širitvijo leta 2004 vnovič oživele razprave o mejah Evrope in evropski identiteti: "Geografske meje Evrope na zahodu, jugu in severu je enostavno določiti in niso sporne. Na vzhodu pa se geografske meje ne pokrivajo s kulturno-zgodovinskimi razmejitvami, pa tudi ne s trenutnimi državnimi mejami. Za evropski projekt prihodnosti moramo zato povleči razumne politične meje - za katere ni nujno, da so večne - ter z državami preko teh meja (v tako imenovani "širši Evropi") razviti intenzivno sodelovanje in partnerstvo."
Napovedal je vso podporo širitvi Unije na Balkan, vendar brez prevelikih obljub: "Trdno sem prepričan, da si države zahodnega Balkana zaslužijo evropsko perspektivo, če bodo do določenega roka izpolnile merila za pridružitev. Zdaj postavljati obvezujoče roke ali datume pa bi bilo neresno, saj igra vlogo še več drugih dejavnikov." Za nadaljnjo širitev Unije pa sedanje strukture, narejene za 12 in kasneje prilagojene za 25 članic, ne ustrezajo, zato je tudi bila sklicana ustavna konvencija, ki je pripravila osnutek ustavne pogodbe. Takrat so vlade in Evropski parlament našli soglasje, ki morda ni ustrezalo vsem, bilo pa je nujno za evropski projekt in neuspela referenduma v dveh državah sta proces ustavila. "Smo v obdobju za razmislek, vendar se morajo ta razmišljanja videti in slišati, da se lahko z njimi strinjamo ali jim nasprotujemo. Moje osebno razmišljanje je, da bi bila kratkovidna napaka, če bi projekt ustavne pogodbe ustavili in pospremili na pokopališče," je dejal Fischer in izrazil nezadovoljstvo, ker se je o tako pomembni zadevi v evropskih državah odločalo na različne načine: "Sam mislim, da bi bilo bolje, če bi v takšnem ključnem primeru izvedli referendum v vsej Evropi, kjer bi bila za potrditev potrebna dvojna večina: večina vseh volilcev in večina vseh držav. "
Ker bo Evropski parlament odločal o direktivi o storitvah, se je avstrijski predsednik dotaknil tudi socialne dimenzije Evrope, kjer mora tržno gospodarstvo vključevati elemente socialne države, toda ob tem "je številka 19 milijonov brezposelnih nesprejemljiva. Zmanjšanje števila brezposelnih, ki so mlinski kamen okoli vratu Evrope, mora biti prednostni nacionalni in evropski projekt, če želimo izboljšati, ne pa odpraviti evropski socialni model." Dodal je, da bi morala Evropa storiti več za ohranjanje svojega kulturnega bogastva in povečati sredstva za naložbe v raziskave in razvoj in prenesel sporočilo mladih, s katerimi so predsedniki sedmih evropskih držav razpravljali na forumu v nemškem Dresdnu. "Izobraževanje in raziskave so, kot dobro vemo, še prav posebej kvalitetni proizvodni dejavniki. Morda se zdijo želje mladih utopične, toda, kot je nekoč napisal Martin Walser: sam obstoj utopije je predpogoj, da neha biti utopija."
O izbruhih nasilja in nestrpnosti zaradi objave karikatur muslimanskega preroka Mohameda pa je dejal: "Spoštovanje verskih občutkov in tistega, kar je za ljudi v dejanskem pomenu besede sveto, je zame najpomembnejši element skupnega življenja ljudi ter ljudstev in ne pomeni omejevanja temeljne svoboščine. Če želimo, da milijarde ljudi živijo na svetu skupaj v miru, potem spoštovanje vrednot drugega in obzirnost niso luksuzni artikel. Seveda to velja v vseh smereh. Ob tem pa nasilje in spodbujanje k nasilju zagotovo nista pravi odgovor."
Avstrijski predsednik je svoj govor zaključil z besedami: "Evropski projekt, ki temelji na toliko skupnih točkah, bo uspešen. Zato imamo pravico in dolžnost, da okrepimo zaupanje v naš uspeh in v to, da iz " stare " Evrope in " nove " Evrope zgradimo Evropo prihodnosti."
Heinz Fischer je bil sicer pred izvolitvijo za zveznega predsednika Republike Avstrije eden od vodilnih politikov avstrijske socialdemokratske stranke in je 12 let (od 1990 do 2002) predsedoval spodnjemu domu avstrijskega zveznega parlamenta.
20060210IPR05177
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
