4.3.2010 B7-0154/2010 PREDLOG RESOLUCIJE k vprašanju za ustni odgovor B7‑0154/2010
v skladu s členom 115(5) poslovnika
o preglednosti in stanju pogajanj o trgovinskem sporazumu o boju proti ponarejanju (sporazum ACTA)
Carl Schlyter
,
Eva Lichtenberger
,
Christian Engström
,
Jan Philipp Albrecht
,
Franziska Keller
v imenu skupine Verts/ALE
PE433.016v01-00 B7‑0154/2010 Resolucija Evropskega parlamenta o preglednosti in stanju pogajanj o trgovinskem sporazumu o boju proti ponarejanju (sporazum ACTA)
Evropski parlament ,
– ob upoštevanju člena 218 Pogodbo o delovanju Evropske unije,
– ob upoštevanju svoje resolucije z dne 9. februarja 2010 o revidiranem okvirnem sporazumu med Parlamentom in Komisijo za naslednje zakonodajno obdobje ( B7‑0091/2010 ),
– ob upoštevanju svoje resolucije z dne 11. marca 2009 o dostopu javnosti do dokumentov Evropskega parlamenta, Sveta in Komisije (prenovitev) kot stališča Evropskega parlamenta v prvi obravnavi ( COM(2008)0229 – C6-0184/2008 – 2008/0090(COD) ,
– ob upoštevanju svoje resolucije z dne 18. decembra 2008 o vplivu ponarejanja na mednarodno trgovino ( 2008/2133(INI) ),
– ob upoštevanju mnenja evropskega nadzornika za varstvo podatkov z dne 22. februarja 2010 o potekajočih pogajanjih Evropske unije o trgovinskem sporazumu o boju proti ponarejanju (sporazum ACTA),
– ob upoštevanju Listine o temeljnih pravicah Evropske unije in zlasti člena 8 te listine,
– ob upoštevanju Direktive 2002/58/ES Evropskega parlamenta in Sveta o obdelavi osebnih podatkov in varstvu zasebnosti na področju elektronskih komunikacij, kot je bila nazadnje spremenjena z Direktivo 2009/136/ES Evropskega parlamenta in Sveta z dne 25. novembra 2009,
– ob upoštevanju Direktive 2000/31/ES Evropskega parlamenta in Sveta z dne 8. junija 2000 o nekaterih pravnih vidikih storitev informacijske družbe, zlasti elektronskega poslovanja na notranjem trgu (Direktiva o elektronskem poslovanju),
– ob upoštevanju členov 115(5) in 110(2) svojega poslovnika,
A. ker mora biti Evropski parlament v skladu s členom 218.10 Pogodbe o delovanju Evropske unije nemudoma in izčrpno obveščen na vseh stopnjah postopka pogajanj o mednarodnih sporazumih,
B. ker so leta 2008 Evropska unija in druge države OECD začele pogajanja o novem večstranskem sporazumu za okrepitev uveljavljanja pravic intelektualne lastnine ter boj proti ponarejanju in piratstvu (trgovinski sporazum o boju proti ponarejanju – sporazum ACTA),
C. ker je Parlament v svojem poročilu z dne 11. marca 2009 pozval Komisijo, naj nemudoma omogoči javno dostopnost vseh dokumentov, povezanih s potekajočimi mednarodnimi pogajanji o trgovinskem sporazumu o boju proti ponarejanju,
D. ker se je Komisija 27. januarja 2010 zavezala, da bo okrepljeno sodelovala s Parlamentom na podlagi njegove resolucije z dne 9. februarja 2010 o revidiranem okvirnem sporazumu s Komisijo, v kateri zahteva neposredno in celovito zagotavljanje informacij na vseh stopnjah pogajanj o mednarodnih sporazumih, zlasti o trgovinskih zadevah in drugih pogajanjih v okviru postopka odobritve, tako da se zagotovi polna učinkovitosti člena 218 Pogodbe o delovanju EU,
E. ker je Komisija kot varuhinja pogodb zavezana, da ščiti pravni red Skupnosti pri pogajanjih o mednarodnih sporazumih, ki vplivajo na zakonodajo v EU,
F. ker se v skladu z dokumenti, ki so prišli v javnost, pogajanja o sporazumu ACTA med drugim dotikajo nastajajoče zakonodaje o uveljavljanju pravic intelektualne lastnine (COD/2005/0127 – kazenski ukrepi za zagotavljanje uveljavljanja pravic intelektualne lastnine (IPRED-II)) in „paketu telekomunikacij“ ter obstoječe zakonodaje EU o elektronskem poslovanju in varstvu podatkov,
G. ker trgovinska pogajanja, ki ne sodijo med običajne postopke odločanja v EU, ne smejo zaobiti prizadevanj EU za uskladitev ukrepov za uveljavljanje pravic intelektualne lastnine,
H. ker je nujno treba zagotoviti, da se ukrepi za uveljavljanje pravic intelektualne lastnine razvijejo na takšen način, da ne ovirajo inovacij ali konkurence, ne spodkopavajo omejitev pravic intelektualne lastnine in varstva osebnih podatkov, ne omejujejo prostega pretoka informacij ali po nepotrebnem obremenjujejo zakonitega trgovanja; ker bi moral imeti Parlament pomembnejšo vlogo v boju proti ponarejanju,
I. ker mora biti vsak dogovor, ki ga Evropska unija sklene o sporazumu ACTA, v skladu z zakonskimi obveznostmi, ki jih ima EU v zvezi zakonodajo o spoštovanju zasebnosti, svobodi izražanja in varstvu podatkov, kot določajo zlasti Direktiva 95/46/ES, Direktiva 2002/58/ES ter druga sodna praksa Evropskega sodišča za človekove pravice in Sodišča Evropske unije,
J. ker mora v skladu s členom 21 PEU Evropsko unijo pri njenem delovanju na mednarodni ravni voditi načelo univerzalnosti in nedeljivosti človekovih pravi in temeljnih svoboščin,
1. izraža veliko zaskrbljenost nad pomanjkanjem preglednega postopka pri vodenju pogajanj o sporazumu ACTA, kar je v nasprotju z duhom in črko Pogodbe o delovanju Evropske unije;
2. meni, da v zvezi z mednarodnimi pogajanji o uveljavljanju pravic intelektualne lastnine ali o podobnih vprašanjih, ki imajo zakonodajno naravo in vplivajo na temeljne pravice, ni legitimnih argumentov za nerazkritje; vztraja, da pogajalski položaj EU ali drugih pogajalskih strani ni omejen, če so informacije o pogajanjih na voljo Evropskemu parlamentu in javnosti;
3. obžaluje premišljeno odločitev strani, da se ne bodo pogajale prek priznanih mednarodnih institucij, kot sta Svetovna organizacija za intelektualno lastnino in Svetovna trgovinska organizacija, ki imata uveljavljene okvire za obveščanje javnosti in posvetovanje;
4. poziva Komisijo naj Parlamentu odobri dostop do vseh glavnih dokumentov v zvezi s sporazumom ACTA, zlasti do dokumentov o pogajalskem mandatu Sveta za sporazum ACTA, zapisnikov pogajalskih srečanj o sporazumu ACTA, osnutkov poglavij tega sporazuma in komentarjev sodelujočih o teh poglavjih;
5. priznava, da bi poleg jasne pravne obveznosti obveščanja Parlamenta, dokumenti o sporazumu ACTA morali biti na voljo tudi splošni javnosti v EU in v drugih državah, ki sodelujejo pri pogajanjih; razume obsežne javne kritike glede tajnosti pogajanj o sporazumu ACTA kot jasen znak, da je izbrani pogajalski postopek politično neustrezen;
6. poziva Komisijo, naj dejavno sodeluje s pogajalskimi partnerji pri sporazumu ACTA, da bodo razveljavili prejšnje uradne ali neuradne notranje mednarodne sporazume o zaupni naravi poteka pogajanj in pravočasno obvestili Parlament o svojih pobudah v zvezi s tem; pričakuje, da bo Komisija pripravila predloge pred naslednjim krogom pogajanj na Novi Zelandiji aprila 2010 in bo zahtevala, da se vprašanje preglednosti uvrsti na program tega srečanja;
7. opozarja Komisijo, da Parlament ne bo imel druge izbire, kot da v skladu s členom 263 Pogodbe o delovanju Evropske unije pred Sodiščem Evropske unije vloži tožbo zaradi kršitve Pogodb, če ga pred naslednjim krogom pogajanj aprila ne bo nemudoma in izčrpno obveščala o pogajanjih v skladu s členom 218 Pogodbe o delovanju Evropske unije;
8. poziva Komisijo, naj opravi oceno učinka izvajanja sporazuma ACTA v zvezi s temeljnimi pravicami in varstvom podatkov ter sedanjimi prizadevanji EU za uskladitev izvršilnih ukrepov za pravice intelektualne lastnine in e-poslovanjem ter morebitnih učinkov sporazuma ACZA na temeljne pravice in vladavino prava v tretjih državah, zlasti v državah v razvoju, preden EU skleni dogovor o prečiščenem besedilu ACTA, ter naj se pravočasno posvetuje s Parlamentom o rezultatih te ocene;
9. pozdravlja zagotovilo Komisije, da bo vsakršen sporazum ACTA omejen na uveljavljanje obstoječih pravic intelektualne lastnine, brez poseganja v razvoj materialnega prava o intelektualni lastnini v Evropski uniji; morebitno soglasje k sporazumu ACTA pogojuje s popolnim spoštovanjem tega zagotovila;
10. poziva Komisijo, naj zagotovi, da bo izvajanje določb sporazuma ACTA, zlasti tistih o postopkih uveljavljanja avtorskih pravic v digitalnem okolju, popolnoma v skladu z duhom in črko pravnega reda Skupnosti in da to ne bo pomenilo, da zasebna podjetja nalagajo „samoregulativne“ ukrepe izven področja demokratičnega postopka določanja; meni, da ponudniki internetnih storitev ne bi smeli nositi take odgovornosti za podatke, ki jih prenašajo ali gostijo s pomočjo svojih storitev, da bi morali podatke pred prenosom nadzirati ali filtrirati;
11. poudarja, da sta zasebnost in varstvo podatkov temeljni vrednoti Evropske unije, ki ju priznavajo člen 8 Evropske konvencije o človekovih pravicah ter člena 7 in 8 Listine EU o temeljnih pravicah, in ju je treba spoštovati pri vseh politikah in predpisih, ki jih sprejme EU v skladu s členom 16 Pogodbe o delovanju Evropske unije;
12. poudarja, da noben ukrep, ki naj bi povečal pooblastila za čezmejne preglede in zasege blaga, ne bi smel ogroziti globalnega dostopa do zakonitih in varnih zdravil po zmernih cenah;
13. naroči svojemu predsedniku, naj to resolucijo posreduje Komisiji, Svetu ter vladam in parlamentom držav, ki sodelujejo pri pogajanjih o sporazumu ACTA.
