12.12.2011 B7-0692/2011 PREDLOG RESOLUCIJE k vprašanju za ustni odgovor B7‑0671/2011
v skladu s členom 115(5) poslovnika
o bodočem protokolu o določitvi ribolovnih možnosti in finančnega nadomestila v skladu s sporazumom o partnerstvu v ribiškem sektorju med Evropsko unijo in Kraljevino Maroko ( 2011/2949(RSP) )
Carl Haglund
v imenu skupine ALDE
Carmen Fraga Estévez
v imenu skupine PPE
PE479.391v01-00 B7‑0692/2011 Resolucija Evropskega parlamenta o bodočem protokolu o določitvi ribolovnih možnosti in finančnega nadomestila v skladu s sporazumom o partnerstvu v ribiškem sektorju med Evropsko unijo in Kraljevino Maroko ( 2011/2949(RSP) )
Evropski parlament ,
– ob upoštevanju Sporazuma med Evropsko skupnostjo in Kraljevino Maroko o partnerstvu v ribiškem sektorju (Uredba Sveta (ES) št. 764/2006 z dne 22. maja 2006 UL L 141, 29.5.2006, str. 1.
),
– ob upoštevanju Protokola med Evropsko unijo in Kraljevino Maroko, ki določa finančni prispevek in ribolovne možnosti, predvidene s Sporazumom med Evropsko skupnostjo in Kraljevino Maroko o partnerstvu v ribiškem sektorju (0000/2011),
– ob upoštevanju postopka odobritve v skladu s členom 43(2) in točko (a) drugega pododstavka člena 218(6) Pogodbe o delovanju Evropske unije (C7-0000/2011),
– ob upoštevanju mnenja Odbora za razvoj in Odbora za proračun (A7-0000/2011 in A7-0000/2011),
– ob upoštevanju obrazložitve v priporočilu Odbora za ribištvo ( A7-0394/2011 ), kjer so predstavljene pomanjkljivosti sedanjega enoletnega protokola,
– ob upoštevanju člena 115(5) in člena 110(2) svojega poslovnika,
A. ker je po navedbah v zunanjem naknadnem ocenjevalnem poročilu, ki ga je naročila Komisija, v sedanjem protokolu razmerje med stroški in koristmi očitno nezadovoljivo, saj so ribolovne možnosti, dosežene s pogajanji, slabo izkoriščene, ekološki in socialni vidiki pa niso upoštevani;
B. ker bi moral novi protokol, o katerem se bo za enoletno obdobje od 28. februarja 2012 pogajala Komisija , upoštevati v nadaljevanju navedene vidike,
1. poziva Komisijo, naj pogajanja o novem protokolu prestavi na zgodnejši datum, da ne bi prišlo do položaja, ko bi bilo treba protokol uporabljati začasno, ker ga Parlament še ne bi odobril;
2. poziva Komisijo, naj zagotovi, da bo vsakršen prihodnji protokol ekonomsko, ekološko in socialno vzdržen in vzajemno koristen;
3. poziva Komisijo, naj zagotovi, da bo v vseh prihodnjih protokolih spoštovano načelo, da se plovilom EU omogoči le dostop do presežnih staležev;
4. poziva Komisijo, naj zagotovi, da bodo ribolovne možnosti v prihodnjem protokolu prilagojene znanstvenemu mnenju in ocenam staležev ter potrebam ribiškega sektorja; poleg tega vztraja, da morajo biti tehnični ukrepi in ribolovne možnosti usklajene z znanstvenim mnenjem;
5. poziva Komisijo, naj zagotovo uspešnejšo uporabo sektorske podpore ter učinkovitejši nadzor;
6. poziva Komisijo, naj ukrene vse potrebno in pridobi potrebne podatke o izvajanju protokola, kar bo omogočilo čim preglednejši zakonodajni postopek;
7. poziva Komisijo, naj zagotovi, da bo prihodnji protokol koristil skupinam lokalnega prebivalstva, na katere vpliva;
8. poleg tega poziva Komisijo, naj spoštuje medinstitucionalni okvir in vlogo Parlamenta v skladu z določbami Lizbonske pogodbe;
9. naroči svojemu predsedniku, naj to resolucijo posreduje Komisiji.
