Salih Mahmud Osman, dobitnik Nagrade Saharova, pozval k posredovanju v Darfurju
Človekove pravice
2007-12-11 - 22:15
Salih Mahmud Osman, dobitnik Nagrade Saharova 2007
Predsednik Evropskega parlamenta Hans-Gert Pöttering je opoldne na slavnostnem delu plenarnega zasedanja podelil letošnjo Nagrado Saharova za svobodo misli. Dobitnik je Salih Mahmud Osman, sudanski odvetnik za človekove pravice, ki je poslancem opisal grozote državljanske vojne v Darfurju in pozval mednarodno skupnost, naj posreduje v pokrajini kljub nasprotovanju sudanskih oblasti.
Salih Mahmud Osman je v svojem govoru uvodoma dejal, da je bil zaradi svojega dela zaprt in mučen, pripadniki paravojaških enot so napadli tudi člane njegove družine, vendar je žrtev mnogo več: "V letih svojega dela sem zastopal tisoče ljudi, ki so potrebovale mojo pomoč pred sodišči. Videl sem tisoče žrtev mučenja, stotine žensk in deklic, ki so bile spolno zlorabljene in štiri milijone ljudi, pregnanih z njihovih domov."
Čas je za ukrepanje v Darfurju
Osman je nadaljeval, da je Varnostni svet Združenih narodov sprejel že več resolucij o Darfurju, vendar pa se nobena ne izvaja dovolj učinkovito, zato je nujno treba nekaj storiti.
"Žrtve so razočarane. Čakajo na vas, na Evropo. Vaši voditelji z ostrimi besedami obsojajo politiko sudanske vlade v Darfurju, vendar pa doslej še nismo videli konkretnih potez za reševanje razmer v Darfurju na učinkovit in usmerjen način. (...) Prebivalci Darfurja želijo, da Evropska unija pokaže svoje ostro skupno stališče glede zaščite nedolžnih civilistov. Zaščito bi lahko omogočile skupne sile Združenih narodov in Afriške unije, pri čemer je sodelovanje mednarodnih, še posebej evropskih sil nujno, četudi sudanske oblasti temu nasprotujejo. V Darfurju in v Sudanu ne bo miru brez pravice in brez zaščite!"
Sudan ni pravna država
Nagrajenec je nato poudaril, da v Sudanu storilci kljub očitnim kršitvam človekovih pravic in mednarodnega prava ne odgovarjajo pred sodiščem: "Nobenega od storilcev ni dosegla roka pravice, saj je sudanski pravosodni sistem neučinkovit, nesposoben in nezainteresiran, da bi do tega sploh prišlo. Storilci so nedotakljivi za domačo zakonodajo in značilnost konflikta v Darfurju je popolna nekaznovanost zločincev." Prebivalci zato pričakujejo več od Mednarodnega kazenskega sodišča, ki je storilo pomembne korake za ugotavljanje odgovornosti storilcev in Osman je Evropo pozval, naj še naprej podpira delovanje te institucije, saj "brez pravice ne bo trajnega miru na tem območju."
Na koncu je Salih Mahmud Osman še poudaril, da s ponosom sprejema nagrado v "imenu številnih Sudancev, ki tako kot jaz verjamejo v človeško dostojanstvo in se borijo za pravičnost."
Predsednik parlamenta vnovič potrdil solidarnost poslancev
V svojem uvodnem nagovoru je predsednik Evropskega parlamenta Hans-Gert Pöttering poudaril, da je bila odločitev o letošnjem nagrajencu soglasna, s čimer "parlament vnovič izraža svojo solidarnost s prebivalci Darfurja in ponavlja svoje prepričanje, da je treba za trajno rešitev v tej regiji vzpostaviti pravno državo, demokracijo in spoštovanje človekovih pravic."
Predsednik je poslance spomnil na dejstva, da je bilo v Darfurju od leta 2003 v spopadih ubitih več kot 400 tisoč ljudi, dva milijona in pol pa jih je moralo zbežati s svojih domov. Nagrajenec se junaško bori proti tem grozotam tako, da brani pravice žrtev in s tem tvega svoje življenje za načela človekovega dostojanstva in pravičnosti.
"V pretežno muslimanski državi je Osman eden redkih moških, ki je dejaven tudi pri zaščiti ženskih pravic, še posebej pri zavzemanju za odškodnine žrtvam spolnega nasilja. V imenu pravičnosti pa si dan za dnem prizadeva za to, da bi odgovorni za vojne zločine odgovarjali pred sodiščem na nacionalni in tudi mednarodni ravni. Ker je v sudanskem pravnem sistemu vse preveč lukenj, se zdi, da je alternativna možnost prav mednarodno pravo," je dejal predsednik Pöttering.
Na koncu je predsednik parlamenta nagrajencu izrekel iskrene čestitke za vztrajno delo in izrazil upanje, da mu bo priznanje vlilo dodatnih moči za njegova prizadevanja, vse dokler ne bo konec konflikta v Darfurju.
Salih Mahmud Osman je peti afriški nagrajenec v skoraj dvajsetletni zgodovini podeljevanja Nagrade Saharova za svobodo misli. Doslej so nagrado prejeli naslednji Afričani: Nelson Mandela (1988), Salima Ghezali (1997), Dom Zacarias Kamwenho (2001) in Hauwa Ibrahim (2005).
20071211IPR14773 Nagrada Saharov 2007: Podpora svobodi misli po vsem svetu Pogovor s Salihom Mahmudom Osmanom, dobitnikom Nagrade Saharova: "Ni miru brez pravice" Zvočni posnetek podelitve (25:46)
SL
1
PHOTO
20071211PHT14767.jpg
SL
4
MULTIMEDIA
20071211MLT14861.asf
-//EP//TEXT IM-PRESS 20070906FCS10161 0 NOT XML V0//SL
-//EP//TEXT IM-PRESS 20071210STO14629 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
