6.9.2006
PREDLOG SKUPNE RESOLUCIJE
v skladu s členom 108(5) Poslovnika, ki ga vlagajo:
– Robert Sturdy in Georgios Papastamkos v imenu skupine PPE-DE
– Harlem Désir in Erika Mann v imenu skupine PSE
– Johan Van Hecke v imenu skupine ALDE
– Caroline Lucas in Alain Lipietz v imenu skupine Verts/ALE
– Seán Ó Neachtain in Cristiana Muscardini v imenu skupine UEN
in ki nadomesti predloge naslednjih političnih skupin:
– Verts/ALE ( B6‑0465/2006 )
– PSE ( B6‑0468/2006 )
– PPE-DE ( B6‑0470/2006 )
– UEN ( B6‑0480/2006 )
– ALDE ( B6‑0484/2006 )
o odložitvi pogajanj o razvojnem načrtu iz Dohe
Resolucija Evropskega parlamenta o odložitvi pogajanj o razvojnem načrtu iz Dohe
Evropski parlament ,
–
ob upoštevanju ministrske deklaracije Svetovne trgovinske organizacije (STO) z dne 14. novembra 2001,
–
ob upoštevanju svojega poročila o oceni kroga pogajanj iz Dohe po ministrski konferenci Svetovne trgovinske organizacije v Hongkongu (2005/2247(INI)),
–
ob upoštevanju ministrske deklaracije šestega zasedanja ministrske konference STO, sprejete 18. decembra 2005 v Hongkongu Dokument številka 05-6248, oznaka dokumenta WT/MIN/(05)/DEC). ,
–
ob upoštevanju člena 108(5) svojega poslovnika,
A.
ker se je krog pogajanj v Dohi začel leta 2001 s ciljem uravnati obstoječa neravnovesja v večstranskem trgovinskem sistemu, ki izhajajo iz splošnega prepričanja, da lahko le večstranski sistem, ki temelji na pravični trgovini ter poštenih in nepristranskih pravilih, spodbudi resnični razvoj ter postavi potrebe in interese držav v razvoju v središče delovnega programa iz Dohe,
ker lahko neuspešen zaključek kroga pogajanj iz Dohe ogrozi verodostojnost večstranskega trgovinskega sistema, temu pa bi sledil preobrat k dvostranskim in regionalnim trgovinskim sporazumom, ki pogosto poglabljajo prepad med razvitim in nerazvitim svetom,
C.
ker bi države v razvoju in najmanj razvite države utrpele največ škode zaradi odložitve kroga pogajanj, težko pričakovano uravnoteženje trgovinskih pravil, po katerih bi trgovina ob upoštevanju širšega sistema svetovnega upravljanja služila trajnostnemu razvoju, ne more biti doseženo zunaj večstranskega okvira;
D.
ker bi podaljšanje trenutne negotovosti o prihodnosti večstranskosti in STO povečalo svetovno gospodarsko in politično negotovost ter sprožilo gospodarske, finančne in socialne posledice,
E.
ker je treba trenutno strukturo STO reformirati, da se olajša pogajanja in poglobi odgovornost in preglednost;
1.
ponovno poudarja popolno zavezanost k večstranskemu pristopu k trgovinski politiki in vlogi, ki jo mora igrati STO kot porok mednarodnega trgovinskega sistema, ki temelji na pravilih; zato obžaluje odložitev kroga pogajanj iz Dohe julija 2006 za nedoločen čas in izraža razočaranje predvsem zato, ker je nezadostna prilagodljivost nekaterih glavnih akterjev vodila k zastoju;
2.
je zaskrbljen, ker lahko neuspeh pri doseganju sporazuma o razvojnem načrtu iz Dohe vodi do razpada sedanjega večstranskega trgovinskega sistema; poudarja, da bi preobrat k dvostranskim/regionalnim sporazumom vodil do nepravičnih in manj preglednih pogajanj, ki revnejše države pogosto postavijo v slabši položaj;
3.
poudarja, da bodo kratko- in srednjeročne posledice te odložitve najbolj vplivale na države v razvoju in najmanj razvite države, predvsem če se razvojnih obveznosti, ki so jih sprejeli v Hongkongu, ne spoštuje več;
je zaskrbljen, da bi odložitev večstranskih pogajanj utegnila povzročiti širjenje trgovinskih sporov, kjer bi člani STO poskušali s sodnimi postopki doseči tisto, kar jim ni uspelo na pogajanjih;
5.
poziva k odločni zavezanosti vseh večjih akterjev, vključno z EU, ZDA in G-20, da dosežejo uravnovešen sporazum o vseh glavnih temah kroga pogajanj, da razvoj postane bistvo sklepov ter da še naprej ocenjujejo rezultate, s čimer bodo zagotovili, da razvojni načrt iz Dohe končno privede do pomembnih in trajnostnih gospodarskih koristi, predvsem za države v razvoju; poudarja, da je treba ohraniti pozitivne dosežke pogajanj, da se v celoti izvede mandat za Doho, in da morajo pogajanja temeljiti na ponudbah, ki so doslej prispele za različne elemente načrta pogajanj;
6.
meni, da morajo razvite države še naprej oblikovati ugodnejše trgovinske pogoje za države v razvoju in najmanj razvite države, neodvisno od končnega izida kroga pogajanj; poziva razvite države in naprednejše države v razvoju, naj sledijo pobudi EU „vse, razen orožja”, ki najmanj razvitim državam omogoča dostop na trg brez vseh carin in omejevalnih kvot;
7.
poudarja potrebo po institucionalnih reformah za izboljšanje delovanja STO in ponovno izraža pomen poglabljanja odgovornosti in demokratične legitimnosti pogajanj in organizacije STO; je prepričan, da mora biti večstranski postopek, ki temelji na preglednem pristopu od spodaj navzgor, jedro pogajanj; sočasno poudarja potrebo po skupnem procesu, ki vključuje vse člane;
8.
je prepričan, da moramo odložitev pogajanj sprejeti kot poziv za razmislek o potrebnih pogojih za izboljšanje prihodnjih trgovinskih pogajanj;
9.
poziva Komisijo in Svet, naj skleneta sporazum o zagotavljanju popolne udeležbe Evropskega parlamenta pri mednarodnih trgovinskih pogajanjih Evropske unije;
10.
naroči svojemu predsedniku, da to resolucijo posreduje Svetu, Komisiji, vladam in parlamentom držav članic ter generalnemu direktorju STO.
