2.5.2007
PREDLOG RESOLUCIJE
za zaključek razprave o izjavah Sveta in Komisije
v skladu s členom 103(2) Poslovnika,
ki ga vlagajo Charles Tannock, Ria Oomen-Ruijten in Tunne Kelam
v imenu skupine PPE-DE
o vrhu EU-Rusija, ki bo 18. maja 2007 v Samari
Resolucija Evropskega parlamenta o vrhu EU-Rusija, ki bo 18. maja 2007 v Samari
Evropski parlament ,
–
ob upoštevanju sporazuma o partnerstvu in sodelovanju med Evropskima skupnostma in njunimi državami članicami ter Rusko federacijo, ki je začel veljati leta 1997 in preneha veljati leta 2007,
–
ob upoštevanju cilja EU in Rusije, določenega v skupni izjavi po vrhu v Sankt Peterburgu 31. maja 2003, da se ustvarijo skupni gospodarski prostor, skupni prostor svobode, varnosti in pravice, skupni prostor sodelovanja na področju zunanje varnosti in skupni prostor raziskovanja in izobraževanja, vključno s kulturo,
–
ob upoštevanju Evropske konvencije o varstvu človekovih pravic in temeljnih svoboščin ter njenih petih protokolov,
–
ob upoštevanju dialoga med EU in Rusijo o človekovih pravicah,
–
ob upoštevanju javne izjave, ki jo je Evropski odbor za preprečevanje mučenja in nečloveškega ali ponižujočega ravnanja ali kaznovanja Sveta Evrope 13. marca 2007 podal o Republiki Čečeniji Ruske federacije,
–
ob upoštevanju sporočila Komisije Evropskemu svetu in Evropskemu parlamentu z dne 10. januarja 2007 z naslovom "Energetska politika za Evropo" (KOM(2007)0001),
–
ob upoštevanju svoje resolucije o zanesljivosti oskrbe z energijo v Evropski uniji z dne 23. marca 2006 P6_TA(2006)0110 . ,
–
ob upoštevanju svojih prejšnjih resolucij o Rusiji, zlasti
– resolucije o nedavni zadušitvi demonstracij v Rusiji z dne 26. aprila 2007 P6_TA-PROV(2007)0169 . ,
– resolucije o vrhu EU-Rusija v Helsinkih z dne 13. decembra 2006 P6_TA-PROV(2006)0566 . ,
– resolucije o odnosih med EU in Rusijo po umoru ruske novinarke Ane Politkovske z dne 25. oktobra 2006 P6_TA(2006)0448 . ,
– resolucije o vrhu EU-Rusija v Sočiju z dne 15. junija 2006 P6_TA(2006)0270 . ,
– resolucije o Čečeniji z dne 19. januarja 2006 P6_TA(2006)0026 . ,
– resolucije o spoštovanju človekovih pravic v Rusiji in novi zakonodaji o NVO P6_TA(2005)0534 .
– in resolucije o odnosih EU-Rusija z dne 26. maja 2005 P6_TA(2005)0207 . ,
–
ob upoštevanju 19. vrha EU-Rusija, ki bo 18. maja 2007 v Samari,
–
ob upoštevanju člena 103(2) svojega poslovnika,
A.
ker so se odnosi med EU in Rusijo v zadnjih letih nenehno razvijali, kar je povzročilo močno in celovito gospodarsko povezovanje in soodvisnost, ki bosta v naslednjih letih še večja,
B.
ker imajo odnosi med EU in Rusijo velik gospodarski potencial in ker bi obema stranema koristili večje gospodarsko povezovanje ter dobri sosedski odnosi; ker je sodelovanje med EU in Rusijo bistveno za zagotovitev stabilnosti na vseh področjih skupnih in prekrivajočih se interesov,
C.
ker je leta 2005 celotna trgovina med EU in Rusijo znašala več kot 166 milijard EUR, ker je Rusija tretja najpomembnejša trgovinska partnerica EU, saj pomeni 7,3 % trgovine EU, in ker je EU najpomembnejša trgovinska partnerica Rusije, saj pomeni 52,9-odstotni delež trgovine Rusije,
D.
ker so po nekaterih ocenah skupne neposredne tuje naložbe v Rusiji leta 2006 znašale 31 milijard USD v primerjavi 14,6 milijardami USD leta 2005; ker so se skupne neposredne tuje naložbe EU v Rusiji več kot podvojile, saj so se z 2,5 milijarde EUR leta 2002 povečale na 6,4 milijard EUR leta 2004,
E.
ker bi osnovna načela za gospodarske in trgovinske odnose med EU in Rusko federacijo morale biti vzajemnost, preglednost, predvidljivost, zanesljivost, nediskriminacija in dobro upravljanje,
F.
ker je zanesljivost oskrbe z energijo eden največjih izzivov za Evropo in eno glavnih področij sodelovanja z Rusijo in ker EU približno četrtino svojega plina in nafte uvozi iz Rusije ter je najzanesljivejša potrošnica ruskega izvoza,
G.
ker je Svet za pravosodje in notranje zadeve 19. aprila odobril sprejetje dveh sporazumov o vizumskih olajšavah in ponovnem sprejemu nezakonitih priseljencev in ker so se 22. aprila začeli pogovori, da bi omogočili potovanja brez vizumov, kar kaže na konkreten napredek glede skupnega prostora svobode, varnosti in pravice;
H.
ker bi moralo biti hitro in popolno izvajanje štirih skupnih prostorov, in sicer skupnega gospodarskega prostora, prostora svobode, varnosti in pravice, prostora zunanje varnosti in prostora raziskovanja, izobraževanja in kulture, v središču pogajanj o novem sporazumu o partnerstvu in sodelovanju,
I.
ker je Rusija podpisala in ratificirala kjotski protokol,
J.
ker je sklenitev novega sporazuma o partnerstvu in sodelovanju med Evropsko unijo in Rusko federacijo izjemnega pomena za njuno sodelovanje v prihodnosti, zlasti pri nadaljnjem razvoju gospodarskih odnosov, krepitvi varnosti in stabilnosti v Evropi ter utrjevanju spoštovanja človekovih pravic, demokracije in pravne države kot osnove za to sodelovanje,
K.
ker je Ruska federacija članica Sveta Evrope in se je zavezala k ciljem Sveta za spodbujanje demokracije in utrjevanje demokratične stabilnosti v Evropi,
L.
ker demokracija v Rusiji v zadnjih letih vztrajno slabi, zlasti zaradi povečanega vladnega nadzora nad glavnimi televizijskimi postajami in večino radijskih postaj, širjenja samocenzure med tiskanimi mediji, ukinjanja neodvisnih medijev, omejevanja pravice do organiziranja javnih protestov, slabšanja razmer za nevladne organizacije, nadlegovanja aktivistov za človekove pravice, ubojev vidnih nasprotnikov ruske vlade in povečanega političnega nadzora nad sodstvom, na kar kažeta zadeva Jukos ter sojenje Kodorkovskemu in Lebedevu, medtem ko se v Čečeniji še vedno dogajajo hude kršitve človekovih pravic v obliki umorov, prisilnih izginotij, mučenja, ugrabitev in samovoljnega pridržanja,
M.
ker doslej posvetovanja med EU in Rusijo o človekovih pravicah niso prinesla bistvenega napredka, čeprav gre za področje, ki bi moralo biti prednostna naloga odnosov med EU in Rusijo,
N.
ker bi moral zadnji vrh EU-Rusija 24. novembra 2006 v Helsinkih pomeniti novo raven odnosov med EU in Rusijo in zlasti začetek pogajanj o novem okvirnem sporazumu med njima, s katerim bi nadomestili sedanji sporazum o partnerstvu in sodelovanju, ki poteče leta 2007,
O.
ker je Poljska preprečila začetek pogajanj o novem okvirnem sporazumu, zaradi česar so pogajanja pogojena s preklicem prepovedi uvoza poljskega mesa, ki jo je Rusija uvedla leta 2005 in podaljšala leta 2006,
P.
ker so 21. aprila pogovori med Markosom Kyprianoujem, evropskim komisarjem za zdravje, in Aleksejem Godejevom, ruskim ministrom za kmetijstvo, za izboljšanje odnosov med Rusijo in EU s preklicem prepovedi zašli v slepo ulico, kar je vrglo senco na vrh EU-Rusija, ki bo 18. maja v Samari,
Q.
ker so po mnenju komisarja za trgovino Petra Mandelsona odnosi med EU in Rusijo dosegli nerazumevanje ali celo nezaupanje, kot ga od konca hladne vojne še ni bilo, kar ovira prizadevanja za vzpostavljanje tesnejših vezi med stranema;
R.
ker je bilo po nedavnih dogodkih v Estoniji zaustavljeno normalno delovanje estonskega veleposlaništva v Moskvi in so protestniki, ki so obkrožili zgradbo in zažgali estonsko zastavo, fizično napadli več zaposlenih na veleposlaništvu,
S.
ker je pomembno, da EU govori z enim glasom ter pokaže solidarnost in enotnost v svojih odnosih z Rusko federacijo,
1.
ponovno izraža prepričanje, da je Rusija pomembna partnerica za pragmatično sodelovanje, s katero EU nima zgolj skupnih gospodarskih in trgovinskih interesov, temveč si z njo deli tudi cilj tesnejšega sodelovanja na mednarodnem prizorišču in v skupni soseščini;
2.
poudarja pomen krepitve enotnosti in solidarnosti med državami članicami Evropske unije pri njihovih odnosih z Rusijo; zato pozdravlja skupni pristop, ki ga je EU sprejela pri pogajanjih z Moskvo, da bi Rusija preklicala prepoved uvoza poljskega mesa;
3.
obžaluje, da ta pogajanja niso bila uspešna in da zaradi tega ni bilo mogoče začeti pogajanj o novem okvirnem sporazumu med EU in Rusijo, ter spodbuja nemško predsedstvo, naj si še naprej prizadeva za čimprejšnje sprejetje novega sporazuma in takojšen začetek pogajanj pod pogojem, da Rusija preneha izvajati gospodarski pritisk na države članice EU;
4.
poziva Rusijo, naj v celoti spoštuje svoje obveznosti iz dunajske konvencije o diplomatskih odnosih ter zagotovi zaščito in normalno delovanje tujih veleposlaništev;
5.
pozdravlja odprto razpravo o demokraciji in človekovih pravicah na zadnjem vrhu EU-Rusija 24. novembra 2006 v Helsinkih; vendar poudarja, da so trenutne razmere v Rusiji glede spoštovanja človekovih pravic, demokracije in pravne države zaskrbljujoče; zato obžaluje, da v dialogu med EU in Rusijo o človekovih pravicah ni bilo napredka na tem področju, in poziva rusko vlado, naj prispeva k okrepitvi posvetovanj kot bistvenega dela partnerstva med njima;
6.
ponovno izraža stališče, da bi moralo biti močno varstvo človekovih pravic in demokratičnih vrednot temeljno načelo pri vseh stikih EU z Rusijo; poziva Komisijo, naj zagotovi, da bodo te vrednote ostale na prvem mestu na pogajanjih med EU in Rusijo in da bo vsaka finančna pomoč Rusiji povezana s krepitvijo demokratičnih standardov v tej državi;
7.
je zelo zaskrbljen, ker ruske in mednarodne organizacije za varstvo človekovih pravic še vedno poročajo o uporabi mučenja ter nečloveškega in ponižujočega ravnanja v zaporih, na policijskih postajah ter v tajnih centrih za pridržanje v Čečeniji; močno obsoja tako ravnanje in poziva ruske oblasti, da v Republiki Čečeniji zagotovijo popolno spoštovanje pravic iz Evropske konvencije o človekovih pravicah, katere podpisnica je tudi Rusija, in da vse kršitelje teh pravic privedejo pred sodišče;
8.
poudarja potrebo po sodelovanju z Rusijo kot pomembno partnerico pri zagotavljanju miru, stabilnosti in varnosti, v boju proti mednarodnemu terorizmu in nasilnemu ekstremizmu ter pri obravnavanju drugih varnostnih vprašanj, kot so okoljska in jedrska tveganja, droge, trgovina z orožjem in ljudmi ter čezmejni organizirani kriminal v soseščini EU;
9.
poziva Komisijo in Svet, da si skupaj z rusko vlado prizadevata za skupne pobude za krepitev varnosti in stabilnosti v skupni soseščini, zlasti s skupnim kriznim upravljanjem v Ukrajini in Belorusiji ter s skupnimi prizadevanji za končno razrešitev trajnih sporov v Gorskem Karabahu ter Moldaviji in Gruziji z zagotovitvijo popolne ozemeljske celovitosti teh držav; poziva EU in Rusijo kot članico varnostnega sveta ZN, da prevzameta odgovornost za iransko jedrsko vprašanje in – kot članici četverice – za razrešitev spora na Bližnjem vzhodu ter spodbujata prizadevanja za organizacijo mednarodne mirovne konference o miru v bližnjevzhodni regiji; nadalje poziva Rusijo kot članico kontaktne skupine in varnostnega sveta ZN, naj sodeluje pri iskanju trajne rešitve za kosovsko vprašanje ter kot udeleženka šeststranskih pogajanj pomaga najti rešitev za širjenje jedrskega orožja v Severni Koreji;
10.
poudarja pomen pristopa Rusije k Svetovni trgovinski organizaciji in je prepričan, da bo njeno članstvo dalo pomemben znak tujim vlagateljem, pospešilo gospodarsko rast v Rusiji in okrepilo trgovinsko menjavo z EU; meni, da bi moral pristop k Svetovni trgovinski organizaciji privesti do močnejšega gospodarskega povezovanja med EU in Rusijo;
11.
ponovno poudarja pomen vzpostavitve skupnega gospodarskega prostora (SGP) ter nadaljnjega razvijanja ciljev, o katerih je bil dosežen dogovor v časovnem načrtu za SGP, zlasti kar zadeva oblikovanje odprtega in povezanega trga med EU in Rusijo;
12.
poudarja pomen izboljšanja okolja za naložbe v Rusiji, kar je mogoče doseči le z omogočanjem in spodbujanjem nediskriminatornih in preglednih pogojev poslovanja, zmanjševanjem birokracije in vzajemnimi naložbami; izraža zaskrbljenost zaradi nepredvidljivosti oblasti pri izvajanju predpisov;
13.
pozdravlja sporazum med ruskim ministrom za energetiko Viktorjem Kristenkom in komisarjem za energijo Andrisom Piebalgsom o prestrukturiranju tematskih skupin za dialog med EU in Rusijo o energetiki; ugotavlja, da bo nova skupina obravnavala vprašanja, kot so (i) energetske strategije, napovedi in scenariji, (ii) tržni razvoj in (iii) energija, ter opravila pogovore o oblikovanju mehanizma za zgodnje opozarjanje na energetske krize;
14.
poudarja, da je okrepljen dialog o energetskih vprašanjih z Rusijo kot najpomembnejšo dobaviteljico EU pomemben za zagotovitev zanesljivosti ponudbe ter povpraševanja glede na povečano energetsko soodvisnost; poudarja, da mora to sodelovanje temeljiti na načelih iz Pogodbe o energetski listini, zlasti protokola k tej listini, ter na vzajemnosti naložb, dostopa do trga in infrastrukture;
15.
podpira izmenjavo informacij o napredni tehnologiji na področju energetike in spodbuja stike med energetskima sektorjema EU in Rusije ter prizadevanja, potrebna za izboljšanje energetske učinkovitosti in za razvoj tehnologije brez emisij CO2, ki predstavljajo pomembno priložnost za sodelovanje, zlasti industrijsko, z izmenjavo najboljše prakse in tehnologije med ruskimi in evropskimi podjetji; poziva Rusijo in države članice EU, naj dosežejo cilje iz kjotskega protokola;
16.
poudarja, da mora Evropska unija delovati enotno in da mora biti odločna v svojih prizadevanjih za krepitev odnosov z Rusijo; pozdravlja namero nemškega predsedstva, da temu pomembnemu vprašanju še naprej namenja veliko pozornost;
17.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in Ruske federacije ter Svetu Evrope.
