VPRAŠANJE ZA USTNI ODGOVOR Z RAZPRAVO O-0090/08
v skladu s členom 108 Poslovnika
predložila
Giles Chichester
, v imenu skupine PPE-DE ,
Anne Laperrouze
in
Sophia in 't Veld
, v imenu skupine ALDE ,
Eugenijus Maldeikis
, v imenu skupine UEN
za Komisijo
Zadeva: Obvladovanje cen energije
V zadnjih mesecih je prišlo do nihanj cen surove nafte, kar je povzročilo drastične podražitve. Zaradi povečanega svetovnega povpraševanja, vse večje odvisnosti EU in premajhne raznolikosti virov oskrbe je gospodarstvo EU še posebej izpostavljeno vplivu teh sprememb.
Komisija mora pojasniti, kako si EU prizadeva, da bi kratko- in dolgoročno omilila vpliv višjih cen nafte v družbi, tako kar zadeva družinske prihodke kot podjetja.
1. Vidiki strukturne reforme: Kateri ukrepi so predvideni, da bi prekinili povezavo med cenami fosilnih goriv in višjimi cenami energentov, ki podjetja silijo, da dvigajo svoje cene v EU?
2. Vidiki oblikovanja cen: Kako bi lahko dosegli, da bi bili naftni trgi preglednejši in da bi zagotavljali zanesljive informacije? Je Komisija zadovoljna s stopnjo konkurenčnosti med glavnimi naftnimi družbami? Je Komisija vzpostavila jasno razmerje med menjalnim tečajem dolarja in gibanjem cen nafte? Ali nedavno razvrednotenje dolarja povečuje pritisk na cene nafte ali neposredno blaži vpliv njihovega povišanja v EU?
3. Konkurenčnost: Kako namerava Komisija izboljšati vlogo Evropske investicijske banke pri financiranju projektov energetske učinkovitosti s posebnim poudarkom na malih in srednje velikih podjetjih?
4. Obdavčenje: Kako Komisija ocenjuje vpliv sedanjega načina obdavčevanja nafte na cilje zmanjšanja cen nafte in prizadevanja za prehod na nizkoogljično gospodarstvo?
5. Najboljša praksa: Ali namerava Komisija pripraviti analizo ukrepov za spoprijemanje z rastočimi cenami nafte na podlagi najboljše prakse iz politik držav članic?
6. Preglednost naftnih trgov: Ali je Komisija opravila natančno analizo o tem, kako so naftne družbe povišale in znižale cene nafte za potrošnike glede na nedavno krizo pri cenah nafte? Kdaj namerava Komisija pripraviti konkretne predloge za mehanizme tedenskega poročanja o komercialnih zalogah nafte?
