13.3.2012 B7-0178/2012 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) Poslovnika
o razmerah v Belorusiji ( 2012/2581(RSP) )
Véronique De Keyser
,
Libor Rouček
,
Justas Vincas Paleckis
,
Kristian Vigenin
,
Marek Siwiec
v imenu skupine S&D
PE486.717v01-00 B7‑0178/2012 Resolucija Evropskega parlamenta o razmerah v Belorusiji ( 2012/2581(RSP) )
Evropski parlament ,
– ob upoštevanju svojih prejšnjih resolucij o Belorusiji, zlasti z dne 16. februarja 2012 in 20. januarja 2011,
– ob upoštevanju izjave predsednika Evropskega parlamenta Martina Schulza z dne 28. februarja 2012 o odločitvi beloruskih oblasti, da izženejo veleposlanika Evropske unije in Poljske,
– ob upoštevanju sklepov Sveta o Belorusiji, sprejetih na 3149. zasedanju Sveta za zunanje zadeve v Bruslju 27. februarja 2012,
– ob upoštevanju sklepov Evropskega sveta z dne 1. in 2. marca 2012,
– ob upoštevanju izjave, ki jo je po sklepu beloruskih oblasti dne 28. februarja 2012 v Bruslju dala visoka predstavnica Catherine Ashton, in sicer da bosta opoklicana vodja delegacije Evropske unije in poljski veleposlanik v Minsku,
– ob upoštevanju izjave o razmerah v Belorusiji, sprejete 30. septembra 2011 na vrhunskem srečanju vzhodnega partnerstva v Varšavi,
– ob upoštevanje skupne izjave zunanjih ministrov višegrajske skupine, Estonije, Latvije in Litve, sprejete 5. marca 2012 v Pragi,
– ob upoštevanju izjave beloruske nacionalne platforme pri forumu za civilno družbo v okviru vzhodnega partnerstva, sprejete 2. marca 2012 v Minsku,
– ob upoštevanju člena 110(2) Poslovnika,
A. ker je Svet Evropske unije 23. januarja 2012 sklenil, da bo razširil merila za uporabo sankcij za zasebnike in podjetja iz Belorusije, ki sodelujejo pri resnih kršitvah in zatiranju človekovih pravic ali se okoriščajo z beloruskim režimom;
B. ker so zunanji ministri Evropske unije dne 27. februarja 2012 poudarili, da so se razmere v Belorusiji dodatno poslabšale in so se odločili, da na seznam oseb, za katere velja zamrznitev premoženja in prepoved izdaje vizuma, dodajo 21 beloruskih uradnikov, ki so odgovorni za zatiranje civilne družbe in demokratične opozicije;
C. ker je belorusko zunanje ministrstvo v odziv na nove sankcije Evropske unije zaprosilo vodjo delegacije Evropske unije v Minsku in poljskega veleposlanika v Belorusiji, naj zapustita državo;
D. ker so se države članice Evropske unije zaradi izjave beloruskih oblasti ter v izraz solidarnosti in enotnosti dne 28. februarja 2012 strinjale, da odpokličejo svoje veleposlanike na posvetovanje v svoja glavna mesta;
E. ker so številni predstavniki beloruske demokratične opozicije in aktivisti civilne družbe, med njimi tudi nekdanji predsedniški kandidat ter vidni zagovorniki človekovih pravic, še vedno v zaporu iz političnih razlogov;
F. ker je okrožni sodnik v Vicjebsku 24. februarja 2012 obsodil opozicijskega aktivista Sergeja Kavalenko na dve leti in mesec dni manj varovanega zapora zaradi kršitve pravil o pogojnem izpustu; ker so Kavalenko aretirali 19. decembra 2011, tj. na obletnico pomanjkljivih predsedniških volitev;
G. ker beloruske oblasti kršijo 30. člen beloruske ustave in omejujejo pravico svojih državljanov do prostega gibanja; ker je urad generalnega tožilca dne 1. marca 2012 objavil, da bodo Belorusom, ki so podprli nove tuje sankcije proti Belorusiji, lahko prepovedali potovati v tujino; ker trije opozicijski vodje in aktivisti – Anatol Ljabecka, Aleksander Dabravolski in Viktor Karnjajenka –, ter zagovornik človekovih pravic Valentin Stefanovič od 7. do 11 marca niso smeli prečkati belorusko-litovske meje;
H. ker so vlade Belorusije, Kazahstana in Ruske federacije pripravile skupno izjavo, v kateri obsojajo namero Evropske unije, da uvede gospodarske sankcije proti Belorusiji, ki bi lahko ogrozile carinsko unijo teh treh držav;
1. še naprej odločno obsoja nadaljnje poslabšanje razmer na področju človekovih pravic in temeljnih svoboščin, ki ga spremlja pomanjkanje poglobljenih demokratičnih in gospodarskih reform in bo še naprej nasprotoval zatiranju nasprotnikov režima v Minsku;
2. poziva k takojšnji in brezpogojni izpustitvi ter rehabilitaciji vseh političnih zapornikov v Belorusiji;
3. globoko obžaluje nedavno odločitev beloruskih oblasti, da izženejo vodjo delegacije Evropske unije v Minsku in poljskega veleposlanika v Belorusiji kot škodljiv in nesorazmeren ukrep, ki zgolj poglablja vse večjo samoizolacijo Belorusije;
4. poziva Belorusijo, naj sprejme ukrepe, ki bodo pokazali njeno dobro voljo in omogočili ponovno vzpostavitev diplomatskih odnosov med Belorusijo ter Evropsko unijo in njenimi državami članicami;
5. pozdravlja sklep Sveta o razširitvi seznama oseb, odgovornih za resne kršitve človekovih pravic, zatiranje civilne družbe in demokratične opozicije ali ki podpirajo beloruski režim ali imajo koristi od njega, da se jim prepovedo potovanja in zamrzne premoženje;
6. poudarja, da Evropska unija ni uvedla gospodarskih sankcij proti Belorusiji in da njen namen ni, da bi prizadela beloruski narod;
7. poudarja, da sta postopna ponovna vzpostavitev odnosov Evropske unije z Belorusijo in obnova političnega dialoga z uradnim Minskom v dobro državljanov Belorusije možni le, če bo država pokazala pripravljenost, da napreduje v smeri sprejetja vseh mednarodnih standardov o demokraciji, človekovih pravicah, državljanskih svoboščinah in pravni državi;
8. ponovno poudarja zavezo Evropske unije h krepitvi sodelovanja z belorusko civilno družbo in k podpori demokratičnih teženj beloruskega naroda;
9. odločno spodbuja demokratično delovanje beloruske civilne družbe in nevladnih organizacij;
10. poziva beloruske oblasti, da se konstruktivno odzovejo na povabilo k pogajanjem o liberalizacija vizumskega režima;
11. poziva države vzhodnega partnerstva, naj Belorusijo spodbujajo k ponovni vzpostavitvi normalnih političnih odnosov z Evropsko unijo;
12. naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, Svetu, Komisiji, parlamentom in vladam držav članic, parlamentarnima skupščinama OVSE in Sveta Evrope ter parlamentu in vladi Belorusije.
