23.1.2008
PREDLOG RESOLUCIJE
za zaključek razprave o izjavah visokega predstavnika za skupno zunanjo in varnostno politiko in Komisije
v skladu s členom 103(2) poslovnika,
ki ga predlagata Annemie Neyts-Uyttebroeck in Marco Cappato
v imenu skupine ALDE
o Iranu
Resolucija Evropskega parlamenta o Iranu
Evropski parlament ,
–
ob upoštevanju prejšnjih resolucij o Iranu, zlasti tistih o človekovih pravicah, in še posebno resolucije z dne 25. oktobra 2007;
–
ob upoštevanju Splošne deklaracije ZN o človekovih pravicah, Mednarodnega pakta o državljanskih in političnih pravicah, Mednarodnega pakta o ekonomskih, socialnih in kulturnih pravicah in Konvencije o otrokovih pravicah, katerih pogodbenica je Iran,
–
ob upoštevanju dialoga med EU in Iranom o človekovih pravicah, ki je bil prekinjen junija 2004,
–
ob upoštevanju resolucije generalne skupščine ZN A/RES/62/168 z dne 18. decembra 2007 o položaju človekovih pravic v Iranu,
–
ob upoštevanju resolucij Varnostnega sveta ZN 1696, 1737 in 1747,
–
ob upoštevanju poročila o jedrskih dejavnostih Irana, ki ga je predstavil generalni direktor Mednarodne agencije za atomsko energijo 15. novembra 2007,
–
ob upoštevanju sklepov predsedstva Evropskega sveta 14. decembra 2007 v Bruslju ,
–
ob upoštevanju skupne izjave predsedujočih drugemu medparlamentarnemu srečanju Evropskega parlamenta in Irana, ki je bil v Teheranu 8. in 9. decembra 2007,
–
ob upoštevanju člena 103(2) svojega poslovnika,
A.
ker se je v Islamski republiki Iran stanje glede izvajanja državljanskih pravic in političnih svoboščin v zadnjih dveh letih poslabšalo, zlasti od predsedniških volitev junija 2005, kljub dejstvu, da se je Iran zavezal spodbujanju in varstvu človekovih pravic in temeljnih svoboščin v okviru različnih mednarodnih instrumentov na tem področju,
B.
ker je po poročanju organizacije Amnesty International v Iranu dramatično naraslo število usmrtitev, tudi mladoletnikov in homoseksualcev, pogosto na javnem mestu z obešanjem ali kamenjanjem, s čimer je število usmrtitev, zabeleženih od začetka leta 2007, zraslo najmanj na 244, kar presega 177 usmrtitev, zabeleženih leta 2006,
C.
ker je generalna skupščina ZN na svojem 62. zasedanju leta 2007 sprejela resolucijo, ki poziva k svetovnem moratoriju na usmrtitve kot koraku na poti k odpravi smrtne kazni, in ob dejstvu, da je Nobelova nagrajenka Širin Ebadi pozvala iransko vlado, naj izvede to resolucijo,
D.
ker je praksa mučenja in slabega ravnanja z zaporniki, zapiranja v samico, tajnega pripora, izvajanja krutih, nečloveških in ponižujočih kazni ter nekaznovanja državnih uradnikov še vedno močno razširjena,
E.
ker je priprtih čedalje več intelektualcev, pred nedavnim pa je val represije zajel tudi osebe z dvojnim državljanstvom, ki so obtožene najtežjih kaznivih dejanj kolaboracije s tujimi silami ali vohunstva,
F.
ker je oziroma je bilo več aktivistk gibanja za pravice žensk obtoženih zaradi sodelovanja pri kampanji „milijon podpisov“, katere cilj je bil doseči preklic zakonov, ki diskriminirajo ženske, in ta milijon podpisov predati nacionalnemu parlamentu majlisu
G.
ker država Iran še vedno ni pogodbenica konvencije ZN o odpravi vseh oblik diskriminacije žensk,
H.
ker je uvedbi postopkovnih smernic za objavo ministrstva za kulturo in islamskega vodstva sledila okrepljena cenzura, in ker novinarje čedalje bolj nadlegujejo in pripirajo, obenem pa oblasti redno zapirajo medijske hiše,
I.
ker so manjšine čedalje bolj diskriminirane in nadlegovane zaradi njihove vere ali etničnega izvora, zlasti v obmejnih regijah (Kurdistan, Huzestan, Sistan-Balučistan, Azerbajdžan), in ker to pomeni tudi pripor in obsodbe na smrt nekaterih njihovih pripadnikov,
J.
ker člani verske skupnosti Baha´i ne morejo živeti po svoji veri in so izpostavljeni hudemu preganjanju, kratene so jim malodane vse državljanske pravice (npr. pravica do lastnine in dostopa do višjega izobraževanja), njihovi verski objekti pa so tarča vandalizma,
K.
ker obžaluje, da Iran še vedno ni izpolnil mednarodnih obveznosti v zvezi s prekinitvijo vseh dejavnosti, povezanih z bogatitvijo urana in predelavo goriva, da bi se obnovilo zaupanje v popolnoma miroljubni značaj iranskega jedrskega programa,
L.
ker obžaluje, da niti visoki predstavnik EU po pogovorih z iranskim pogajalcem za jedrski program niti generalni direktor Mednarodne agencije za atomsko energijo nista mogla poročati o pozitivnem rezultatu v obliki iranskega izpolnjevanja zahtev Varnostnega sveta ZN,
M.
poziva države članice EU, da ne izženejo iranskih iskalcev azila, vključno s tistimi, ki so preganjani zaradi svoje spolne usmerjenosti ali verskega prepričanja, kot so na primer kristjani, ter poziva Grčijo, da Mohameda Hasana Talebija, Mohameda Huseina Džafarija in Vahida Šukuhija Nie ne vrne v Iran,
Človekove pravice
1.
izraža veliko zaskrbljenost zaradi poslabšanja stanja človekovih pravic v Iranu v zadnjih letih; poziva iranske oblasti, da spoštujejo svoje obveznosti v skladu z mednarodnimi standardi človekovih pravic in instrumente, ki jih je Iran ratificiral ter spoštujejo univerzalne vrednote in pravice vseh oseb do uveljavljanja državljanskih pravic in političnih svoboščin;
2.
je globoko zaskrbljen zaradi dramatičnega porasta represije, ki se izvaja nad gibanji civilne družbe v Iranu v zadnjem letu; poziva iranske oblasti, da odpravijo ostro represijo, ki se izvaja nad zagovorniki pravic žensk, aktivistkami kampanje „milijona podpisov“, študentskimi gibanji, zagovorniki pravic manjšin, intelektualci, učitelji, novinarji, avtorji spletnih dnevnikov in sindikalisti;
3.
opozarja iransko vlado na obveznosti, ki jih ima kot podpisnica mednarodnih paktov o državljanskih in političnih pravicah ter o ekonomskih, socialnih in kulturnih pravicah, in po katerih bi morala zagotoviti temeljne človekove pravice, zlasti svobodo izražanja mnenja, ter poziva k izpustitvi vseh zapornikov zaradi ugovora vesti;
4.
je zgrožen zaradi naraščajočega števila zabeleženih usmrtitev, pri katerih so bili mnogi od usmrčencev obsojeni na nepravičnih sojenjih;
5.
poziva Iran, da v celoti spoštuje svoj zakonik o kazenskem postopku in da omogoči pravico do poštenega sojenja vsem posameznikom, zlasti z omogočanjem dostopa do odvetnika od začetka sodnega procesa; poziva k temu, da se zapornikom, ki so šibkega zdravja, brezpogojno nudi primerna zdravniška pomoč;
6.
strogo obsoja smrtne kazni in usmrtitve v Iranu, zlasti tiste, izrečene in/ali izvršene za mladoletne prestopnike in mladoletnike, ter poziva iranske oblasti k spoštovanju mednarodno priznanih pravnih varoval glede mladoletnikov, kot je Konvencija ZN o pravicah otrok;
7.
poziva iranske oblasti, da začnejo izvajati prepoved mučenja, ki jo je aprila 2004 razglasil pravosodni minister;
8.
poziva iranski parlament, da v skladu z določili Mednarodnega pakta o državljanskih in političnih pravicah spremeni iranski zakonik o medijih in kazenski zakonik, ter zlasti, da prekliče vse kazenske določbe, ki obravnavajo miroljubno izražanje mnenj, vključno v medijih;
9.
meni, da mora biti številnim predstavnikom medijev, ki so bili zaprti ali cenzurirani, omogočeno delovanje v okviru sprejetih pravil o svobodi medijev;
10.
poziva iranske oblasti, da pospešijo preiskavo sumljivih smrti in ubojev intelektualcev in političnih aktivistov in domnevne storilce privedejo pred sodišče;
11.
poziva poslance majlisa, da čim prej spremenijo kazenski zakonik in moratorij na kamenjanje preoblikujejo v dokončno prepoved, ter sprejmejo zakone, ki bodo prepovedali usmrtitve mladoletnih prestopnikov in nalaganje smrtne kazni za homoseksualna dejanja ali prešuštvovanje;
12.
poziva iranske oblasti, da kot prvi korak k dokončni odpravi smrtne kazni uvedejo vsa zahtevana varovala v primerih s smrtno kaznijo ter da omejijo število zločinov, ki se kaznujejo s smrtjo; poziva iranske državljane, da podprejo kampanjo z naslovom Zaustavimo smrtno kazen: naj svet odloči, ki so jo začele svetovna koalicija proti smrtni kazni (WCADP) in druge nevladne organizacije;
13.
poziva oblasti, da spoštujejo mednarodno priznana pravna varovala glede pripadnikov uradno priznanih in nepriznanih verskih manjšin; obsoja sedanje nespoštovanje pravic manjšin in poziva, da je treba manjšinam omogočiti izvajanje vseh pravic, ki jih zagotavljata iranska ustava in mednarodno pravo; nadalje poziva oblasti, da ukinejo vse oblike diskriminacije na verski ali etnični podlagi ali diskriminacije pripadnikov manjšin, kot so Kurdi, Azeri, Arabci, Balučijci in bahajci; zlasti poziva k ukinitvi dejanske prepovedi bahajske vere;
14.
pozdravlja glasovanje generalne skupščine ZN o resoluciji, ki izrecno in dokončno obsoja kršenje temeljnih človekovih pravic v Iranu, ter poziva iransko vlado, da sprejme nujne ukrepe za ustavitev nedavnega vala usmrtitev v Iranu;
15.
poziva Svet in Komisijo, da natančno opazujeta razvoj dogodkov v Iranu ter da tudi opozorita na konkretne primere kršenja človekovih pravic; poziva Svet in Komisijo, da poročata o opazovanju razmer v Iranu;
16.
predlaga, da se nadaljuje dialog o človekovih pravicah med EU in Iranom, prekinjen junija 2004;
17.
potrjuje svojo podporo vsem neodvisnim nevladnim organizacijam v Iranu, ki skušajo vzpostaviti dialog v svojih prizadevanjih za demokratične pravice;
18.
poziva Komisijo, da stori vse za podporo civilni družbi ter akademskih, socialnoekonomskih in kulturnih izmenjav med Evropo in Iranom v interesu odprtega dialoga, zlasti prek novega instrumenta za demokracijo in človekove pravice (EIDHR);
Jedrski program
19.
poudarja, da bi bilo nesprejemljivo, če bi Iran pridobil vojaške jedrske zmogljivosti, in poziva iransko vlado, naj Mednarodni agenciji za jedrsko energijo poda celovite, jasne in verodostojne odgovore za odpravo vseh vprašanj glede jedrskih dejavnosti Irana; ratificira in izvede naj dodatni protokol k sporazumu o nadzornih ukrepih in v celoti izvede določbe dopolnilnih dogovorov;
20.
meni, da bi izvajanje teh akcij in ukrepov za izboljšanje preglednosti, ki jih zahteva Mednarodna agencija za jedrsko energijo, pomenilo pozitiven korak pri vzpostavljanju zaupanja EU in mednarodne skupnosti v iranski jedrski program;
21.
ponovno izraža svojo popolno podporo prizadevanjem Sveta pri iskanju dolgoročne sporazumne rešitve za iranski jedrski program in poudarja, da bi EU s predlogi Iranu omogočila vse, kar potrebuje, za razvoj jedrske energije v civilne namene, ter pri tem upošteval zaskrbljenost mednarodne skupnosti
22.
ponovno izraža svojo popolno podporo resoluciji Varnostnega sveta ZN, ki je bila sprejeta v skladu s členom 41, poglavjem VII Ustanovne listine ZN, in poziva Svet za splošne zadeve in zunanje odnose, da na naslednjem zasedanju odloči, kakšne ukrepe bo EU sprejela glede na pričakovane sklepe, ki jih bo sprejel Varnostni svet ZN;
23.
naroči svojemu predsedniku, naj to resolucijo posreduje Svetu, Komisiji, visokemu predstavniku za SZVP, vladam in parlamentom držav članic, generalnemu sekretarju ZN, Svetu ZN za človekove pravice, predsedniku iranskega vrhovnega sodišča ter vladi in parlamentu Islamske republike Iran.
