14.1.2008
PREDLOG RESOLUCIJE
za zaključek razprave o izjavi Komisije
v skladu s členom 103(2) poslovnika,
ki ga predlagajo
– Catherine Trautmann in Maria Badia i Cutchet v imenu skupine PSE
– Gunnar Hökmark in Malcolm Harbour v imenu skupine PPE-DE
– Jorgo Chatzimarkakis v imenu skupine ALDE
– David Hammerstein v imenu skupine Verts/ALE
– Eugenijus Maldeikis, Mieczysław Edmund Janowski, Cristiana Muscardini in Adam Bielan v imenu skupine UEN
– Esko Seppänen v imenu skupine GUE
o drugem forumu o upravljanju interneta, ki je potekal od 12. do 15. novembra 2007 v Riu de Janeiru
Resolucija Evropskega parlamenta o drugem forumu o upravljanju interneta, ki je potekal od 12. do 15. novembra 2007 v Riu de Janeiru
Evropski parlament ,
ob
upoštevanju svoje resolucije z dne 23. junija 2005 o informacijski družbi (2004/2204(INI)),
–
ob upoštevanju svoje resolucije z dne 14. marca 2006 o evropski informacijski družbi za rast in zaposlovanje (2005/2167(INI)),
–
ob upoštevanju deklaracije načel in akcijskega načrta svetovnega vrha o informacijski družbi, sprejetih 12. decembra 2003 v Ženevi,
–
ob upoštevanju sporočila Komisije z naslovom H globalnemu partnerstvu v informacijski družbi: Udejanjanje ženevskih načel (KOM(2004)0480),
–
ob upoštevanju tuniške obveze in agende za informacijsko družbo, sprejetih 18. novembra 2005 v Tunisu,
–
ob upoštevanju sporočila Komisije, ki je sledilo svetovnemu vrhu o informacijski družbi (KOM(2006)181),
–
ob upoštevanju prispevka Sveta Evrope z dne 10. avgusta 2007 za drugi forum o upravljanju interneta z dne 12.–15. novembra 2007,
–
ob upoštevanju člena 103(2) svojega poslovnika,
A.
ker je namen forumov o upravljanju interneta izpolniti nalogo s svetovnega vrha o informacijski družbi, da se sklicujejo forumi za demokratičen in pregleden politični dialog vseh interesnih skupin,
B.
ker sta glavna vloga in namen teh forumov razpravljati o širokem spektru vprašanj, povezanih z upravljanjem interneta, in po potrebi izdajati priporočila mednarodni skupnosti,
C.
ker so bile na prvem forumu o upravljanju interneta od 30. oktobra do 2. novembra 2006 v Atenah opredeljene nekatere teme in oblike razprav, kot so dinamične koalicije, ki so jih podrobneje obravnavali v Riu in o katerih je treba nadaljevati razprave na prihodnjih forumih,
D.
ker je drugi forum o upravljanju interneta, ki je od 12. do 15. novembra 2007 potekal v Riu de Janeiru, pritegnil več kot 2000 udeležencev,
E.
ker so bile ad hoc delegacije Evropskega parlamenta skupaj s Komisijo na teh forumih osrednje gonilo pri spodbujanju evropskih vrednot ter sodelovanju s prisotnimi organizacijami civilne družbe in predstavniki nacionalnih parlamentov,
F.
ker igrajo informacijske in komunikacijske tehnologije pomembno vlogo pri uresničevanju razvojnih ciljev tisočletja,
G.
ker je ena od najpomembnejših nalog Evrope v zvezi z informacijskimi in komunikacijskimi tehnologijami premostiti digitalni razkorak na regionalni in svetovni ravni,
H.
ker so bile zaščita otrok na spletu, zaščita in spodbujanje svobode izražanja, nujna odprtost in dostopnost za ohranitev različnosti, IP–naslavljanje in številčenje ter mrežna povezanost objektov v povezavi s širšim vprašanjem identifikacije radijskih frekvenc poglavitne prednostne naloge Evropske unije in Sveta Evrope na drugem forumu o upravljanju interneta,
I.
ker bodo ta vprašanja ponovno obravnavana na naslednjem forumu, ki bo sklican v Delhiju od 8. do 11. decembra 2008,
1.
meni, da je Evropska unija kljub temu, da ni naloga foruma za upravljanje interneta sprejemati formalne odločitve, odgovorna za podpiranje tega procesa, saj daje pozitiven in konkreten okvir za oblikovanje prihodnosti interneta na osnovi pluralističnega pristopa;
2.
poudarja, da je iz plodnih izmenjav mnenj v okviru dosedanjih forumov o upravljanju interneta že mogoče pridobivati znanje, zlasti o regulativnih vidikih elektronskih komunikacij, varstvu podatkov in vprašanjih zasebnosti, in ga uporabljati v praksi; poudarja, da je treba v prihodnosti zagotavljati odprt in neodvisen internet, ki bo temeljil na pobudah in potrebah interesnih skupin ter svobodi izražanja;
3.
poziva ustrezne institucije EU, naj pri svojem zakonodajnem delu, kot so revizija okvira za elektronske telekomunikacije, revizija strategije i2010 in vsi naslednji zakonodajni predlogi na področju informacijskih in komunikacijskih tehnologij, upoštevajo tuniško agendo; poudarja, da so npr. konkurenca med upravljavci in ponudniki storitev ter nevtralnost med tehnologijo in razvojem informacijskih in komunikacijskih tehnologij sredstva, s katerimi je mogoče povečati dostopnost interneta za več ljudi;
4.
poudarja, da je pomembno okrepiti parlamentarni profil potekajočih forumov o upravljanju interneta, in upa, da bo na naslednjem forumu v Delhiju sodeloval z brazilskim in indijskim parlamentom ter drugimi zainteresiranimi skupščinami;
5.
poziva Komisijo in Svet, naj dajeta forumu o upravljanju interneta prednost na svojih agendah;
6.
je seznanjen s ponudbo Litve, da bi organizirala forum o upravljanju interneta v letu 2010;
7.
priznava pomen nadaljnjega sodelovanja s Komisijo, npr. z rednimi sestanki po svetovalnih skupinah forumov o upravljanju interneta;
8.
poudarja pomen zbujanja nacionalnega in regionalnega interesa za proces forumov o upravljanju interneta, da bi se oblikovali nacionalni forumi, kot so že predlagali v Združenem kraljestvu;
9.
spodbuja organizacijo evropskega foruma za upravljanje interneta še pred sredino leta 2009, da se okrepi evropska razsežnost celotnega procesa teh forumov in svetovnega vrha o informacijski družbi; poziva svojega predsednika, naj pred delhijskim forumom omogoči pripravljalni sestanek vseh parlamentarcev EU;
10.
naroči svojemu predsedniku, naj to resolucijo posreduje
Komisiji, Svetu, državam članicam in nacionalnim parlamentom.
