14.6.2010 B7-0379/2010 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o izraelski vojaški operaciji proti humanitarnemu konvoju in blokadi Gaze
Eva Joly
,
Nicole Kiil-Nielsen
,
Hélène Flautre
,
Margrete Auken
,
Malika Benarab-Attou
,
Reinhard Bütikofer
,
Ulrike Lunacek
,
Jan Philipp Albrecht
,
Jill Evans
,
Isabelle Durant
,
Raül Romeva i Rueda
,
Yannick Jadot
,
Jean Lambert
,
Bart Staes
,
Heidi Hautala
,
Rebecca Harms
,
Daniel Cohn-Bendit
,
Catherine Grèze
,
Keith Taylor
, Mihailis Tremopulos (
Michail Tremopoulos
)
v imenu skupine Verts/ALE
PE441.961v01-00 B7‑0379/2010 Resolucija Evropskega parlamenta o izraelski vojaški operaciji proti humanitarnemu konvoju in blokadi Gaze
Evropski parlament ,
– ob upoštevanju prejšnjih resolucij o Gazi, zlasti resolucije z dne 15. januarja 2009 o razmerah v Gazi in resolucije z dne 18. februarja 2009 o človekoljubni pomoči Gazi,
– ob upoštevanju resolucije 1860, ki jo je varnostni svet ZN sprejel 8. januarja 2009,
– ob upoštevanju izjave visoke predstavnice/podpredsednice Catherine Ashton v imenu EU o izraelski vojaški operaciji proti humanitarnemu konvoju z dne 31. maja 2010,
– ob upoštevanju izjave predsednika varnostnega sveta ZN (S/9940) z dne 31. maja 2010,
– ob upoštevanju resolucije, ki jo je sprejel svet ZN za človekove pravice o hudem napadu izraelskih sil proti konvoju humanitarnih ladij z dne 2. junija 2010,
– ob upoštevanju izjav Hermana Van Rompuya, predsednika Evropskega sveta, o izraelski vojaški operaciji proti konvoju na vrhunskem srečanju med EU in Rusijo dne 1. junija 2010,
– ob upoštevanju resolucije, ki jo je sprejela generalna skupščina Svetovne zdravstvene organizacije 18. maja 2010,
– ob upoštevanju poročila Svetovnega programa za hrano in Organizacije ZN za prehrano in kmetijstvo o razmerah v Gazi, objavljenega novembra 2009,
– ob upoštevanju člena 110(2) svojega poslovnika,
A. ker je zaradi vojaške operacije Izraela v mednarodnih vodah 31. maja 2010 proti ladijskemu konvoju človekoljubne pomoči na poti v Gazo umrlo devet civilistov, ranjenih pa je bilo 38 civilistov in sedem izraelskih vojakov,
B. ker so mejni prehodi v Gazo in iz nje zaprti od junija 2007, embargo na pretok ljudi in blaga pa je povečal revščino, zaustavil obnovo in zdesetkal gospodarstvo v Gazi, kar je povzročilo nebrzdano rast črnega trga, ki ga med drugimi vodi Hamas; ker ta blokada ni povzročila izpustitve Gilada Shalita, kakor so pričakovale izraelske oblasti in na kar je večkrat pozval EP; ker ta blokada ni dosegla cilja, ki je bila oslabitev skrajnežev, temveč je spodbudila vse večjo radikalizacijo,
C. ker gre v skladu s prejšnjimi izjavami ZN in z izjavo varnostnega sveta ZN (S/9940) z dne 31. maja 2010 pri embargu proti Gazi za skupinsko kaznovanje, kar predstavlja kršitev mednarodnega humanitarnega prava;
D. ker je 80% prebivalstva Gaze odvisnih od pomoči v hrani, več kot 60% jih je v prehranski negotovosti, brezposelnost je okoli 50%, higienske in okoljske razmere pa so se zelo poslabšale,
E. ker je v prvih treh mesecih tega leta le okoli 3600 tovornjakov s pomočjo v hrani vstopilo v Gazo, v prvih treh mesecih leta 2007 pa jih je vstopilo 36.000, in ker je v Gazo dovoljen vstop le 81 izdelkom, medtem ko agencija UNRWA (Agencija Združenih narodov za pomoč in zaposlovanje palestinskih beguncev na Bližnjem vzhodu) ocenjuje, da je za zadostitev temeljnih človekoljubnih potreb potrebnih najmanj 6000 izdelkov,
F. ker so palestinska ozemlja največji prejemnik sredstev EU iz tretje države, ta pomoč pa ima pomembno vlogo pri poskusu, da se omili človekoljubna katastrofa v Gazi; ker države EU še naprej nudijo bistveno človekoljubno pomoč v Gazi, vključno s pomočjo agencije UNRWA,
G. ker je rešitev z dvema državama še naprej temelj za trajni mir med Izraelci in Palestinci, zato bi se bilo treba izogniti vsakemu koraku, ki spodkopava to rešitev; ker razprave o približevanju, ki potekajo, lahko vodijo do ponovnega zagona neposrednih mirovnih pogajanj za ustanovitev palestinske države, ki bi mirno in varno obstajala ob državi Izrael,
1. izraža svoje sožalje družinam žrtev, in sicer İbrahima Bilgena, Alija Haydarja Bengija, Cevdeta Kılıçlarja, Çetina Topçuoğluja, Necdeta Yıldırıma, Furkana Doğana, Fahrija Yaldıza, Cengiza Songürja and Cengiza Akyüza;
2. obsoja izraelsko vojaško operacijo proti humanitarnemu ladijskemu konvoju; globoko obžaluje to kršitev mednarodnega prava, zlasti četrte ženevske konvencije, in obsoja uporabo nesorazmernega nasilja proti civilistom;
3. podpira izjavo generalnega sekretarja ZN in visokega komisarja za človekove pravice, ki poziva k hitri mednarodni in neodvisni preiskavi tega napada, ter vztraja, da se spoštujeta načeli odgovornosti in obveznosti; poziva visoko predstavnico/podpredsednico in države članice EU, naj zagotovijo, da se storijo potrebni koraki, da se ta zahteva udejanji, in izraža pripravljenost EU, da k temu dejavno prispeva;
4. poziva Izrael, naj nemudoma, popolnoma in trajno konča obleganje Gaze, predvsem zato, ker je nedopustno s človekoljubnega stališča;
5. poziva visoko predstavnico/podpredsednico in države članice, da si prizadevajo za zagotovitev trajnostnega odprtja vseh mejnih prehodov v Gazo in iz nje, vključno s pristaniščem v Gazi, pod ustreznim mednarodnim nadzorom, da se omogočijo neoviran pretok človekoljubnega in trgovskega blaga, ki je potrebno za ponovno izgradnjo in samozadostno gospodarstvo, pa tudi pretok denarja in neovirano gibanje ljudi;
6. poziva visoko predstavnico/podpredsednico in države članice, naj ponovno ocenijo mandat misije Evropske unije za pomoč na mejah, po možnosti s pomorsko razsežnostjo, v skladu s sedanjim političnim kontekstom in varnostnimi razmerami na terenu, da se omogoči njeno takojšnje ponovno odposlanje;
7. poziva visoko predstavnico/podpredsednico, naj ob tesnem sodelovanju z arabsko ligo začne pogajanja s palestinsko nacionalno oblastjo o nadzoru, upravljanju in mednarodni misiji za pomoč v zvezi z mejnimi prehodi iz Gaze in vanjo, vključno s pristaniščem v Gazi, ob upoštevanju tudi vloge de facto oblasti v Gazi; poziva EU, naj dejavno podpira medpalestinski proces sprave, ki sedaj poteka;
8. v zvezi s tem poziva visoko predstavnico/podpredsednico, da na naslednjem Svetu za zunanje zadeve razpravlja o možnosti, da se odpošlje učinkovita misija za pomoč na mejah z mandatom ZN, katere namen bi bil nadzor nad mejnimi prehodi iz Gaze in vanjo, vključno s pomorsko razsežnostjo;
9. vztraja, da mora EU, ne glede na brezpogojno človekoljubno pomoč, hkrati odigrati politično vlogo, ki bo prinesla otipljive rezultate, ki bodo skladni z znatno finančno pomočjo in gospodarskim vplivom v regiji;
10. je prepričan, da je nujno celovito preoblikovati politiko EU do Bližnjega vzhoda, da bi EU imela odločilno in dosledno politično vlogo, ki bi jo spremljala učinkovita diplomatska orodja, in bi spodbujala mir in varnost v tej sosednji regiji, ki je za EU bistvenega strateškega interesa; meni, da bi tako preoblikovanje moralo zadevati zlasti naravo sedanjega predstavništva EU v regiji v povezavi z ustanovitvijo Evropske službe za zunanje delovanje, katere namen je povečati skladnost in učinkovitost zunanjega delovanja EU;
11. je zaskrbljen zaradi možnih posledic tega napada na odnose med Izraelom in Turčijo, ki bi lahko povečale napetosti v regiji; poudarja pomembno vlogo, ki jo ima Turčija vsa leta pri spodbujanju mirovnega procesa in palestinskih prizadevanj za spravo;
12. izraža pohvalo delu agencije UNRWA in ker se zaveda finančne stiske, s katero se bo soočal ob koncu tega leta, poziva mednarodno donatorsko skupnost, naj spoštuje svoje obveze in dodatno poviša svoje prispevke;
13. obsoja glasovanje domskega odbora kneseta, da prekliče privilegije arabske predstavnice kneseta Hanine Zoabi, ker je sodelovala v konvoju;
14. poziva visoko predstavnico/podpredsednico, da nujno skliče pridružitveni svet EU-Izrael za temeljit pregled stanja;
15. meni, da je treba vse izboljšave pri odnosih med EU in Izraelom voditi vzporedno z odpravo blokade Gaze, popolnim spoštovanjem obvez iz mednarodnih humanitarnih in človekovih pravic in z resnično zavezo za prizadevanje za celovito politično rešitev konflikta; v zvezi s tem poziva k zamrznitvi postopka odobritve sporazuma med EU in Izraelom o ugotavljanju skladnosti in prevzemanju industrijskih izdelkov za prosti pretok blaga in o tehničnih predpisih;
16. poziva države članice EU, ki so članice organizacije OECD, da nemudoma skličejo sestanek z Izraelom zaradi nespoštovanja načel iz načrta za pristop k organizaciji OECD, zlasti kar zadeva obveznosti iz mednarodnih humanitarnih in človekovih pravic, in izid tega srečanja upoštevajo pri podpisu sporazuma o pristopu Izraela k organizaciji OECD;
17. naroči svojemu predsedniku, da to resolucijo posreduje Svetu, Komisiji, visoki predstavnici za skupno zunanjo in varnostno politiko, predstavniku četverice, predsedniku palestinske nacionalne oblasti, palestinskemu zakonodajnemu svetu, knesetu in izraelski vladi ter generalnemu sekretarju Lige arabskih držav.
