28.5.2008
PREDLOG RESOLUCIJE
za zaključek razprave o izjavah Sveta in Komisije
v skladu s členom 103(2) poslovnika,
ki ga predlagata Marie Anne Isler Béguin in Cem Özdemir
v imenu skupine Verts/ALE
o Gruziji
Resolucija Evropskega parlamenta o Gruziji
Evropski parlament ,
–
ob upoštevanju svojih prejšnjih resolucij o Gruziji, zlasti resolucij z oktobra 2006 in 29. novembra 2007,
–
ob upoštevanju svoje resolucije s 15. novembra 2007 o evropski sosedski politiki,
–
ob upoštevanju sporazuma o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Gruzijo na drugi strani, ki je začel veljati 1. julija 1999,
–
ob upoštevanju akcijskega načrta evropske sosedske politike, ki ga je 14. novembra 2006 sprejel Svet za sodelovanje med EU in Gruzijo,
–
ob upoštevanju resolucije varnostnega sveta s 15. aprila 2008, v kateri je izražena podpora ozemeljski celovitosti Gruzije in podaljšan mandat opazovalne misije ZN v Gruziji do 15. oktobra 2008,
–
ob upoštevanju priporočil, ki jih je 29. in 30. aprila 2008 sprejel odbor za parlamentarno sodelovanje med EU in Gruzijo,
–
ob upoštevanju izjave predsedstva v imenu Evropske unije z dne 18. aprila in 2. maja 2008 o zaostrovanju napetosti med Gruzijo in Rusijo,
–
ob upoštevanju izjave predhodnih in sklepnih ugotovitev mednarodne misije za spremljanje parlamentarnih volitev v Gruziji z 22. maja 2008,
–
ob upoštevanju sklepov raziskave opazovalne misije ZN v Gruziji s 26. maja 2008 o sestrelitvi gruzijskega brezpilotnega letala,
–
ob upoštevanju sklepov Sveta za splošne zadeve in zunanje odnose o Gruziji s 26. maja 2008,
–
ob upoštevanju člena 103(2) svojega poslovnika,
A.
ker je aprila 2008 ruski predsednik Vladimir Putin naročil ruskim ministrstvom in drugim državnim agencijam, naj vzpostavijo uradne vezi z agencijami v gruzijskih republikah Abhaziji in Južni Osetiji, ki se želita odcepiti, s poudarkom tudi na razvoju dodatnih ponudb glede konkretne smeri nadaljnjih odnosov, ki bi spodbujali družbeno-gospodarski razvoj teh republik in zaščito pravic tamkajšnjih prebivalcev, vključno z ruskimi državljani,
B.
ker je rusko ministrstvo za obrambo v začetku maja 2008 napovedalo enostransko povečanje števila svojih mirovnih sil v Abhaziji; ker so ruski predstavniki napovedali, da se bo ruski bataljon, ki je nameščen v Južni Osetiji, morda številčno povečal,
C.
ker je 20. aprila 2008 ruski lovec na abhazijskem nebu sestrelil neoboroženo gruzijsko brezpilotno letalo, in ker sta bili v tednih, ki so sledili, po podatkih abhazijskih oblasti sestreljena še dve brezpilotni letali,
D.
ker od oktobra 2007 ni bilo uradnih srečanj na visoki ravni pod okriljem Združenih narodov med gruzijskimi in abhazijskimi predstavniki; ker so gruzijske oblasti za rešitev spora podale nove predloge, ki vključujejo široko politično zastopanost na najvišji ravni gruzijske vlade, dodelitev pravice veta za vso glavno zakonodajo, ki se nanaša na Abhazijo, in mednarodna zagotovila, ki zagotavljajo večji federalizem, neomejeno avtonomijo in varnost,
E.
ker je Gruzija sprejela uradne ukrep za revizijo sedanje oblike vzdrževanja miru ali zamenjavo ruskega kontingenta za vzdrževanje miru, ki je trenutno razporejen v Abhaziji,
F.
ker je 15. maja 2008 generalna skupščina Združenih narodov sprejela resolucijo, v kateri poziva k napredku pri vračanju ljudi, ki so bili razseljeni po Abhaziji, in poziva vse države, naj ne kupujejo nepremičnin na abhazijskem ozemlju,
G.
ker so oblasti v Tbilisiju prekinile dvostranske pogovore z Moskvo o ruskem vstopu v Svetovno trgovinsko organizacijo v znak protesta ob ruski odločitvi, da okrepi sodelovanje s samooklicanima republikama Abhazijo in Južno Osetijo; ker je ruska prepoved uvoza gruzijskega vina in kmetijskih proizvodov še vedno veljavna,
H.
ker je kljub prizadevanjem, da bi se volitve v Gruziji izpeljale v skladu z mednarodnimi standardi, mednarodna misija za spremljanje parlamentarnih volitev v Gruziji 21. maja 2008 ugotovila nekaj težav, zaradi katerih je bilo izvajanje neenakomerno in nepopolno,
I.
ker si mora EU nadvse prizadevati, da bi Gruziji pomagala pri izvajanju refome in razvoju popolnoma delujoče demokracije; ker akcijski načrt evropske sosedske politike Gruziji omogoča, da se približa EU ter prevzame in deli njene temeljne vrednote,
1.
izraža globoko zaskrbljenost ob stopnjevanju razmer v Abhaziji in poziva vse strani, naj se vzdržijo dejanj, ki bi dodatno poslabšala razmere; poziva k obnovljenim mednarodnim prizadevanjem, ki bi ponovno privabili vse strani k dialogu in ponovno začeli z mirovnim procesom, ki bi prinesel trajne in celostne dogovore;
2.
obžaluje odločitev Moskve o vzpostavitvi uradnih vezi z voditelji, ki so dejansko na oblasti v gruzijskih republikah, ki se želijo odcepiti, ter enostransko odločitev o povečanju števila mirovnih sil v Abhaziji, in s tem dodatno poslabšala že napete razmere;
3.
ponovno izraža svojo popolno podporo suverenosti in ozemeljski celovitosti Gruzije ter poziva ruske oblasti, naj popolnoma spoštujejo suverenost te države znotraj njenih mednarodno priznanih meja;
4.
meni, da je treba ponovno pregledati sedanjo obliko mirovnih misij, saj so ruske enote izgubile svojo nevtralno in nepristransko vlogo, ter poziva k dejavnejšemu vključevanju EU pri reševanju trajnih sporov, da se omogoči napredek pri mirovnem procesu;
5.
zato poziva Svet in Komisijo, naj odločno izpostavita to vprašanje ruskim sogovornikom na bližnjem vrhovnem srečanju med EU in Rusijo, ter med pogajanji o novem sporazumu o okrepljenem sodelovanju, in poziva ruske oblasti, naj ne oporekajo morebitni misiji evropske varnostne in obrambne politike v tej regiji, vključno s prisotnostjo EU v civilnih in vojaških operacijah za ohranjanje miru;
6.
poziva Svet, visokega predstavnika za skupno zunanjo in varnostno politiko ter njegovega posebnega odposlanca za južni Kavkaz, naj si nadvse prizadevajo olajšati dialog med stranmi, zmanjšati napetost in prispevati k obnovitvi medsebojnega zaupanja;
7.
glede volitev 21. maja pozdravlja dejstvo, da je ta dan bil na splošno miren in pozitivno ocenjen, ter da je bil dosežen občuten napredek od januarskih predsedniških volitev;
8.
vendar poudarja, da si je treba dodatno prizadevati za tesno sodelovanje z mednarodno skupnostjo pri obravnavi in reševanju vseh težav, ki so se pojavile med volilnim postopkom in ki jih je povzročilo nedosledno in nepopolno izvajaje standardov OVSE in Sveta Evrope, ter da za izboljšanje in kreptev gruzijskih demokratičnih dosežkov;
9.
se zaveda končnih izidov ter poziva večino in opozicijske sile, naj se vključijo v obsežen, konstruktiven in odgovoren dialog, da bi natančno obravnavali številne izzive, s katerimi se Gruzija sooča danes;
10.
ponovno poziva Rusijo, naj odpravi neupravičeno prepoved uvoza gruzijskih kmetijskih proizvodov, ki so jo uvedli pred skoraj dvema letoma;
11.
poziva Komisijo in države članice, naj čim prej začnejo pogajanja o ponovnem sprejemu EU-Gruzija ter o sporazumu o vizumskih olajšavah, ki bi državljanom Gruzije zagotovili, da ne bi bili prikrajšani v primerjavi z imetniki ruskih potnih listov v separatističnih regijah Južne Osetije in Abhazije;
12.
pozdravlja ustanovitev pododbora EU-Gruzija za pravico, svobodo in varnost z namenom, da se pospeši dvostranski dialog in izvajanje akcijskega načrta evropske sosedske politike;
13.
podpira prizadevanja Gruzije za tesnejše vključevanje v Evropsko unijo; v zvezi s tem poziva Svet, naj dokončno oblikuje mandat za Komisijo, da bi se lahko začela pogajanja z Gruzijo o splošnem in celostnem trgovinskem sporazumu;
14.
naroči svojemu predsedniku, naj to resolucijo posreduje Svetu, Komisiji, državam članicam, predsedniku in parlamentu Gruzije, OVSE, Svetu Evrope in predsedniku ter parlamentu Ruske federacije.
