Začetek plenarnega zasedanja v Strasbourgu
Institucije
2006-01-16 - 19:21
plenarna dvorana v Strasbourgu
Prvo letošnje plenarno zasedanje se je začelo z izjavo predsednika parlamenta Josepa Borella v spomin na britanskega poslanca iz skupine socialdemokratov Phillipa Whiteheada, ki je umrl 31. decembra lani. Whitehead je bil predsednik parlamentarnega odbora za notranji trg in varstvo potrošnikov, sicer pa evropski poslanec od leta 1994. Preden je v 70-ih letih začel kariero v britanski politiki, je bil priznan televizijski novinar in producent dokumentarcev na televizijskih postajah BBC in ITV.
Predsednik Borrell je poudaril, da se bodo kolegi poslanca Whiteheada spominjali, med drugim, "ker je vnesel svoje izkušnje in poznavanje televizije v zakonodajne predloge o medijih, se zavzemal za pravice potrošnikov in dejavno prispeval k temu, da je zgodovinska širitev Unije na srednjo in vzhodno Evropo postala realnost" . Spomin na umrlega kolega so evropski poslanci počastili z minuto molka.
Prva točka razprave v ponedeljek je izjava Komisije o primerih homofobije v Evropi, razprava pa se bo nadaljevala s poročili o evropskem državljanstvu ter ukrepih proti zlorabi žensk in otrok, izpostavljenih spolnemu izkoriščanju. Osrednja tema torkove razprave bo predlog direktive o pristaniških storitvah, glede katere so mnenja zelo razdeljena. Poslancem bodo predstavniki Komisije in Sveta EU predstavili ukrepe za zagotovitev nemotene oskrbe z energijo in zemeljskim plinom. Med točkami dnevnega reda pa bosta tudi tretji branji predloga direktive o kopalnih vodah ter direktive o rudniških odpadkih. Avstrijski kancler Wolfgang Schüssel bo poslancem v sredo predstavil prednostne naloge predsedstva Unije v prvi polovici letošnjega leta. Sledila bo predstavitev poročila o razpravi o prihodnosti Evrope in njene ustave. Predvidoma v sredo naj bi parlament odločal še o ustanovitvi posebnega odbora za razjasnitev domnev o tajnih preletih in skrivnih zaporih ameriške obveščevalne agencije CIA v Evropi. Med glasovanji bo tudi resolucija o finančni perspektivi EU za obdobje 2007-13. V četrtek bodo na dnevnem redu razprava o prihodnosti lizbonske strategije z vidika enakosti spolov ter razprave o stanju človekovih pravic po svetu.
20060113IPR04269
SL
1
PHOTO
20051110PHT02195.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
